ബോളിവുഡിൽ സ്വജനപക്ഷപാതത്തെക്കുറിച്ച് നടക്കുന്ന ചർച്ചകൾ ഇപ്പോൾ തുറന്ന കത്തുകളിലേക്ക് എത്തി നിൽക്കുന്നു . ഏറ്റവും ഒടുവിൽ സെയ്ഫ് അലി ഖാൻ്റെ കത്തിന് തുറന്ന കത്തിലൂടെ തന്നെ ചുട്ട മറുപടി നൽകിയിരിക്കുകയാണ് കങ്കണ . ബോളിവുഡിലെ സ്വജനപക്ഷപാതങ്ങളെ കുറിച്ച് തുറന്നടിച്ച കങ്കണയെ ഐഐഎഫ്എ അവാർഡ് വേദിയിൽ വച്ച് കരൺ ജോഹറും സെയ്ഫ് അലി ഖാനും വരുൺ ഖാനും പരിഹസിക്കുകയും പരസ്യമായി അപമാനിക്കുകയും ചെയ്തിരുന്നു . ഇത് വലിയ വിവാദം സൃഷ്ടിക്കുകയും ചെയ്തു . തുടർന്ന് മൂവർക്കുമെതിരെ പ്രതിഷേധമുയരുകയും ചെയ്തു . ഒടുവിൽ മൂവരും ക്ഷമാപണം നടത്തുകയായിരുന്നു . ആദ്യം കങ്കണയോട് ക്ഷമാപണവുമായി എത്തിയത് വരുൺ ധവാനാണ് . പിന്നീട് കരൺ ജോഹർ വന്നു . ഇനി കങ്കണയെ വേദനിപ്പിക്കുന്ന തരത്തിലോ സ്വജനപക്ഷ പാതം സംബന്ധിച്ചോ സംസാരിക്കില്ലെന്ന് കരൺ ജോഹർ പറഞ്ഞു . ഒടുവിൽ ഈ വിഷയത്തിൽ സെയ്ഫ് അലി ഖാൻ്റെ തുറന്ന കത്തും വൈറലായി . ഏതായാലും സെയ്ഫ് അലി ഖാൻ്റെ തുറന്ന കത്തിന് മറ്റൊരു തുറന്ന കത്തിലൂടെ മറുപടി നൽകിയിരിക്കുകയാണ് ഇപ്പോൾ കങ്കണ . ' പാരമ്പര്യമാണ് കാര്യമെങ്കിൽ ഞാനൊരു കൃഷിക്കാരിയായി വീട്ടിലിരിക്കുമായിരുന്നു ' , കങ്കണ തുറന്നടിച്ചു . ' നിങ്ങൾ താരങ്ങളുടെ മക്കളും പാരമ്പര്യഗുണങ്ങളും തമ്മിലുള്ള ബന്ധത്തെപ്പറ്റി പറയുന്നു . പരീക്ഷിച്ച് കഴിവ് തെളിയിക്കപ്പെട്ട ജീനുകൾക്ക് കിട്ടുന്നു അംഗീകാരമായി താങ്കൾ പക്ഷപാതിത്വത്തെ കാണുന്നു . ഞാൻ കുറേക്കാലം ഈ ജനിതകശാസ്ത്രമൊക്കെ പഠിച്ചതാണ് . പക്ഷെ ഈ ജനിതക മികവുള്ള പന്തയക്കുതിരകളെ എങ്ങനെയാണ് കലാകാരന്മാരുമായി താരതമ്യം ചെയ്യാൻ നിങ്ങൾക്ക് കഴിയുന്നത് എന്ന് എനിക്ക് മനസിലാകുന്നില്ല . കലാപരമായ കഴിവുകൾ , കഠിനാദ്ധ്വാനം , അനുഭവപരിചയം , അച്ചടക്കം , സ്നേഹം ഇതെല്ലാം ജീനുകളിലൂടെ പാരമ്പര്യമായി കിട്ടുന്ന ഒന്നാണെന്നാണോ നിങ്ങൾ വിചാരിച്ചിരിക്കുന്നത് ? നിങ്ങൾ പറയുന്നത് ശരിയായിരുന്നെങ്കിൽ ഞാനൊരു കൃഷിക്കാരിയായി വീട്ടിലിരിക്കുമായിരുന്നു . എൻ്റെ ജീൻ പൂളിലെ ഏത് ജീൻ ആണ് ചുറ്റുപാടുകളെ നിരീക്ഷിക്കാനുള്ള കഴിവ് എനിക്ക് തന്നതെന്നോ എൻ്റെ താൽപര്യങ്ങളെ വ്യാഖ്യാനിക്കാനും പ്രകടിപ്പിക്കാനും അതിനായി സമർപ്പിക്കാനും എന്നെ സഹായിച്ചതെന്നോ എനിക്കറിയില്ല ' . സ്വജനപക്ഷപാതത്തെക്കുറിച്ച് നടക്കുന്ന ചർച്ചകളിൽ അൽപ്പം ദേഷ്യം തോന്നുന്നതാണെങ്കിലും ആരോഗ്യകരമാണ് . ഇതിൽ ചിലതെല്ലാം ഞാൽ ആസ്വദിച്ചു . എന്നാലും മറ്റുചില കാര്യങ്ങൾ എന്നെ അസ്വസ്ഥയാക്കി , സെയ്ഫ് അലി ഖാൻ്റെ തുറന്ന കത്തിന് മറ്റൊരു തുറന്ന കത്തിലൂടെ കങ്കണ കുറിച്ചു . ' സെയ്ഫ് , എന്നോട് മാപ്പപേക്ഷിക്കുന്നതായി കത്തിൽ നിങ്ങൾ പറയുന്നു . ഇക്കാര്യത്തിൽ ആരോടും ഒന്നും വിശദീകരിക്കാനില്ലെന്നും ഈ പ്രശ്നം ഇതോടെ തീർന്നതായും നിങ്ങൾ പറയുന്നു . സെയ്ഫ് , ഇത് എൻ്റെ മാത്രം പ്രശ്നമല്ല . പക്ഷപാതിത്വങ്ങൾ ബുദ്ധിപരമായ പ്രവണത എന്നതിനേക്കാൾ താൽക്കാലികമായ വികാരങ്ങളുടെ പുറത്തുണ്ടാകുന്നതാണ് മിക്കപ്പോഴും . ബിസിനസും വലിയ ലാഭം ലക്ഷ്യമിട്ടും ഇത്തരം വികാരങ്ങളുടെ പുറത്തും നടത്തപ്പെടുന്നതാണ് . അല്ലാതെ വലിയ മൂല്യങ്ങളുടെ പുറത്തുള്ളതൊന്നുമല്ല . വസ്തുനിഷ്ഠതയും യുക്തിയും വച്ച് നോക്കിയാൽ സ്വജന പക്ഷപാതങ്ങൾക്ക് ഒരു അർത്ഥവുമില്ല . എന്നേക്കാൾ മുമ്പ് ഇവിടെ വലിയ വിജയം നേടിയ പലരിൽ നിന്നുമാണ് എനിക്ക് ഇത്തരം മൂല്യങ്ങൾ പകർന്നുകിട്ടിയിട്ടുള്ളത് . ഇത്തരം മൂല്യങ്ങളുടെ പകർപ്പവകാശം ആർക്കുമില്ല . വിവേകാനന്ദൻ , ഐൻസ്റ്റീൻ , ഷേക്സ്പിയർ തുടങ്ങിയവർ ഒരു ചെറിയ കൂട്ടത്തിൽ പെടുന്നവരല്ല . അവർ പൊതുവായ മാനവികതയുമായി ബന്ധപ്പെട്ടിരിക്കുന്നു . അവരുടെ സൃഷ്ടികളാണ് നമ്മുടെ ഭാവിയെ രൂപപ്പെടുത്തിയത് . അതുപോലെ നമ്മുടെ സൃഷ്ടികളാണ് വരും തലമുറകളുടെ ഭാവിയെ രൂപപ്പെടുത്തുക ' , കങ്കണ തുറന്നടിച്ചു . എനിക്ക് ഈ വിഷയത്തിൽ ഏറ്റവും വലിയ വേദന തോന്നിയത് കരൺ ജോഹറിൻ്റെ ബ്ലോഗ് കണ്ടപ്പോഴാണ് . സിനിമ ഇൻഡസ്ട്രിയിൽ വിജയിക്കുന്നതിന് പല ഘടകങ്ങളുണ്ടെന്നും പ്രതിഭ അതിൽ വലിയ കാര്യമൊന്നുമല്ലെന്നും കരൺ പറഞ്ഞിരുന്നു . ആരാണ് അദ്ദേഹത്തെ ഇങ്ങനെ തെറ്റിദ്ധരിപ്പിച്ചത് എന്നറിയില്ല . ദിലീപ് കുമാർ , കെ ആസിഫ് , ബിമൽ റോയ് , സത്യജിത് റേ , ഗുരു ദത്ത് തുടങ്ങിയ അസാമാന്യ പ്രതിഭയുള്ള വ്യക്തികളാണ് നമ്മുടെ ഇപ്പോഴത്തെ സിനിമയ്ക്ക് അടിത്തറ പാകിയത് എന്ന കാര്യം എങ്ങനെയാണ് അവഗണിക്കാനാവുക . ബ്രാൻഡഡ് വസ്ത്രങ്ങൾ , പോളിഷ് ചെയ്ത വാക് ചാതുര്യങ്ങൾക്കുമപ്പുറം ആത്മാർത്ഥമായ കഠിനാദ്ധ്വാനത്തിനും കൂടുതൽ അറിയാനും പഠിക്കാനുമുള്ള താൽപര്യങ്ങൾക്കും വിലയുണ്ട് എന്ന് തെളിയിക്കുന്ന സാഹചര്യങ്ങൾ എല്ലായ്പ്പോളും ഉണ്ടായിട്ടുണ്ട് . ഇത് എല്ലാ മേഖലകളിലുമെന്ന പോലെ സിനിമയിലുമുണ്ട് ' , കങ്കണ പറഞ്ഞു . ഇത് വ്യക്തികൾ തമ്മിലുള്ള ഏറ്റുമുട്ടലല്ല . മറിച്ച് ആരോഗ്യകരമായ ഒരു സംവാദവും ആശയങ്ങൾ പങ്കുവയ്ക്കലുമാണ് എന്നും കങ്കണ പറയുന്നു .


ദിലീപ് അറസ്റ്റ് ചെയ്യപ്പെട്ട സംഭവത്തിൽ പ്രതികരണവുമായി നടൻ മുരളി ഗോപി . ഫേസ്ബുക്കിലൂടെയാണ് മുരളി ഗോപിയുടെ പ്രതികരണം . മുരളി ഗോപിയുടെ ഫേസ്ബുക്ക് പോസ്റ്റ് കുറ്റം ചെയ്തു എന്ന് തെളിയിക്കപ്പെടുന്നത് വരെ ഒരാളും കുറ്റവാളി അല്ല . കയ്യടിയുടെയും കൂക്കൂവിളിയുടെയും ഇടയിൽ , കരുണയുടെയും ക്രൂരതയുടെയും ഇടയിൽ ഒരു ഇടമുണ്ട് . പരിഷ്കൃതമായ ലോകം ഈ ഇടങ്ങളിൽ ആണ് നിലയുറപ്പിക്കുന്നത് . നിയമം നടക്കട്ടെ . നീതി പുലരട്ടെ . കോലാഹലം അല്ല ഉത്തരം .


ലക്ഷങ്ങളും കോടികളുമൊക്കെ വരുമാനമുണ്ടായിട്ടും ആദായ നികുതി അടയ്ക്കാതെ രക്ഷപെടുന്നവർക്ക് ഇനി ഫേസ്ബുക്കും ട്വിറ്ററും ഇൻസ്റ്റഗ്രാമുമൊക്കെ പണി തരാൻ തുടങ്ങും . പുതിയ കാർ വാങ്ങി അതിനുമുന്നിൽ ഞെളിഞ്ഞ് നിൽക്കുന്ന ചിത്രമോ വിദേശത്ത് ഗംഭീരമായി അവധി ആഘോഷിച്ചതിന്റെ വിവരണമോ ഒക്കെ സാമൂഹിക മാധ്യമങ്ങളിൽ പോസ്റ്റ് ചെയ്യുമ്പോൾ അത് നോക്കി ആദായ നികുതി വകുപ്പ് ഉദ്ദ്യോഗസ്ഥർ വീട്ടിലെത്തുന്ന കാലം വിദൂരമാവില്ല . ബാങ്ക് നിക്ഷേപങ്ങളും , വലിയ പണമിടപാടുകളുമൊക്കെ നിരീക്ഷിച്ചാണ് ഇപ്പോൾ ആദായ നികുതി വകുപ്പ് അധികൃതർ നികുതി വെട്ടിപ്പുകാരെ നിരീക്ഷിക്കുന്നത് . ഒട്ടുമിക്ക സാമ്പത്തിക ഇടപാടുകൾക്കും ആധാറും പാനും നിർബന്ധമാക്കിയിട്ടും ഇപ്പോഴും നികുതി വെട്ടിപ്പ് നിർബാധം തുടരുന്നുവെന്നാണ് കേന്ദ്ര സർക്കാറിന്റെ വിലയിരുത്തൽ . ഈ സാഹചര്യത്തിലാണ് പ്രത്യക്ഷമായ പരിശോധനകൾ കർക്കശമാക്കുന്നതിനൊപ്പം സാമൂഹിക മാധ്യമങ്ങളിലെ ഇടപെടലുകൾ ഉൾപ്പെടെ പരിശോധിക്കാനുള്ള സംവിധാനങ്ങൾ സജ്ജീകരിക്കുന്നത് . ആദായ നികുതി വകുപ്പിന് വർഷാവർഷം വ്യക്തികൾ സമർപ്പിക്കുന്ന റിട്ടേണിൽ കാണിക്കുന്ന വരുമാനവും ഇവരുടെ ജീവിത നിലവാരവും ഒന്നുതന്നെയാണോ എന്ന് പരിശോധിക്കുകയാവും പ്രധാന ലക്ഷ്യം . പുതിയ വാഹനങ്ങളും ആഡംബര വസ്തുക്കളുമൊക്കെ നിരന്തരം വാങ്ങിക്കൂട്ടുന്നവർ ഇതിന്റെയൊക്കെ സ്രോതസ് ആദായ നികുതി റിട്ടേണിൽ കാണിക്കാറില്ല . ഇക്കാര്യം കഴിഞ്ഞ കേന്ദ്ര ബജറ്റ് അവതരണ വേളയിൽ ധനകാര്യ മന്ത്രി അരുൺ ജെയ്റ്റ്ലി ചൂണ്ടിക്കാട്ടിയിരുന്നു 1000 കോടിയോളം രൂപ ചിലവിൽ ' പ്രൊജക്ട് ഇൻസൈറ്റ് ' എന്ന പേരിലാണ് ഈ ബൃഹദ് പദ്ധതി തയ്യാറാക്കുന്നത് . ആധാർ വിവരങ്ങൾ കൂടി ഉൾക്കൊള്ളിച്ചാവും പ്രവർത്തനം . ലോകത്ത് പല രാജ്യങ്ങളിലും ഇത്തരത്തിലുള്ള നിരീക്ഷണ സംവിധാനങ്ങൾ പ്രവർത്തിക്കുന്നുണ്ടെന്നാണ് ധനകാര്യ വകുപ്പിലെ ഉദ്ദ്യോഗസ്ഥർ അഭിപ്രായപ്പെട്ടത് . കണക്ട് എന്ന പേരിൽ ബ്രിട്ടൻ നടപ്പിലാക്കിയ നിരീക്ഷണ സംവിധാനം മാതൃകയാക്കിയാണ് ഇന്ത്യയും ഇതിനുള്ള പദ്ധതികളുണ്ടാക്കുന്നത് . ബ്രിട്ടനിൽ വൻതോതിൽ നികുതി വെട്ടിപ്പ് തടയാൻ ഇത്തരം വിവരശേഖരണത്തിലൂടെ കഴിഞ്ഞെന്നതും നേട്ടമായി എടുത്തുകാണിക്കപ്പെടുന്നു . ഇന്ത്യയിലെ പദ്ധതിയുടെ ആദ്യ ഘട്ടത്തിൽ തന്നെ നികുതി ദായകരുടെ എണ്ണത്തിൽ 30 മുതൽ 40 ശതമാനം വരെ വർദ്ധനയാണ് ലക്ഷ്യമിടുന്നത് . ക്രെഡിറ്റ് കാർഡുകൾ , മറ്റ് മാർഗങ്ങളിലൂടെയുള്ള പണം ചിലവഴിക്കലുകൾ , വസ്തുവകകളുടെ വിൽപ്പനയും കൈമാറ്റവും , ഓഹരി വിപണിയിലെ നിക്ഷേപം , മറ്റ് നിക്ഷേപങ്ങൾ എന്നിവയെല്ലാം കേന്ദ്രീകൃതമായി നിരീക്ഷിക്കുന്നതാവും ആദ്യ ഘട്ടം . കുറേകൂടി വ്യക്തി കേന്ദ്രീകൃതമായ പരിശോധനയാണ് രണ്ടാം ഘട്ടത്തിൽ ഉൾപ്പെടുക . ഓരോ വ്യക്തിയുടെയും പണം ചിലവഴിക്കൽ രീതികളും വിനിമയം ചെയ്യപ്പെടുന്ന പണത്തിന്റെ അളവും സംബന്ധിച്ച വ്യക്തമായ വിവരം സർക്കാർ തയ്യാറാക്കും . ഇതിന്റെ അടിസ്ഥാനത്തിലാവും നികുതി വെട്ടിപ്പുകാരെ കണ്ടെത്തുന്നത് . 2018 മേയ് മാസത്തോടെ പുതിയ സംവിധാനം പ്രവർത്തിച്ചുതുടങ്ങുമെന്നാണ് വിവരം . എന്നാൽ ഇതിനെക്കുറിച്ച് ഔദ്ദ്യോഗികമായ വിവരങ്ങൾ നൽകാൻ സർക്കാർ തയ്യാറാവുന്നില്ല .


ഓഖി ദുരന്തമുണ്ടായി ഒരു മാസം പിന്നിടുമ്പോൾ ഇനിയും മടങ്ങിയെത്താനുള്ളത് 142 പേരെന്ന് സർക്കാർ . മരണം സ്ഥിരീകരിച്ച 25 പേരുടെ ആശ്രിതർക്ക് 20 ലക്ഷം രൂപ വീതം അനുവദിച്ച് കഴിഞ്ഞു . അതേസമയം കാണാതായവർക്കു വേണ്ടിയുള്ള അനിശ്ചിതമായ കാത്തിരിപ്പുമാത്രമല്ല ജീവിതമാർഗ്ഗം പോലും കടലെടുത്തവരുടെ തീരാ ദുരിതം കൂടിയാണ് സംസ്ഥാനത്തെ കടലോര മേഖലകളിൽ ഓഖിയുടെ ബാക്കി . ജോസ് ഫ്രെഡ്ഡി ഇനി മടങ്ങിയെത്തുമോ എന്ന് ശോശാമ്മക്ക് അറിയില്ല . മൂന്ന് മക്കളുടെ കണ്ണീരും വിശപ്പും ജീവിതവും മുന്നിലുണ്ട് . കയറിക്കിടക്കാൻ ഒരു കൂരപോലും ഇല്ല . അദ്ധ്വാനിച്ച് ജീവിക്കാൻ ആരോഗ്യവും . ഓഖി ആഞ്ഞടിച്ച് ഒരുമാസം പിന്നിടുന്പോൾ തീര ദേശത്തെ നിസ്സഹായതകളിൽ ഒന്നുമാത്രമാണിത് . ചെറുവള്ളത്തിൽ പോയ 95 പേരും ബോട്ടിൽ പോയ 47 പേരും മടങ്ങിയെത്താനുണ്ടെന്നാണ് സർക്കാർ കണക്ക് . മരണം സ്ഥിരീകരിച്ച 25 പേരുടെ കുടുംബങ്ങൾക്കാണ് 20 ലക്ഷം രൂപ വീതം അനുവദിച്ചിട്ടുള്ളത് . ബാക്കി നടപടി ക്രമങ്ങൾ പൂർത്തിയാകും വരെ കാണാതായവരുടെ കുടുംബങ്ങൾക്കെല്ലാം പതിനായിരം രൂപ വീതം മുഖ്യമന്ത്രിയുടെ ദുരിതാശ്വാസ നിധിയിൽ നിന്ന് നൽകും . കട്ടമരം മുതൽ വലിയ ഫിഷിംഗ് ബോട്ടുകൾ വരെ തൊഴിലുപകരണങ്ങൾ നഷ്ടപ്പെട്ട 100 ഓളം പേർക്കുള്ള ധനസഹായ വിതരണം പക്ഷെ പ്രതിസന്ധിയിലാണ് . തത്തുല്യതുക നഷ്ടപരിഹാരം നൽകുമെന്ന മുഖ്യമന്ത്രിയുടെ പ്രഖ്യാപനമുണ്ടെങ്കിലും നഷ്ടപ്പെട്ട തൊഴിലുപകരണങ്ങളുടെ എണ്ണവും മൂല്യവും കണക്കാക്കുന്നതിൽ അവ്യക്തതയുണ്ട് . മാത്രമല്ല പലരും പണിക്ക് പോകാൻ പോലും കഴിയാത്ത അവസ്ഥയിലുമാണ് .


ഷവോമിയുടെ പുതിയ ഫ്ലാഗ്ഷിപ്പ് മോഡലായ ഷവോമി മീ6 ഇറങ്ങി . ചൈനയിലെ ബീയജിംഗിൽ നടന്ന ചടങ്ങിലായിരുന്നു ഫോണിൻറെ ആഗോള ലോഞ്ചിംഗ് . മുൻഗാമി ഷവോമി മീ5 നെക്കാൾ മികച്ച പ്രത്യേകകളുമായി എത്തുന്ന മീ 6 ആപ്പിളിൻറെ ഐഫോൺ 7 , സാംസങ് ഗ്യാല്കസി എസ്8 , എൽജി ജി6 എന്നിവയ്ക്കുളള മറുപടിയെന്നാണ് ഷവോമി തന്നെ വിശേഷിപ്പിക്കുന്നത് . ഇതിനോടൊപ്പം തന്നെ ഷവോമി മി 6 പ്ലസും മി മാക്സ് 2 വും അവതരിപ്പിച്ചിട്ടുണ്ട് . 5 . 15 ഇഞ്ച് ഡിസ്പ്ലേ , ഫിംഗർപ്രിൻറ് സ്കാനർ , ഫോർ സൈഡഡ് കർവ്ഡ് ഗ്ലാസ് ഡിസൈനോടെ മെറ്റൽ ബോഡി , ഡ്യുവൽ ക്യാമറ ( ഫോണിന്റെ പിന്നിൽ ) തുടങ്ങിവയാണ് മി 6ൻറെ പ്രധാന പ്രത്യേകതകൾ . ആൻഡ്രോയിഡ് നൌഗട്ടിലാണ് ഷവോമി 6 പ്രവർത്തിക്കുക . 4കെ വീഡിയോ റെക്കോർഡിങ് സപ്പോർട്ട് ചെയ്യുന്ന 12 മെഗാ പിക്സൽ റിയർ ക്യാമറയും എട്ട് മെഗാപിക്സൽ ഫ്രണ്ട് ക്യാമറയും ഫോണിലുണ്ട് . ആറ് ജിബി റാമോടെ സ്നാപ്ഡ്രാഗൺ 835 ചിപ്പ്സെറ്റിലാണ് ഫോൺ . മീ 5നെക്കാൾ 35 ശതമാനം ചെറുതും 25 ശതമാനം കൂടുതൽ കാര്യക്ഷമവുമാണ് മി 6ലെ പ്രൊസസർ . 64 ജിബി , 128 ജിബി പതിപ്പുകളായാണ് ഷവോമി മി 6 എത്തുന്നത് . യഥാക്രമം 20,500 രൂപയും 24,300 രൂപയുമാണ് ഇന്ത്യയിൽ പ്രതീക്ഷിക്കാവുന്ന വില . ഇതിന് പുറമേ ഇതിൻറെ വലിയ മോഡലായ ഷവോമി മി 6 പ്ലസ് മൂന്ന് പതിപ്പുകളിലാണ് എത്തുന്നത് . 64 ജിബി പതിപ്പിന് 25,000 രൂപയും 128 ജിബി പതിപ്പിന് 28,900 രൂപയും 256 ജിബി പതിപ്പിന് 34,600 രൂപയും ഇന്ത്യയിൽ പ്രതീക്ഷിക്കപ്പെടുന്ന വില .


ചരക്ക് സേവന നികുതി സംബന്ധിച്ച ക്രമക്കേടുകളെക്കുറിച്ച് പരാതിപ്പെടാൻ സംസ്താനത്ത് സമിതി രൂപീകരിച്ചു . ജി . എസ് . ടിയുടെ പേരിൽ സാധനങ്ങൾക്കും സേവനങ്ങൾക്കും അമിതവില ഈടാക്കുന്നതിനും പലതരത്തിലുള്ള തട്ടിപ്പുകളുടെ തടയാനാണ് സംസ്ഥാന സർക്കാറിന് കീഴിലെ സമിതി പ്രവർത്തിക്കുക . ജി . എസ് . ടി സംബന്ധിച്ച് എവിടെ പരാതിപ്പെടണം എന്നറിയാതെ നട്ടം തിരിഞ്ഞവർക്ക് ഇനി പരാതിപ്പെടാൻ ഇടവുമായി . ലഭിക്കുന്ന പരാതികൾ അന്വേഷിക്കും . വസ്തുതയാണെന്നു ബോധ്യപ്പെട്ടാൽ വ്യാപാരിയുടെ ജി . എസ് . ടി രജിസ്ട്രേഷൻ റദ്ദാക്കുകയും പിഴ ഈടാക്കുകയും ചെയ്യും . ബാലമുരളി , സെൻട്രൽ ജി . എസ് . ടി കമ്മിഷണർ ഡോ . വി . സന്തോഷ് കുമാർ എന്നിവർ അടങ്ങുന്നതാണു സമിതി . കേരളത്തിൽ ജി . എസ് . ടി സംബന്ധിച്ച പരാതികൾ സ്വീകരിക്കാനും നടപടികൾ കൈക്കൊള്ളാനും പ്രത്യേക സമിതിയില്ലായിരുന്നു . അതുകൊണ്ടു തന്നെ സംസ്ഥാന സർക്കാറിന് ലഭിച്ച പരാതികൾ കേന്ദ്ര സർക്കാറിന് കൈമാറുകയായിരുന്നു ഇതുവരെ ചെയ്തത് . ഇങ്ങനെ കിട്ടുന്ന പരാതികളിൽ ഇതുവരെ കാര്യമായ നടപടിയൊന്നും ഉണ്ടായിട്ടുമില്ല . സംസ്ഥാന തലത്തിൽ പരാതി പരിശോധിക്കാൻ പ്രത്യേകം സമിതി വേണമെന്നുമുള്ള സംസ്ഥാനങ്ങളുടെ ആവശ്യം കേന്ദ്രം അംഗീകരിക്കുകയായിരുന്നു . പരാതിയിൽ കഴമ്പുണ്ടെന്നു സംസ്ഥാന സമിതി കണ്ടെത്തിയാൽ കേന്ദ്ര സമിതിക്കു കൈമാറും . അവരാണു നടപടി സ്വീകരിക്കുക . പഴയ നികുതികൾ ഒഴിവാക്കി പകരം ജിഎസ്ടി ഏർപ്പെടുത്തിയെങ്കിലും പഴയ നികുതികൾ കുറയ്ക്കാതെയാണ് മിക്കവാറും ഉൽപ്പന്നങ്ങൾക്ക് വില നിശ്ചയിച്ചിരിക്കുന്നത് . ഇതിന് പുറമേ ജി . എസ് . ടിയും ഈടാക്കുന്നു . ഇതോടെയാണ് സകല സാധനങ്ങൾക്കും വില കൂടിയത് . നികുതി കുറച്ചതിന്റെ ഗുണം ജനങ്ങൾക്കു ലഭിച്ചില്ലെങ്കിൽ അതേക്കുറിച്ചും സമിതിക്കു പരാതി നൽകാം . ആരോപണം ശരിയെന്ന് തെളിഞ്ഞാൽ അധികം ഈടാക്കിയ പണം പലിശ സഹിതം തിരികെ കിട്ടും .


വ്യക്തിവിവരങ്ങൾ ചോരുന്ന വാർത്തകൾ അന്താരാഷ്ട്ര മാധ്യമങ്ങളിൽ പോലും വാർത്തയാകുമ്പോൾ വിവാദത്തിലായി പ്രധാനമന്ത്രിയുടെ ആപ്പ് . പ്രധാനമന്ത്രി നരേന്ദ്രമോദിയുടെ ആൻഡ്രോയ്ഡ് ആപ്പാണ് ഉപയോഗിക്കുന്നവരുടെ വിവരങ്ങൾക്ക് ' ആപ്പ് ' വയ്ക്കുന്നത് എന്നാണ് റിപ്പോർട്ട് . ഇന്ത്യൻ എക്സ്പ്രസ് പോലുള്ള ദേശീയ മാധ്യമങ്ങൾ ഇത് വാർത്തയാക്കിയിട്ടുണ്ട് . മോദിയുടെ പേരിലുളളആൻഡ്രോയ്ഡ് ആപ്ലിക്കേഷൻ , ഉപയോഗിക്കുന്നവരുടെ വ്യക്തി വിവരങ്ങൾ അമേരിക്കൻ കമ്പനിയായ ക്ലെവർ ടാപിന് വിവരങ്ങൾ ചോർത്തി നൽകിയതായി ഫ്രഞ്ച് ടെക് ഗവേഷകൻ എലിയട് ആൻറേർസൺ ആണ് വെളിപ്പെടുത്തിയിരിക്കുന്നത് . മോഡിയുടെ ആപ്പിൽ ലോഗിൻ ചെയ്യുമ്പോൾ ഉപയോക്താക്കളുടെ ഉപകരണ വിവരങ്ങളും ഒപ്പം സ്വകാര്യ വിവരങ്ങളും in . wzrkt . com എന്ന ഡൊമൈനിലേക്ക് കൈമാറുന്നുവെന്ന് ആൽഡേഴ്സൻ പറയുന്നു . ഓപറേറ്റിങ് സോഫ്റ്റ്വയർ , നെറ്റ്വർക് ടൈപ്പ് , കാരിയർ തുടങ്ങിയ ഡിവൈസ് വിവരങ്ങളും ഇ - മെയിൽ , ഫോട്ടോ , വയസ്സ് , പേര് തുടങ്ങിയ വ്യക്തിഗത വിവരങ്ങളുമാണ് അമേരിക്കൻ കമ്പനിക്ക് കൈമാറുന്നത് . ചൈനീസ് മൊബൈൽ നിർമ്മാതാക്കളായ വൺപ്ലസിൻറെ ഉപയോക്താക്കളുടെ വിവരങ്ങൾ ചോരുന്നു എന്ന വെളിപ്പെടുത്തൽ നടത്തി ശ്രദ്ധേയനായ സൈബർ സുരക്ഷ ഗവേഷകനാണ് എലിയട് ആൻറേർസൺ . ഈ സംഭവത്തിൽ വൺപ്ലസ് പിന്നീട് കുറ്റം ഏറ്റുപറയുകയും . ഉപയോക്താക്കളോട് മാപ്പ് പറയുകയും ചെയ്തിരുന്നു .


സംഗീത സംവിധായകൻ എം ജി രാധാകൃഷ്ണൻ അനുസ്മരണ വേദിയിൽ ഗാനമാലപിച്ച് മന്ത്രി കടന്നപ്പളളി രാമചന്ദ്രൻ . എം ജി രാധാകൃഷ്ണൻ ഫൌണ്ടേഷൻ സംഘടിപ്പിച്ച ഘനശ്യാമ സന്ധ്യ എന്ന പരിപാടിയാണ് മന്ത്രി പാട്ടുപാടി ഉദ്ഘാടനം ചെയ്തത് . എം ജി രാധാകൃഷ്ണൻ ഫൌണ്ടേഷൻ പുരസ്കാരം ഗാനരചയിതാവ് പൂവ്വച്ചൽ ഖാദറിന് മന്ത്രി കടന്നപ്പളളി രാമചന്ദ്രൻ സമ്മാനിച്ചു . കൂട്ടുകാരനായ സംഗീത സംവിധായകന് ആദരവേകി മന്ത്രിയുടെ ഗാനാലാപനം . പിന്നെ പഴയ ഓർമ്മകൾ പങ്കുവച്ച് കടന്നപ്പളളി രാമചന്ദ്രൻ . എം ജി രാധാകൃഷ്ണൻ ഫൌണ്ടേഷന്റെ പുരസ്കാരം , ഗാനരചയിതാവ് പൂവ്വച്ചൽ ഖാദർ ഏറ്റുവാങ്ങി . കേന്ദ്രസാഹിത്യ അക്കാദമി അവാർഡ് നേടിയ കവി പ്രഭാവർമ്മയെ ആദരിച്ചു . പിന്നെ , എം ജി രാധാകൃഷ്ണൻ ഈണമിട്ട ഗാനങ്ങൾ കോർത്തിണക്കി ഗാനസന്ധ്യയും നടന്നു .


' അമ്മ ' നേതൃത്വത്തിനെതിരെ കൂടുതൽ നടിമാർ രംഗത്തെത്തി . പത്മപ്രിയയും രേവതിയും പാർവതിയും നേതൃത്വത്തിന് കത്ത് നൽകി . വീണ്ടും ജനറൽ ബോഡി യോഗം വിളിക്കണമെന്നാണ് ആവശ്യം . ' അമ്മ ' യുടെ അടിയന്തര എക്സിക്യുട്ടീവ് യോഗം വിളിക്കണമെന്നും ആവശ്യമുണ്ട് . ദിലീപിനെ തിരിച്ചെടുത്തത് ചർച്ച ചെയ്യണമെന്നും നടിമാർ ആവശ്യപ്പെട്ടു . ദിലീപിനെ തിരിച്ചെടുത്തത് ദുരുദ്ദേശ്യത്തോടെയെന്ന് നടി പത്മപ്രിയ ഏഷ്യാനെറ്റ് ന്യൂസിനോട് പറഞ്ഞു . ദിലീപിനെ തിരിച്ചെടുത്ത സാഹചര്യം വിശദീകരിക്കണമെന്നും അമ്മ ജനറൽബോഡി ഉടൻ വിളിക്കണമെന്ന് പത്മപ്രിയ ആവശ്യപ്പെട്ടു . അമ്മ നേതൃത്വത്തിന് ഡബ്ലുസിസി അയച്ച തുറന്ന കത്ത് പ്രിയ സർ , കഴിഞ്ഞ ഇരുപത്തിനാലാം തീയ്യതി നടന്ന AMMAയുടെ ജനറൽ ബോഡി യോഗത്തിലെടുത്ത ഒരു തീരുമാനത്തെക്കുറിച്ച് സംഘടനയിലെ വനിതാ അംഗങ്ങളെന്ന നിലയിൽ ഞങ്ങൾക്കുള്ള ആശങ്കയറിയിക്കാനാണ് ഈ കത്തെഴുതുന്നത് . അമ്മയുടെ അംഗമായ സ്ത്രീയെ ആക്രമിച്ച കേസിൽ ആരോപണവിധേയനായതിനെ തുടർന്ന സംഘടനയിൽ നിന്നും പുറത്താക്കിയ ഒരു അംഗത്തെ തിരിച്ചെടുക്കാനുള്ള നിർണ്ണായക തീരുമാനം അന്ന് കൈക്കൊണ്ടിരുന്നുവല്ലൊ . അതീവ ഗൌരവമുള്ളതും കോടതിയുടെ പരിഗണനയിലിരിക്കുന്നതുമായ ഇത്തരമൊരു വിഷയത്തിൽ യോഗത്തിന്റെ അജൻഡയിലുൾപ്പെടുത്താതെയും അംഗങ്ങളുമായി വേണ്ടത്ര കൂടിയാലോചിക്കാതെയുമാണ് സംഘടന തീരുമാനമെടുത്തതെന്ന വസ്തുത ഞെട്ടിപ്പിക്കുന്നതാണ് . കേസിൽ കുറ്റാരോപിതനായ വ്യക്തിയെ സംഘടനിൽ തിരിച്ചെടുക്കാനുള്ള തീരുമാനം ആക്രമണത്തെ അതിജീവിച്ച അംഗത്തിന് പരിപൂർണ്ണ പിന്തുണ നൽകുമെന്ന AMMA യുടെ മുൻ നിലപാടിന് വിരുദ്ധമാണ് . ആക്രമണത്തെ അതിജീവിച്ച നടിയും അവളോട് ഐക്യദാർഢ്യം പ്രകടിപ്പിച്ച മറ്റ് മൂന്നംഗങ്ങളും AMMA യിൽ നിന്ന് രാജിവച്ചിരിക്കുകയാണ് . അതിനുള്ള കാരണങ്ങൾ അവർ വ്യക്തമാക്കിയിട്ടുമുണ്ട് . വനിതാ അംഗങ്ങളടെ ക്ഷേമത്തിനായി സംഘടന നടത്തിക്കൊണ്ടിരിക്കുന്ന പ്രവർത്തനങ്ങൾക്ക് ഇതൊട്ടും ഗുണകരമാവില്ല . ആക്രമണത്തെ അതിജീവിച്ചിരുന്ന നടിക്ക് പിന്തുണനൽകുമെന്ന AMMA യുടെ വാഗ്ദാനം പാലിക്കണമെന്നും അതിൽ നിന്ന് പുറകോട്ട് പോകരുതെന്നും AMMA യിലെ വനിതാ അംഗങ്ങൾ അന്ന നിലക്ക് ഞങ്ങൾ ആവശ്യപ്പെടുന്നു , കോടതിയുടെ പരിഗണനയിലുള്ളതും മാധ്യമശ്രദ്ധയിലുള്ളതുമായ ഈ വിഷയത്തിൽ ജനവികാരം കൂടി ഉയരുന്നുണ്ടെന്ന സാഹചര്യത്തിൽ പ്രത്യേകിച്ചും . സ്ഥലത്തില്ലാതിരുന്നതിനാലാണ് അന്നത്തെ യോഗത്തിൽ ഞങ്ങൾക്ക് പങ്കെടുക്കാൻ കഴിയാതിരുന്നത് . ഈ വിഷയം ചർച്ചക്കെടുക്കുന്ന വിവരം നേരത്തെ അറിഞ്ഞിരുന്നുവെങ്കിൽ ഞങ്ങളുടെ ആശങ്കകൾ തീരുമാനമെടുക്കും മുമ്പ് തന്നെ പ്രകടിപ്പിക്കുമായിരുന്നു . അടിയന്തിര സാഹചര്യങ്ങളിൽ പ്ര്ത്യേകയോഗം ചേരാൻ സംഘടനയുടെ നിയമാവലി അനുവദിക്കുന്നുണ്ടെന്നാണ് ഭാരവാഹികളിൽ നിന്നും അറിയാൻ കഴിഞ്ഞത് . ഇക്കാര്യങ്ങൾ ചർച്ച ചെയ്യാൻ അത്തരമൊരു പ്രത്യേകയോഗം വിളിച്ചു ചേർക്കണമെന്നും താഴെ പറയുന്ന വിഷങ്ങൾ പുനപ്പരിശോധിക്കണമെന്നും ഞങ്ങൾ അഭ്യർത്ഥിക്കുന്നു . 1 . പുറത്താക്കപ്പെട്ട അംഗത്തെ തിരിച്ചെടുക്കാനുള്ള AMMA യുടെ തീരുമാനവും അതിന്റെ പ്രത്യാഘാതങ്ങളും 2 . അക്രമത്തെ അതിജീവിച്ച അംഗത്തെ പിന്തുണക്കാനായി AMMA സ്വീകരിച്ച നടപടികൾ 3 . അംഗങ്ങളുടെയെല്ലാം ക്ഷേമം ഉറപ്പുവരുത്തുംവിധം AMMAയുടെ നിയമാവലി രൂപപ്പെടുത്തുന്നതിനെ കുറിച്ച് 4 . സ്ത്രീകൾക്ക് കൂടുതൽ സുരക്ഷയും പരിഗണനയും ഉറപ്പാക്കാനായി സംഘടനക്ക് ചെയ്യാവുന്ന കാര്യങ്ങൾ കേരളത്തിനു പുറത്തുള്ള ഞങ്ങളുടെ കൂടി സൌകര്യം കണക്കിലെടുത്ത് ജൂലായ് 13 നോ 14 നോ യോഗം വിളിക്കണമെന്നും അഭ്യർത്ഥിക്കുന്നു . ഇത്തരമൊരു നിർണ്ണായക സന്ദർഭത്തിൽ അംഗങ്ങളുടെയെല്ലാം ഉത്തമ താൽപര്യത്തെ മുൻനിർത്തി സംഘടന ഉയർന്നു പ്രവർത്തിക്കുമെന്ന വിശ്വാസത്തോടെ A M M A അംഗങ്ങളായ , രേവതി ആശാ കേളുണ്ണി പത്മപ്രിയ ജാനകിരാമൻ പാർവതി തിരുവോത്ത്


സ്വർണത്തിന് വില കുറയുന്നുവെന്ന് കേൾക്കുമ്പോൾ സ്വർണം വാങ്ങിയില്ലെങ്കിലും ഒരു ആശ്വാസമാണ് . സ്വർണം നല്ലൊരു നിക്ഷേപമായി കരുതി വാങ്ങിയവരും ഉണ്ട് . സ്വകാര്യ ധനകാര്യ സ്ഥാപനങ്ങൾ ഉൾപ്പടെ ആകർഷകമായ പലിശ നിരക്കിൽ ലക്ഷക്കണിന് രൂപയുടെ സ്വർണവായ്പയാണ് നൽകിയത് . എന്നാൽ സ്വർണവില കുത്തനെ ഇടിയുന്നത് ബാങ്കുകൾക്കും സ്വാകാര്യ ധനകാര്യ സ്ഥാപനങ്ങൾക്കും തിരിച്ചടിയായി . ഈ പ്രതിസന്ധിയെ മറികടക്കാൻ ബാങ്കുകൾ സ്വീകരിയ്ക്കുന്ന നടപടിയാണ് സാധാരണക്കാരെ ഏറെ ബുദ്ധിമുട്ടിയ്ക്കുന്നത് . ഏത് ആവശ്യത്തിനും മൂന്ന് മിനിട്ടിനുള്ളിൽ ബാങ്ക് ലോൺ നൽകാമെന്ന വാഗ്ദാനത്തിൽ സാധാരണക്കാരായ ഒട്ടേറെപ്പേരാണ് സ്വകാര്യ ബാങ്കുകളിൽ നിന്നുൾപ്പടെ ലോണെടക്കുന്നത് . വില കുറഞ്ഞതോടെ ഉപഭോക്താക്കളിൽ നിന്നും പാർട്ട് പേമെന്റ് സ്വീകരിയ്ക്കാനുള്ള തയ്യാറെടുപ്പിലാണ് ബാങ്കുകൾ . ഇത്തരമൊരു നീക്കം നടത്തിയില്ലെങ്കിൽ ബാങ്കുകളുടെ നില പുരുങ്ങലിലാകും . അടിയന്തരമായി നിശ്ചിത തുക ബാങ്കിലേയ്ക്ക് തിരിച്ചടയ്ക്കണമെന്ന് കാട്ടി ബാങ്കുകൾ ഇടപാടുകാർക്ക് നോട്ടീസ് അയച്ചതായി റിപ്പോർട്ടുണ്ട് . . .


‘ഡിലീറ്റ് ഫോർ എവരിവൺ’ സൌകര്യത്തിന്റ സമയപരിധി പരിഷ്കരിച്ച് വാട്സ്ആപ്പ് . ഒരിക്കൽ അയച്ച സന്ദേശങ്ങൾ പിൻവലിക്കാനുള്ള സമയപരിധി 13 മണിക്കൂറിലധികമായി ഉയർത്തിയിരിക്കുകയാണ് വാട്സ്ആപ്പ് . വാട്സ്ആപ്പ് ബീറ്റാ ഇൻഫോയാണ് ഔദ്യോഗികമായി ഈ വിവരം ട്വിറ്ററിലൂടെ പുറത്തുവിട്ടത് . മുൻകാലങ്ങളിൽ ഒരു മണിക്കൂർ , എട്ട് മിനിട്ട് , പതിനാറ് സെക്കന്റുകളാണ് അയച്ച സന്ദേശങ്ങൾ പിൻവലിക്കാൻ ലഭിച്ചിരുന്നത് . എന്നാൽ പുതിയ അറിയിപ്പ് പ്രകാരം പതിമൂന്ന് മണിക്കൂർ , എട്ട് മിനിറ്റ് , പതിനാറ് സെക്കന്റുകൾക്കുള്ളിൽ അയച്ച സന്ദേശങ്ങൾ പിൻവലിക്കാനാകും . വാട്സ്ആപ്പ് ബീറ്റാ ഇൻഫോയുടെ ട്വീറ്റ് പ്രകാരം സന്ദേശം ലഭിക്കുന്ന എല്ലാവർക്കും സന്ദേശം പിൻവലിക്കാനുള്ള വിൻഡോ ലഭ്യമാകും . പതിമൂന്ന് മണിക്കൂറിലധികം സമയം ഈ സൌകര്യം ലഭ്യമാകും . ‘ഡിലീറ്റ് ഫോർ എവരിവൺ’ സൌകര്യം കഴിഞ്ഞ വർഷം മുതലാണ് വാട്സ്ആപ്പ് ഒരുക്കിയത് . ഏഴ് മിനിറ്റാണ് ആദ്യകാലങ്ങളിൽ സന്ദേശം പിൻവലിക്കാൻ ലഭിച്ചിരുന്ന സമയപരിധി . വീഡിയോ കോളിനിടെ നേരിടുന്ന തടസ്സങ്ങളാണ് വാട്സ്ആപ്പ് ഉപഭോക്താക്കൾ സമീപകാലത്ത് നേരിട്ടിരുന്ന പ്രശ്നം . വീഡിയോ കോളിനിടയ്ക്ക് ഫോൺ ഹാങ്ങാകുക പോലെയുള്ള ബുദ്ധിമുട്ടുകളാണ് നേരിട്ടിരുന്നത് . എന്നാൽ ഈ പ്രശ്നങ്ങളെല്ലാം പരിഹരിച്ചിട്ടുണ്ടെന്നാണ് വാട്സ്ആപ്പ് അധികൃർ പറയുന്നത് . ആപ്പിൾ ഐഒഎസിലും ആൻഡ്രോയിഡിലും അപ്ഡേറ്റിലൂടെ ഈ സൌകര്യങ്ങൾ ലഭ്യമാകും . എന്നാൽ വീഡിയോ കോളിങ്ങിന് വാട്സ്ആപ്പിനെ മാത്രമായി ആശ്രയിക്കരുതെന്നും വാട്സ്ആപ്പ് അധികൃതർ നിർദ്ദേശിച്ചു .


ദില്ലി ; ഇന്ത്യയിൽ വിൽക്കുന്ന എല്ലാ ഐഫോണുകളുടെയും റീട്ടെയിൽ വിലയിൽ വൻ വിലക്കുറവ് വരുത്തി ആപ്പിൾ . ഇന്ത്യൻ വിപണിയിലുള്ള ഫോണുകളുടെ വിലയിൽ 4 ശതമാനം മുതൽ 7.5 ശതമാനം വരെയാണ് ആപ്പിൾ ജൂലൈ 1 മുതൽ കുറവ് വരുത്തിയിരിക്കുന്നത് . ജിഎസ്ടി നടപ്പിലാക്കുന്നത് വഴിയുള്ള ഗുണം ഉപയോക്താവിന് എത്തിക്കാനാണ് നീക്കം എന്നാണ് ആപ്പിൾ നൽകുന്ന സൂചന . മാറിയ വിലകൾ ശനിയാഴ്ച മുതൽ ആപ്പിൾ വെബ് സൈറ്റിൽ ലഭ്യമാണ് . ഐഫോൺ 7 പ്ലസിന് 92,000 രൂപയിൽ നിന്നും 85,400 രൂപയിലേക്ക് വില കുറച്ചിട്ടുണ്ട് . ഐഫോൺ 6എസിൻറെ 32 ജിബി മോഡൽ 6.2 ശതമാനം വിലക്കുറവിൽ 46,900 രൂപയ്ക്ക് ലഭിക്കും . 27 , 200 രൂപയുണ്ടായിരുന്നു ഐഫോൺ എസ്ഇയുടെ 32 ജിബി പതിപ്പിന് ഇപ്പോൾ വില 26,000 രൂപയാണ് . 128 ജിബി എസ്ഇ പതിപ്പിന് 6 ശതമാനം കിഴവാണ് ലഭിക്കുക . ജിഎസ്ടി വന്നതോടെ ആപ്പിൾ ഫോണുകൾക്ക് ചുമത്തിയിരുന്ന നെറ്റ് ടാക്സ് കുറഞ്ഞെന്നും അതാണ് ഇപ്പോഴുള്ള വിലക്കുറവിന് കാരണം എന്നുമാണ് വിപണി വൃത്തങ്ങൾ നൽകുന്ന സൂചന .


ഷവോമിയുടെ പുതിയ സ്മാർട്ട് ഫോൺ റെഡ്മീ 5 , റെഡ്മീ 5 പ്ലസ് എന്നിവ ഇന്ത്യയിൽ ഇറങ്ങുന്നു . ഫെബ്രുവരി 14ന് ആയിരിക്കും ഈ ഫോണിൻറെ പുറത്തിറക്കൽ നടക്കുക . നേരത്തെ റെഡ്മീ നോട്ട് 5 ഇറക്കും എന്നാണ് പ്രതീക്ഷിച്ചതെങ്കിലും അതായിരിക്കില്ല റെഡ്മീ പുറത്തിറക്കുക എന്നാണ് റിപ്പോർട്ട് . നേരത്തെ ഇന്ത്യയിലെ ഷവോമിയുടെ ഏറ്റവും വിജയകരമായ മോഡൽ ഷവോമി നോട്ട് 4 ഇറക്കിയത് കഴിഞ്ഞ വർഷം ജനുവരിയിലായിരുന്നു . അതിൻറെ അപ്ഗ്രേഡ് മോഡൽ ഷവോമി നോട്ട് 5 ഇന്ത്യയിൽ എത്തിക്കുമെന്നാണ് കരുതിയിരുന്നത് . ഷവോമി റെഡ്മീ 5 2ജിബി , 3ജിബി പതിപ്പുകളായാണ് ചൈനയിൽ പുറത്തിറക്കിയത് . ഇതിന് ഇന്ത്യൻ രൂപ ഏതാണ്ട് 7,800 രൂപയാണ് വില . അതിന് ശേഷം അടുത്തിടെ ഇതിൻറെ 4 ജിബി പതിപ്പ് 11,200 രൂപയ്ക്ക് അടുത്തുള്ള വിലയിലാണ് അടുത്തിടെ ഇറങ്ങിയത് . അതേ സമയം റെഡ്മീ 5 പ്ലസ് 3ജിബി പതിപ്പ് 9,700 രൂപയ്ക്കാണ് ഇറങ്ങിയിരിക്കുന്നത് . ഇതിൻറെ 4 ജിബി പതിപ്പിന് 12,700 രൂപയ്ക്ക് അടുത്ത് വില വരും . ഈ മോഡലിൽ ഏത് ഇന്ത്യയിൽ എത്തും എന്നതിൽ ഇതുവരെ വ്യക്തത വന്നിട്ടില്ല . റെഡ്മീ 5ന് സ്ക്രീൻ വലിപ്പം 5.7 ഇഞ്ചാണ് . റെഡ്മീ 5 പ്ലസിന് സ്ക്രീൻ വലിപ്പം 5.99 ആണ് . രണ്ട് സ്ക്രീനുകളും 18:9 അനുപാതത്തിലുള്ള എച്ച്ഡി സ്ക്രീൻ ആണ് . റെസല്യൂഷൻ 720x1440 പി ആണ് . സ്നാപ് ഡ്രാഗൺ 420 ആണ് ഫോണിൻറെ കരുത്ത് നിർണ്ണയിക്കുന്നു .


തമിഴകത്തിന്റെ തല അജിത്ത് തന്റെ പുതിയ വീടിന്റെ പണിത്തിരക്കിലാണ് . വീടെന്ന് പറഞ്ഞാൽ മതിയാകില്ല . എല്ലാത്തരം സൌകര്യങ്ങളും ഉള്ള വൻ ബംഗ്ലാവാണ് അജിത്തിനു വേണ്ടി ഒരുങ്ങുന്നത് . ചെന്നൈ ഈസ്റ്റ് കോസ്റ്റ് റോഡിലാണ് അജിത് ബംഗ്ലാവ് നിർമ്മിച്ചിരിക്കുന്നത് . ഡബ്ബിംഗ് സ്റ്റുഡിയോ , മിനി ഡിജിറ്റൽ തീയേറ്റർ , എയറോ മോഡലിംഗ് ചെയ്യുന്നതിനായുള്ള പ്രത്യേക മുറി , കുട്ടികൾക്ക് കളിക്കാനുള്ള വിശാലമായ സ്ഥലം തുടങ്ങിയവയാണ് ബംഗ്ലാവിന്റെ ഭാഗമായി ഉണ്ടാകുക . ബംഗ്ലാവിലേക്ക് താമസം മാറ്റിയാൽ പുതിയ സിനിമയുടെ ഡബ്ബിംഗ് ജോലികളും അവിടെ തന്നെയാകും ചെയ്യുക . അതേസമയം അജിത്ത് നായകനാകുന്ന വിശ്വാസം എന്ന സിനിമ റിലീസിനായുള്ള തയ്യാറെടുപ്പിലാണ് . സിരുത്തൈ ശിവയാണ് ചിത്രം സംവിധാനം ചെയ്യുന്നത് . സാൾട് ആൻഡ് പെപ്പർ ലുക്കിലും തല നരയ്ക്കാത്ത ലുക്കിലും അജിത് അഭിനയിക്കുന്നുണ്ട് . ചിത്രത്തിൽ അജിത്ത് ഇരട്ടവേഷത്തിലായിരിക്കും അഭിനയിക്കുക . പൊലീസ് ഉദ്യോഗസ്ഥനാണ് ഒരു കഥാപാത്രമെന്നായിരുന്നു റിപ്പോർട്ട് . നിരവധി ഷൂട്ടിംഗ് ആക്ഷൻ രംഗങ്ങൾ ചിത്രത്തിലുണ്ട് . ചിത്രത്തിനായി ചെന്നൈ റൈഫിൾ ക്ലബിൽ അജിത് ഷൂട്ടിംഗിൽ പരിശീലനം നേടിയിരുന്നു . അതേസമയം മധുര സ്വദേശിയായ കഥാപാത്രമായും അജിത് ചിത്രത്തിലുണ്ടാകും എന്നും റിപ്പോർട്ടുണ്ട് . വിശ്വാസത്തിൽ അജിത്ത് ഒരു പാട്ടും ആലപിക്കുന്നുണ്ട് . നായികയായി അഭിനയിക്കുന്നത് നയൻതാരയാണ് . പൊങ്കലിന് ചിത്രം റിലീസ് ചെയ്യും . വീരം , വേതാളം , വിവേഗം എന്നീ ചിത്രങ്ങളാണ് ശിവയും അജിത്തും മുമ്പ് ഒന്നിച്ച ചിത്രങ്ങൾ .


ജോലിസ്ഥലങ്ങളിൽ ഫേസ്ബുക്ക് ഉപയോഗം അനായസമാക്കുവാനുള്ള പ്ലാൻ ആയിരുന്നു ഫേസ്ബുക്ക് അറ്റ് വർക്ക് പ്ലേസ് . ഇതിൽ വൻ മാറ്റങ്ങൾ വരുത്തി ഫേസ്ബുക്ക് . മൊബൈലിലും ഡസ്ക്ടോപ്പിലും ഒരുപോലെ ഉപയോഗിക്കാവുന്ന വർക്ക്പ്ലേസ് ചാറ്റ് സംവിധാനം ഫേസ്ബുക്ക് പുതുതായി അവതരിപ്പിക്കുന്നു . ജോലിസ്ഥലങ്ങളിൽ ഉള്ളവർ തമ്മിൽ എളുപ്പത്തിൽ ആശയവിനിമയം നടത്തുന്നതിനായാണ് ഇത് . ഗ്രൂപ്പ് വീഡിയോ ചാറ്റ് , സ്ക്രീൻ ഷെയറിംഗ് തുടങ്ങിയ സവിശേഷതകൾ ഉള്ള ഈ ആപ്പ് ആൻഡ്രോയ്ഡ് , ഐയോസ് , പിസി , മാക് തുടങ്ങിയവയിൽ എല്ലാം തന്നെ ഉപയോഗിക്കാനാവും . ഈ ആപ്പിൽ മെസേജ് റിയാക്ഷനുകൾ , മെൻഷൻ തുടങ്ങിയ സവിശേഷതകൾ ഉണ്ട് . കൂടാതെ ഗിഫ് ഫോർമാറ്റ് സപ്പോർട്ട് ചെയ്യും . മെസ്സഞ്ചർ പോലെതന്നെയാണ് ഇതും കാണാൻ .


ഷാർലെറ്റ്സ് വിൽ വംശീയ ആക്രമണത്തിനെതിരെ മുൻ അമേരിക്കൻ പ്രസിഡന്റ് ബരാക് ഒബാമ ചെയ്ത ട്വീറ്റ് വൈറലാകുന്നു . വീർജീനിയയിലെ ഷാർലെറ്റ് വീലിൽ തുടരുന്ന വംശീയ അക്രമങ്ങളോട് പ്രതികാത്മകമായിരുന്നു ഒബാമയുടെ പ്രതികരണം . ഇതിനോടകം തന്നെ ട്വിറ്ററിൽ ഏറെ ശ്രദ്ധിക്കപ്പെട്ട ട്വീറ്റുകളിൽ ഒന്നാം സ്ഥാനത്താണ് ഇത് . നെൽസൺ മണ്ടേലയുടെ ആത്മക്കഥ , ലോങ് വാക്ക് ടു ഫ്രീഡമിലെ ഒരു വരിയായിരുന്നു ഒബാമയുടെ ട്വീറ്റ് . മറ്റൊരാളുടെ നിറത്തെയോ , മതത്തെയോ , പശ്ചാത്തലത്തെയോ വെറുത്ത് കൊണ്ട് ആരും ജനിക്കുന്നില്ല എന്ന ചെറുവാചകത്തോടൊപ്പം കുഞ്ഞുങ്ങൾക്കൊപ്പമുള്ള മനോഹര ചിത്രവും ഉൾക്കൊള്ളുന്നതായിരുന്നു ട്വീറ്റ് . വിവിധ വംശങ്ങളിൽ നിന്നുള്ള കുഞ്ഞുങ്ങളാണ് ചിത്രത്തിൽ . വൻപ്രതികരണാണ് ട്വീറ്റിന് ലഭിക്കുന്നത് . ട്വിറ്ററിൽ ഏറ്റവും അദികം ലൈക്കുകൾ ലഭിച്ചിട്ടുള്ള ട്വീറ്റുകളിൽ രണ്ടാമതാണ് ഇത് ഇപ്പോൾ . 24 ലക്ഷം പേരാണ് ഈ ട്വീറ്റ് ലൈക്ക് ചെയ്തിരിക്കുന്നത് . വെള്ളക്കാരുടെ മേധാവിത്വം അവകാശപ്പെടുന്നവരുടെ ആക്രമണത്തിൽ വിർജീനിയയെ ഷാർലെറ്റ്സ്വില്ലെയിൽ വെള്ളിയാഴ്ച്ച ഒരു സ്ത്രീ കൊല്ലപ്പെട്ടിരുന്നു . ഇവരുടെ റാലിയെ അപലപിക്കാൻ ഷാർലെറ്റ്സ് വില്ലെയിൽ നടന്ന പ്രകടനത്തിലേക്ക് കാറ് ഓടിച്ചുകയറ്റിയാണ് ഒരു വനിത കൊല്ലപ്പെട്ടത് . നിരവധിപേർക്ക് പരിക്കേറ്റിരുന്നു . വർണവെറിക്കെതിരെ നടന്ന പ്രകടനത്തിലേക്ക് കാറോടിച്ചുകയറ്റി കൊലചെയ്യപ്പെട്ടത് 32കാരിയായ ഹെതർ ഹെയർ ആണെന്ന് സ്ഥിരീകരിച്ചു . പൌരാവകാശ പ്രവർത്തകയായ ഹെയർ സാമൂഹ്യമാധ്യമ കാമ്പയിനുകളിൽ സജീവമായ നിമയവിദഗ്ധയാണ് . എന്നാൽ ഇതിൽ തീർത്തും തണുപ്പൻ പ്രതികരണമാണ് പ്രസിഡൻറ് ട്രംപ് കൈക്കൊണ്ടത് . അതിനെതിരെ പ്രതിഷേധം ഉയർന്നിരുന്നു . ഈ സാഹചര്യത്തിൽ കൂടിയാണ് ഒബാമയുടെ ട്വീറ്റ് വൈറലാകുന്നത് .


ജോൺ എബ്രഹാമിൻറെ അമ്മ അറിയാനിലെ പ്രധാന കഥാപാത്രത്തെ അവതരിപ്പിച്ച നടനും പ്രമുഖ തബല വാദകനുമാണ് ഭൂരിഭാഗം മലയാളികളെയും സംബന്ധിച്ച് അന്തരിച്ച ഹരിനാരായണൻ . എന്നാൽ സാംസ്കാരിക മേഖലയിലെ ഒരുപാട് പേർക്ക് അടുത്തറിയാവുന്ന സുഹൃത്ത് കൂടിയായിരുന്നു അദ്ദേഹം . തൻറെ ചിരകാല സുഹൃത്തിനെ , ജോൺ എബ്രഹാമിൻറെ ജീവിതത്തെ ആസ്പദമാക്കി താൻ സംവിധാനം ചെയ്ത ജോൺ എന്ന സിനിമയുടെ പ്രധാന പ്രചോദനമായിരുന്നു ഹരിനാരായണനെ ഓർത്തെടുക്കുകയാണ് സംവിധായകനും നിരൂപകനുമായ പ്രേംചന്ദ് . 31 വർഷം മുമ്പാണ് ഇതുപോലൊരസമയത്ത് യാത്ര പറയാതെ പിരിയും മുമ്പ് ജോൺ കോഴിക്കോട് മീഞ്ചന്തയിലെ ഹരിയുടെ വീട്ടിലെത്തി തന്റെ അവസാനത്തെ തിരക്കഥാ സ്വപ്നങ്ങൾ എഴുതിപ്പിച്ചത് . ചുരുണ്ടു മുഷിഞ്ഞ ഹരിയുടെ കൈപ്പടയിലുള്ള ആ മൂന്ന് പേജ് ശിഥിലസ്വപ്നത്തെ , ജോണിന്റെ അവസാനത്തെ മൂന്ന് ദിവസങ്ങളെ , പിന്തുടർന്നാണു് ജോൺ സിനിമക്ക് പിന്നീട് ദീദി തിരക്കഥാരൂപം പണിതത് . ജോണിന് വേണ്ടി മോർച്ചറിയിലൂടെ നടന്ന ഹരിയായിരുന്നു ആ സ്വപ്നം ആദ്യമറിഞ്ഞത് . ഒരഞ്ച് വർഷം മുൻപ് ഈ ചലച്ചിത്ര സ്വപ്നം പങ്കുവച്ചപ്പോൾ അതിനല്ലാതെ മറ്റെന്തിനാണ് ഞാനൊക്കെ ജീവിച്ചിരിക്കുന്നത് എന്ന ഹരിയുടെ മറുപടിയാണ് ആ സ്വപ്നത്തിന് ഏറ്റവും പ്രചോദനമായത് . അങ്ങിനെ ഹരി ആ മോർച്ചറി രംഗം വീണ്ടും അഭിനയിച്ചു . ഹരി തന്നെ സ്വന്തം ശവപ്പെട്ടി തുറന്നു നോക്കുന്ന രംഗം . സ്വപ്നം കാണുന്നതല്ല സിനിമ . സ്വപ്നത്തിൽ നിന്നും യാഥാർത്ഥ്യത്തിലേക്ക് നടക്കുമ്പോൾ ഒപ്പം നടന്നവർ പലപ്പോഴും ഒപ്പമുണ്ടായില്ലെന്നു വരും . ഏത് സ്വപ്നത്തിന്റെയും വിധിയാണത് . എന്നാൽ ഹരി ആദ്യം കേട്ട മാത്രയിൽ ജോൺ സിനിമക്ക് ഒപ്പം നടന്നു , ഷൂട്ടിങ്ങ് തീർക്കുന്നത് വരെയും അത് അവന്റെയും ഉത്തരവാദിത്വമാണ് എന്ന പോലെ സ്വപ്നത്തിലും യാഥാർത്യത്തിലും . അവസാന ശ്വാസം വരെയും . ഹരിക്കൊപ്പമുള്ള ഷൂട്ടിങ്ങ് ദിവസങ്ങൾ ജോൺഓർമ്മകളിലൂടെയുള്ള തിരിച്ചു നടത്തം പോലെ വിസ്മയകരവും വേദനാജനകവുമായിരുന്നു . ഹരിയിൽ എന്നും ഒരു ജോൺ മരിക്കാതെ കിടക്കുന്നുണ്ട് എന്ന തിരിച്ചറിവിലൂടെ നടക്കുന്നത് പോലെയായിരുന്നു അത് . അങ്ങിനെ വർഷങ്ങൾക്കപ്പുറത്തും ഇപ്പുറത്തക്കുമുള്ള മരിക്കാത്ത ജോണിലൂടെ ഹരി വീണ്ടും നടന്നു . പലപ്പോഴും ശബ്ദം പുറത്തു വരാതെ തൊണ്ടയിൽ കനത്തു . കാലം അവനിൽ ജോണിനെ ഉള്ളിൽ വളർത്തി . ആ ശബ്ദത്തിൽ താളത്തിൽ ജോൺ പുറത്തേക്കൊഴുകി . ഒടുവിൽ എത്ര യാദൃശ്ചികം എന്നു തോന്നും വിധം ജോണിന്റെ ജന്മദിനത്തിൽ തന്നെയായി അവന്റെ തിരിച്ചു പോക്ക് . സ്ഥിരീകരിക്കാനായി സുഹൃത്ത് ബിജു മൂത്തത്തി വിളിച്ചന്വേഷിച്ചാപ്പോഴാണ് ആ വാർത്ത ആദ്യ മറിയുന്നത് . നമ്മുടെ ഹരിക്ക് എന്തോ പറ്റിയോ , ഒന്ന് വിളിച്ചു നോക്കുമോ എന്ന് . ഹരിയുടെ തന്നെ നമ്പറിലേക്ക് വിളിച്ചപ്പോൾ ഫോണെടുത്തത് അവന്റെ ആത്മമിത്രമായ സിത്താറിസ്റ്റ് വിനോദിന്റെ കരച്ചിലാണ് . എന്നിട്ടും ആ വീട്ടിലെത്തി ആ യാത്രയുടെ കിടത്തം നേരിൽ കാണും വരെയും അത് നേരായിരുന്നില്ല . നേരിൽ കണ്ടപ്പോൾ ജോൺ സിനിമയിൽ ഞങ്ങൾ ഷൂട്ട് ചെയ്ത ഒരു രംഗം പോലെ അവൻ അതേ പായയിൽ കിടക്കുന്നു . മോർച്ചറിയിൽ നിന്നും ഹരി എഴുന്നേറ്റിരിക്കുന്നത് സ്വന്തം വീട്ടിലായിരുന്നു . ഛായാഗ്രാഹകൻ എം . ജെ . രാധാകൃഷ്ണൻ ആ രംഗം പകർത്തുമ്പോൾ മരണപ്പായ പകരുന്ന ഒരു ടെൻഷൻ എല്ലാവരിലേക്കും പകർന്നിരുന്നു ഹരി . അതേ മുറിയിൽ ഇനി എഴുന്നേൽക്കാതെ ഹരി കിടക്കുമ്പോൾ അത് അവന്റെ മറ്റൊരു യാത്രയുടെ തുടക്കം മാത്രമായി നിറയുന്നു . ജോൺ പോയി 31 വർഷത്തിന് ശേഷം ഹരിയെ തേടി വരുന്ന ജോണിന്റെ മുട്ട് കേട്ട് " അ ജോണോ " എന്നു് പറഞ്ഞ് തുറക്കുന്ന ആ വാതിലൂടെ ജോണിനൊപ്പം മരണത്തിന്റെ അജ്ഞാത താളം തേടി അവൻ അപ്രത്യക്ഷനാകുന്നു . നിലയ്ക്കാത്ത ആ താളപ്പെരുക്കത്തിന്റെ ഓർമ്മകൾ ഹൃദയമിടിപ്പിൽ പിടയ്ക്കുണ്ട് . ഹരി മരിച്ചു എന്ന് പറഞ്ഞു തുടങ്ങുന്ന ജോണിന്റെ അമ്മയെ അറിയാനുള്ള യാത്രയുടെ , ഒടുക്കത്തിൽ മരണത്തെ തന്നെ ഇല്ലാതാക്കി ഹരിയും യാത്ര പറയാതെ .


രക്ഷിതാക്കളും അധ്യാപകരും തമ്മിലുള്ള നിരന്തരമായ സമ്പർക്കമാണ് ഈ ആപ്പിൻറെ പ്രത്യേകത . ഇതിന് നേതൃത്വം നൽകിയത് രണ്ടു സഹോദരങ്ങളാണ് എന്ന പ്രത്യേകയും ഈ ആപ്പിനുണ്ട് . ഇത്തരം ആപ്പ് വികസിപ്പിക്കുന്നതിലൂടെ രക്ഷിതാക്കളുടെ ഭീതി ഒരു പരിധി വരെ കുറയ്ക്കാന് കഴിയുമെന്നോണം കേരളത്തിലെ പ്രധാനപ്പെട്ട സ്കൂളുകളെല്ലാം ഈ ആപ്പ് ഉപയോഗിക്കുന്നുമുണ്ട് . എഞ്ചിനിയറിംഗ് വിരുദ്ധധാരിയായ സി കെ ഷൈജു , കോഴിക്കോട് എൻ ഐ ടിയിൽ നിന്ന് കംപ്യൂട്ടർ ആപ്ലിക്കേഷനിൽ ബുരുദമെടുത്ത സി കെ ഷാജിയുമായാണ് കുട്ടികളുടെ സുരക്ഷയുറപ്പാക്കാൻ പാരന്റ് ഐ എന്ന മൊബൈൽ ആപ്ലിക്കേഷൻ രൂപകൽപ്പന ചെയ്തത് . മക്കളെ സ്കൂളിലേക്കയക്കുന്ന ഓരോ രക്ഷിതാവിൻറെയും മനസ്സിൽ ആധുനിക ലോകം സമ്മാനിച്ച ആധികളാണ് . അതിനാൽ തന്നെ ടീച്ചർ ഹാജരെടുക്കുമ്പോൾ വിദ്യാർഥി സ്ഥലത്തില്ലെങ്കിൽ തൽസമയം രക്ഷിതാവിന്റെ ഫോൺ ശബ്ദിക്കും . സ്കൂൾ ബസിൽ വീട്ടിലെത്തുന്ന മക്കൾ വൈകിയെങ്കിൽ ആപ്ളിക്കേഷനിലെ ഗൂഗിൾ മാപ്പ് വഴി ബസിൻറെ സ്ഥാനം രക്ഷിതാവിന് കണ്ടെത്താനാകും . ഓരോ ക്ലാസ് അധ്യാപികയ്ക്ക് കുട്ടികളെയും രക്ഷിതാക്കളെയും സംബന്ധിച്ച വിവരങ്ങളും അറിയാം . വിദ്യാർഥികളറിയാതെതന്നെ ദൈനംദിന വിവരങ്ങൾ രക്ഷിതാക്കളുമായി അധ്യാപകർക്ക് പങ്കുവയ്ക്കാം . ഇതിന് പുറമെ പ്രോഗ്രസ് റിപ്പോർട്ട് , അറ്റൻഡൻസ് രജിസ്റ്റർ , ഡെയ്ലി ഡയറി , നോട്ടീസ് ബോർഡ് , ഹോം വർക്ക് , ടൈംടേബിൾ , ഹോളിഡേ കലണ്ടർ എന്നിവയും ലഭ്യമാകും . ഇതിനൊടൊപ്പം തന്നെ കുട്ടികളുടെ കഴിവുണർത്തുന്ന പ്രവർത്തനങ്ങളും ഈ ആപ്പിലൂടെ പങ്കുവയ്ക്കാം . ഇത് സ്കൂളിലെ എല്ലാ അധ്യാപകർക്കും കാണാനാകുന്ന സംവിധാനവും ഇതിനുണ്ട് . കേരളത്തിൽ ഏകദേശം നൂറോളം സ്കൂളുകളിൽ ഈ ആപ്പ് ഉപയോഗിക്കുന്നുണ്ട് . കേരളത്തിന് പുറത്തും ഗൾഫ് നാടുകളിലും പാരൻറ് ഐ സജീവമാണ് . വിദേശത്തുള്ള രക്ഷിതാക്കളും ഈ ആപ്പ് പ്രയോജനപ്പെടുത്തുന്നുണ്ട് . മക്കളെ സംബന്ധിക്കുന്ന വിവരം ലഭിക്കുന്നതോടൊപ്പം ഓൺലൈനായി സ്കൂൾ ഫീസടയ്ക്കാനും സംവിധാനമുണ്ട് . കുട്ടികളെ സുരക്ഷിതമാക്കാനുള്ള ഈ പാരൻറ് ഐ വികസിപ്പിച്ചെടുത്തത് ബെംഗളൂരു ആസ്ഥാനമായ സയിൻഷ്യ ഇന്നൊവേഷൻ പ്രൈവറ്റ് ലിമിറ്റഡ് എന്ന സ്ഥാപനമാണ് . സികെ ഷൈജുവിനും ഷാജിക്കുമൊപ്പം പതിനഞ്ച് എഞ്ചിനിയറിംഗ് ബിരുദധാരികളും ഉൾപ്പെട്ട ടീമാണ് സയൻഷ്യയുടെ തലച്ചോറ് .


ഉപഭോക്താക്കളുടെ വ്യക്തിഗത വിവരങ്ങൾ ചോർത്തുന്നുവെന്ന ആശങ്കയിൽ ചൈനീസ് ഉൾപ്പെടെയുള്ള സ്മാർട് ഫോൺ കമ്പനികൾക്ക് കേന്ദ്രസർക്കാർ നോട്ടീസ് അയച്ചു . വിവോ , ഒപ്പൊ , ഷവോമി , ജിയോണി എന്നിവ ഉൾപ്പെടെയുള്ള സ്മാർട് ഫോൺ നിർമ്മാതാക്കൾക്കാണ് ഹാക്കിംഗ് ഭീതിയിൽ സർക്കാർ നോട്ടീസ് അയച്ചത് . ഉപഭോക്താക്കൾ ഫോണിൽ ശേഖരിക്കുന്ന സമ്പർക്ക പട്ടികയും സന്ദേശങ്ങളും ഇത്തരം സ്മാർട് ഫോൺ കമ്പനികൾ ചോർത്തുന്നുവെന്നാണ് സംശയം . ചൈനീസ് കമ്പനികൾക്കു പുറമേ ആപ്പിൾ , സാംസങ് , ഇന്ത്യൻ കമ്പനിയായ മൈക്രോമാക്സ് തുടങ്ങി 21 കമ്പനികൾക്കാണ് കേന്ദ്ര ഇലക്ട്രോണിക്സ് ആന്റ് ഇൻഫർമേഷൻ ടെക്നോളജി മന്ത്രാലയം നോട്ടീസ് അയച്ചിരിക്കുന്നത് . സുരക്ഷ ചട്ടങ്ങൾ സംബന്ധിച്ച വിവരങ്ങൾ ഈ കമ്പനികൾ ഓഗസ്റ്റ് 28നകം സമർപ്പിക്കണം . ഇവയിൽ സർക്കാർ ഓഡിറ്റ് നടത്തും . ചട്ടങ്ങൾ ഇവർ ലംഘിച്ചുവെന്ന് ബോധ്യപ്പെട്ടാൽ പിഴചുമത്തുമെന്നും സർക്കാർ വൃത്തങ്ങൾ അറിയിച്ചു . സുരക്ഷാ പ്രശ്നവും വിവരചോർച്ചയും ഉണ്ടെന്ന ആശങ്കയിൽ ചൈനയിൽ നിന്നുള്ള ഇലക്ട്രോണിക് സാധനങ്ങളുടെ ഇറക്കുമതി സർക്കാർ പുനഃപരിശോധിച്ചേക്കുമെന്ന് നേരത്തെ റിപ്പോർട്ടുണ്ടായിരുന്നു .


ഏഷ്യാനെറ്റ് സംപ്രേക്ഷണം ചെയ്തുവരുന്ന പരസ്പരം സീരിയലിലെ കേന്ദ്രകഥപാത്രങ്ങളായ ദീപ്തി ഐപിഎസ് , സൂരജ് എന്നിവർ മരണപ്പെടുന്ന എപ്പിസോഡുമായി ബന്ധപ്പെട്ട് വന്ന ട്രോളുകൾക്ക് നന്ദി പറഞ്ഞ് ഗായത്രി . സൂരജ് , ദീപ്തി ഐപിഎസ് എന്നീ കഥാപാത്രങ്ങൾ മരിക്കുന്ന രീതിയിലായിരുന്നു 1524 എപ്പിസോഡുകൾ പിന്നിട്ട സീരിയലിൻറെ അവസാന എപ്പിസോഡുകളിലൊന്ന് . വെള്ളിയാഴ്ച പ്രക്ഷേപണം ചെയ്ത എപ്പിസോഡിലാണ് ഇരുവരും മരണപ്പെടുന്ന രംഗങ്ങൾ ഉള്ളത് . തുടർന്ന് സോഷ്യൽ മീഡിയയലും മറ്റും ഇത് സംബന്ധിച്ച ട്രോളുകൾ നിറഞ്ഞിരുന്നു . ഏഷ്യാനെറ്റിലെ ഏറെ ശ്രദ്ധേയമായ പരസ്പരം സീരിയൽ വൈകീട്ട് ആറേ മുപ്പതിനാണ് പ്രക്ഷേപണം ചെയ്യുന്നത് . അടുത്ത അഞ്ച് എപ്പിസോഡുകൾ കൂടി കഴിയുന്നതോടെ സീരിയൽ അവസാനിക്കും എന്നാണ് അറിയിപ്പ് . സീരിയൽ അവസാനിക്കുന്നതുമായി ബന്ധപ്പെട്ട് ട്രോളുകളും പരിഹാസങ്ങളും അവലോകനങ്ങളുമായി സോഷ്യൽ മീഡിയ സജീവമാണ് . രസകരമായ റിവ്യൂകളും പുറത്തുവരുന്നുണ്ട് . ഈ റിവ്യൂകൾക്കും ട്രോളുകൾക്കും നന്ദി പറയുകയാണ് ദീപ്തി ഐപിഎസിനെ അവതരിപ്പിച്ച ഗായത്രി അരുൺ . ഫേസ്ബുക്ക് പേജിൽ ചില ട്രോളുകളും ഗായത്രി പങ്കുവച്ചിട്ടുണ്ട് . നേരത്തെ സീരിയലിൻറെ അവസാന എപ്പിസോഡിന് മുൻപ് ഗായത്രി അരുൺ ഫേസ്ബുക്ക് ലൈവിൽ വന്നിരുന്നു . മൂന്നുകൊല്ലത്തോളം നീണ്ട പരമ്പരയ്ക്ക് പിന്തുണ നൽകിയ പ്രേക്ഷകർക്ക് ഗായത്രി നന്ദി പറഞ്ഞു .


ട്രെയിൻ ടിക്കറ്റ് ബുക്ക് ചെയ്യാനുള്ള ഐ . ആർ . സി . ടി . സി അക്കൌണ്ടും ആധാറും തമ്മിൽ ബന്ധിപ്പിച്ചവർക്ക് മാസം ബുക്കു ചെയ്യാവുന്ന ടിക്കറ്റുകളുടെ എണ്ണം ഇരട്ടിയാക്കി . ഇതുവരെ മാസം ആറ് ടിക്കറ്റുകൾ മാത്രമേ ഒരു അക്കൌണ്ടിൽനിന്ന് ബുക്ക് ചെയ്യാൻ കഴിയുമായിരുന്നുള്ളൂ . ഐ . ആർ . സി . ടി . സി വെബ്സൈറ്റിലെ അക്കൌണ്ടിൽ ആധാർ വിവരങ്ങൾ ചേർത്തവർക്ക് മാത്രമായിരിക്കും ഈ ആനുകൂല്യം ലഭിക്കുക . ഒക്ടോബർ 26 മുതൽ തന്നെ പുതിയ തീരുമാനം പ്രാബല്യത്തിൽ വന്നുവെന്നാണ് റെയിൽവെ അറിയിച്ചിരിക്കുന്നത് . യാത്രക്കാരെ ആധാറുമായി ബന്ധിപ്പിക്കാൻ പ്രേരിപ്പിക്കുന്നതിനാണ് ടിക്കറ്റുകളുടെ എണ്ണം നേരെ ഇരട്ടിയാക്കി വർധിപ്പിച്ചുകൊണ്ടുള്ള പുതിയ നീക്കം . അക്കൌണ്ടും ആധാറും തമ്മിൽ ബന്ധിപ്പിക്കാത്തവർക്ക് തുടർന്നും പ്രതിമാസം ആറ് ടിക്കറ്റുകൾ വരെ ബുക്കു ചെയ്യാൻ തടസ്സമുണ്ടാകില്ല . ടിക്കറ്റുകളുടെ എണ്ണം ആറിൽ കൂടിയാൽ തുടർന്നുള്ള ഓരോ ടിക്കറ്റിനും അക്കൌണ്ട് ഉടമയുടെയും യാത്ര ചെയ്യുന്ന മറ്റൊരാളുടെയും ആധാർ നമ്പർ കൂടി നൽകണം . ഐ . ആർ . സി . ടി . സി അക്കൌണ്ടിലെ പ്രൊഫൈൽ ലിങ്കിൽ പ്രവേശിച്ച് ആധാർ ബന്ധിപ്പിക്കുകയും ചെയ്യാം . ഐ . ആർ . സി . ടി . സി അക്കൌണ്ടും ആധാറും തമ്മിൽ ബന്ധിപ്പിക്കണമെന്ന് കഴിഞ്ഞ ഡിസംബറിൽ റെയിൽവേ മന്ത്രാലയം അറിയിച്ചിരുന്നു . 2017 ഏപ്രിൽ ഒന്നിനു മുൻപ് അക്കൌണ്ടും ആധാറും ബന്ധിപ്പിക്കണമെന്നായിരുന്നു നിർദ്ദേശം . എന്നാൽ , പിന്നീട് ഇത് പിൻവലിച്ചു .


തമിഴ്നാട്ടിലെ നിർമ്മാതാക്കളുടെ സംഘടനയായ പ്രൊഡ്യൂസേഴ്സ് അസോസിയേഷൻ നടൻ ചിമ്പുവിന് ചുവപ്പ് നോട്ടീസ് നൽകി . പല നിർമ്മാതാക്കളുടെ ഭാഗത്തു നിന്നും ചിമ്പുവിനെതിരെ വ്യാപകമായ പരാതികൾ ഉയർന്നതിനെ തുടർന്നാണ് പ്രൊഡ്യൂസേഴ്സ് അസോസിയേഷൻ കർശന നടപടി സ്വീകരിച്ചിരിക്കുന്നത് . ചുവപ്പ് നോട്ടീസ് ലഭിച്ച ചിമ്പുവിന് ഇനി സിനിമയിൽ അഭിനയിക്കാൻ സാധിക്കില്ലെന്ന് ദേശീയ മാധ്യമങ്ങൾ റിപ്പോർട്ട് ചെയ്യുന്നു . അവസാനമായി അഭിനയിച്ച സിനിമയുടെ ചിത്രീകരണത്തിൽ 29 ദിവസം മാത്രമായിരുന്നു ചിമ്പു പങ്കെടുത്തത് . പിന്നീട് ചിമ്പു സിനിമയോട് സഹകരിക്കാൻ തയ്യാറായില്ല . എന്നാൽ അണിയറ പ്രവർത്തകർ ഇതേക്കുറിച്ച് ചോദിച്ചപ്പോൾ എടുത്ത ഷോട്ടുകൾവെച്ച് സിനിമ പുറത്തിറക്കാനാണ് ചിമ്പു പറഞ്ഞത് . ഇതാണ് ചിമ്പുവിനെതിരെ നടപടി എടുക്കാൻ പ്രധാനകാരണം . ചിമ്പു പറയുന്നതു പോലെ എടുത്ത സീനുകൾവെച്ച് സിനിമ പുറത്തിറക്കാൻ സാധിക്കാത്തതിനാൽ നടപടി ആവശ്യപ്പെട്ട് സിനിമയുടെ അണിയറ പ്രവർത്തകർ പ്രൊഡ്യൂസേഴ്സ് അസോസിയേഷനെ സമീപിക്കുകയായിരുന്നു . ചിമ്പുവിന് ചുവപ്പുകാർഡ് നൽകിയെങ്കിലും തുടർന്ന് സിനിമകളിൽ അഭിനയിക്കാൻ സാധിക്കില്ല എന്ന വാർത്തയോട് പ്രൊഡ്യൂസേഴ്സ് അസോസിയേഷൻ ഇതുവരെ പ്രതികരിച്ചിട്ടില്ല .


ഇംഗ്ലീഷ് പ്രീമിയർ ലീഗിൽ കരുത്തരായ ചെൽസിയെ ഞെട്ടിച്ച് വോൾവ്സിന് മിന്നുന്ന ജയം . ഒന്നിനെതിരെ രണ്ട് ഗോളിനാണ് വോൾവ്സ് ചെൽസിയെ തോൽപിച്ചത് . വോൾവ്സ് മൈതാനത്ത് 18 - ാം മിനുട്ടിൽ ചെൽസിയാണ് ആദ്യം ഗോൾ നേടിയത് . റൂബൻ ലോഫ്റ്റസ് ചീക്ക് ആയിരുന്നു സ്കോറർ . രണ്ടാം പകുതിയിൽ കിട്ടിയ രണ്ട് അവസരങ്ങളും ഗോളാക്കിയ വോൾവ്സ് ജയം പിടിച്ചെടുത്തു . 59 , 63 മിനുട്ടുകളിലായിരുന്നു ഗോളുകൾ . കളിയുടെ 71 ശതമാനം സമയവും പന്ത് കൈവശം വച്ചെങ്കിലും ചെൽസിക്ക് തോൽവി ഒഴിവാക്കാനായില്ല . 31 പോയിൻറുള്ള ചെൽസിയാണ് ലീഗിൾ ഇപ്പോൾ നാലാമത് . മറ്റൊരു മത്സരത്തിൽ ലിവർപൂൾ ബേൺലിയെ ഒന്നിനെതിരെ മൂന്ന് ഗോളിന് തോൽപിച്ചു . 54 - ാം മിനുട്ടിൽ ജാക്ക് കോർക്കിൻറെ ഗോളിലൂടെ ബേൺലിയാണ് ആദ്യം മുന്നിലെത്തിയത് . 62 - ാം മിനുട്ടിൽ ജെയിംസ് മിൽനർ നേടിയ ഗോളിലൂടെ ലിവർപൂൾ ഒപ്പമെത്തി . 69 - ാം മിനുട്ടിൽ ബ്രസീലിയൻ താരം റോബർട്ടോ ഫിർമിനോ ലീഡുയർത്തി . ഇഞ്ചുറിടൈം ഗോളിൾ ഷെർദാൻ ഷാഖിരി പട്ടിക പൂർത്തിയാക്കി . 39 പോയിൻറുമായി ലീഗിൽ രണ്ടാമതാണ് ലിവർപൂൾ .


വെള്ളിത്തിരയിലെ ഫഹദിന്റെ ജീവിതം . സുധീഷ് പയ്യന്നൂർ എഴുതുന്നു . ഫാൻസ് അസോസിയേഷനുകൾ കൊണ്ട് ആർപ്പു വിളികൾ ഇല്ല . അമാനുഷിക പ്രകടനം കൊണ്ട് പ്രേക്ഷകനെ കോരിത്തരിപ്പിക്കുന്നില്ല . സൌന്ദര്യം എന്നതിന്റെ അടയാളമായി , എത്രയോ വർഷമായി മലയാളികൾ കരുതിയിരുന്ന സവിഷേതകൾ വലുതായി ഇല്ലാതെ തന്നെ അഭ്രപാളികളിൽ വിസ്ഫോടനം സൃഷ്ടിക്കുന്നുണ്ട് അടുത്ത കാലത്തൊക്കെ . ഫഹദിനെ പൂർണമായി പുറത്തു നിർത്തി സോളമനും അയ്മനം സിദ്ധാർത്ഥനും അലോഷിയും മഹേഷും ഒടുവിൽ കള്ളൻ പ്രസാദ് വരെ . രണ്ടാം വരവിൽ കണ്ടത് ഓരോ സിനിമയ്ക്കപ്പുറവും വളരുന്ന നടനെയല്ല , കാമ്പുള്ള നടന്റെ വിവിധ തലങ്ങളാണ് . തന്നിലെ നടനെ എങ്ങനെ വേണമെങ്കിലും ഉപയോഗിച്ചോളൂ എന്ന് സംവിധായകന് ഉറപ്പു നൽകുന്ന നടൻ . പഴയ ഷാനു അല്ല ഫഹദ് രണ്ടായിരത്തി രണ്ടിൽ ചോക്ലേറ്റ് ഹീറോയുടെ ഭാവതലത്തിലേക്ക് മകനെ കൈ പിടിച്ചുയർത്താൻ ഫാസിൽ തന്നെ സംവിധാനം നിർവഹിച്ചപ്പോൾ , സച്ചിൻ മാധവൻ എന്ന കഥാപാത്രം പ്രേക്ഷകർ ഒരിക്കലും കൂടെ നിർത്താൻ ആഗ്രഹിക്കാത്ത സ്പേസിലേക്കു വീണു പോയി . കയ്യെത്തും ദൂരത്തല്ല തന്റെ സാമ്രാജ്യം എന്ന് ചിലപ്പോൾ ഷാനുവും തിരിച്ചറിഞ്ഞിട്ടുണ്ടാകും . പിന്നീട് ഷാനു എവിടെ എന്ന് പ്രേക്ഷകരും ചോദിച്ചില്ല . ഏഴു വർഷങ്ങൾക്കു ശേഷം തിളങ്ങുന്ന കണ്ണുകളുമായി കഷണ്ടിയുള്ള ചെറുപ്പക്കാരൻ പുതിയ സാമ്രാജ്യത്തിന്റെ ആദ്യ പടവുകൾ കയറി തുടങ്ങി . പഴയ ഷാനു അല്ല . . ഫഹദ് . . ഇവൻ കള്ളനായല്ല , എരുമ ആയിട്ടും അഭിനയിക്കുമെന്ന് പ്രേക്ഷകർ ആവേശത്തോടെ പറയുന്ന നമ്മളുടെ പ്രിയപ്പെട്ട ഫഹദ് . കേരള കഫെ യിലെ മൃത്യുഞ്ജയം എന്ന സിനിമയിലെ ആ ജേണലിസ്റ്റ് വന്നു നോക്കിയത് മലയാള സിനിമയെത്തന്നെ ആയിരുന്നു . 2010ൽ , ആ ചെറുപ്പക്കാരനെ വീണ്ടും നാല് സിനിമകളിൽ ചെറുതും വലുതുമായ റോളുകളിൽ കണ്ടു . മാറ്റത്തിന്റെ നായകൻ തൊട്ടടുത്ത വർഷം അടുത്ത പടവുകൾ മെല്ലെ കയറി തുടങ്ങി ഫഹദ് . സമീർ താഹിറിന്റെ ആദ്യ സംവിധാന സംരംഭത്തിൽ വിനീത് ശ്രീനിവാസനൊപ്പം നായകാനായി ഫഹദും . അർജുൻ എന്ന കഥാപാത്രം അർജുനനെ പോലെ തേര് തെളിച്ചു വന്നു . നന്മയുടെ പൂമരമായ നായകനിൽ നിന്നു മാറി യുവാക്കളും അവരുടെ സ്വഭാവങ്ങളും പറഞ്ഞു നമ്മളിലൊരാൾ തന്നെ ആയി അർജുനും . പദ്മശ്രീ ഡോക്ടർ സരോജ് കുമാർ മൊത്തത്തിൽ ആർക്കോ വേണ്ടി തിളച്ച സാമ്പാർ ആയിരുന്നെങ്കിലും അലക്സ് സാമുവലിന്റെ പ്രേക്ഷകർ ഓർക്കുന്നുണ്ട് . കണ്ടാൽ സൌമ്യനാണെന്നും നിഷ്കളങ്കൻ ആണെന്നും തോന്നിപ്പിക്കുമെങ്കിലും ഉള്ളിലൊളിപ്പിച്ച ദുഷ്ട്സ്വഭാവത്തെ പുറത്തെടുത്തപ്പോൾ നായകനെന്ന ആൺ മേൽക്കോയ്മയെ പക്ഷാഘാതം വരുത്തി കിടക്കയിൽ കെടത്തുന്നുണ്ട് ടെസ്സ . ആഷിക് അബുവിന്റെ സംവിധാനത്തിൽ വന്ന 22 ഫീമെയിൽ കോട്ടയം , നായക കേന്ദ്രീകൃത സിനിമ സങ്കല്പങ്ങളെ തല്ലിക്കെടുത്തുമ്പോൾ ഫഹദ് വീണ്ടും മാറ്റത്തിന്റെ നായക പദവിയിലേക്ക് നടന്നു നീങ്ങുകയായിരുന്നു . ന്യൂജൻ ഹീറോയും പ്രണയനായകനും ന്യൂജൻ ഹീറോയെന്നും ഹഫദ് ബർമുഡ ഇട്ടാൽ ആഹാ എന്നും പറയുന്ന പ്രേക്ഷകർക്കിടയിൽ യുവത്വത്തിന്റെ ലാവിഷ് ജീവിതം പറഞ്ഞു ഫഹദ് വീണ്ടും കയ്യടി നേടി . അരുണേട്ടാ ഐ മിസ് യു . അത്രത്തോളം ആ കള്ളത്തരങ്ങൾ മലയാളികൾ കയ്യടിച്ചു ആഘോഷിച്ചിട്ടുണ്ട് . ആഘോഷം നിറഞ്ഞ ജീവിതത്തിനപ്പുറത്തേക്കു സാധാരണക്കാരനായ ഓട്ടോക്കാരനായി ' ഫ്രൈഡേ ' യിൽ ഫഹദിനെ കണ്ടു . . പ്രണയം ആഘോഷിച്ച മലയാള സിനിമയുടെ മുറ്റത്തേയ്ക്ക് ജീവിതം തുറന്നു വച്ച് ' അന്നയും റസൂലും ' വന്നപ്പോൾ സ്ക്രീനിലെ കാഴ്ചയ്ക്കപ്പുറത്തേയ്ക്കു റസൂലിനെ അന്വേഷിക്കുന്നവർ ഉണ്ട് ഇപ്പോഴും . നത്തോലി എന്ന വിളികൾക്കിടയിൽ തന്നിലെ തന്നെ തരണം ചെയ്യാൻ പേനയെടുത്ത പ്രേമനെ മലയാളികൾ കണ്ടില്ലെന്നു നടിച്ചതാകാം . . പക്ഷെ അങ്ങനെ നടിക്കാൻ , പ്രേക്ഷകനെ വെറുതെ വിടാൻ ആ നടൻ ഒരുക്കമല്ലായിരുന്നു . കളിയും ചിരിയുമായി തന്റെകൂടെ പ്രേക്ഷകനെയും കൂട്ടി സോളമൻ കുമരംകരിയിലേക്ക് , . ലിജോ ജോസ് പെല്ലിശ്ശേരിയുടെ ' ആമേൻ ' . . സോളമനോടുള്ള വല്ലാത്ത ഇഷ്ടം കൊണ്ടാവാം അവനൊന്നു ജയിച്ചു കിട്ടാൻ പ്രേക്ഷകനും അവസാനം വരെ കാത്തിരുന്നത് . ' റെഡ് വൈനിലെ ' സഖാവ് അനൂപും ' ഇമ്മാനുവലി ' ലെ ജീവനും അയൽക്കാരനായി നിന്നും പ്രകടനത്തിന്റെ മുമ്പന്തിയിലേക്കു വന്നവയാണ് . അതിനിടയിൽ പ്രേക്ഷകൻ കാണാതെ പോയത് അകത്തിലെ ശ്രീനിയേയും ഒളിപ്പോരിലെ അജയനെയും ഡി കമ്പനിയിലെ കൌശലക്കാരനായ ഡോക്ടർ സുനിൽ മാത്യുവിനേയുമായിരുന്നു . എങ്കിലും അഞ്ചു സുന്ദരികളിലെ അജ്മലും ഓന്റെ വർത്തമാനവും കടംകഥയ്ക്ക് ഉത്തരം കണ്ടെത്തലും ഒരു രസമായിരുന്നു . . 2013 അവിടം കൊണ്ടും അവസാനിച്ചില്ല . . അഭിനയത്തിന് അവാർഡിന്റെ തിളക്കം കൊടുക്കാൻ നോർത്ത് 24 കാതത്തിലെ ഹരി കൃഷ്ണനും ആർട്ടിസ്റ്റിലെ മൈക്കലും പിറവിയെടുത്തപ്പോൾ പുതിയ കാല യുവ രാഷ്ട്രീയ ചിന്തകളിലേക്ക് അയ്മനം സിദ്ധാർത്ഥനും വന്നു . ശിവദാസും അലോഷിയും 2014 ന്റെ പ്രതീക്ഷകളിൽ ഒന്നായിരുന്നു വൺ ബൈ ടു വിലെ യൂസഫ് മരിക്കാർ എങ്കിൽ ഫഹദ് എന്ന നടനിലേക്കു മാറ്റിവയ്ക്കപ്പെടാത്ത കഥാപാത്രമായി അത് ഒതുങ്ങി . ഗോഡ്സ് ഓൺ കൺട്രിയിലെ മനു കൃഷ്ണയും മണി രത്നത്തിലെ നീൽ ജോൺ സാമുവലും നടനെന്ന നിലയിൽ ഫഹദിനെ അടയാളപ്പെടുത്താതിരിക്കുകയും താര കേന്ദ്രീകൃത സിനിമ കാഴ്ചകളിൽ പിറകോട്ടുപോവുകയും ചെയ്തു . അതിനിടയിൽ മലയാളത്തിലെ വൻ ഹിറ്റുകളിൽ ഒന്നിൽ ഫഹദ് വന്നു . ബാംഗ്ലൂർ ഡേയ്സിൽ ശിവദാസായി . സിനിമയുടെ തുടക്കത്തിൽ ഇവനെന്താ ഇങ്ങനെ എന്ന് ചോദിച്ചവർക്കുള്ള മറുപടി സിനിമ തന്നെ കൊടുത്തപ്പോൾ അജുവിന്റെയും കുട്ടന്റേയും കുഞ്ചുവിന്റെയും കൂടെ ശിവദാസും വന്നു . . 2014ന്റെ അവസാനത്തിൽ വീണ്ടും ഞെട്ടിച്ചു . ഇയോബിന്റെ പുസ്തകം . . അമാനുഷികതയ്ക്കപ്പുറത്തേക്കു ജീവിതം കൊണ്ടും കാഴ്ചപാടുകൾ കൊണ്ടും പുതിയ കാലത്തേയ്ക്കുള്ള പിറവി ആയിരുന്നു അലോഷി . ബോക്സ്ഓഫീസിൽ വീണ ഫഹദനെന്ന താരം തുടർന്ന് വന്ന നാല് ചിത്രങ്ങളിൽ മൂന്നിലും മികച്ച പ്രകടനം കാഴ്ച വച്ചിട്ടും ഫഹദെന്ന താരം ബോക്സ്ഓഫീസിൽ വീണുടഞ്ഞു . അയാൾ ഞാനല്ല , ഹരം , മൺസൂൺ മംഗോസ് . . അങ്ങനെ പ്രേക്ഷകർ അധികം ശ്രദ്ധിക്കാതെ അതിലെ കഥാപാത്രങ്ങളും . പ്രകാശനിലൂടെ നല്ലൊരു എന്റർടൈനർ ആയിട്ടും അയാൾ ഞാനല്ല അധികം ശ്രദ്ധിക്കപ്പെടാതെ പോയപ്പോൾ വിനോദ സിനിമയ്ക്കപ്പുറം ജീവിതവും മനസും പറഞ്ഞത് കൊണ്ടായിരിക്കാം മൺസൂൺ മംഗോസിലെ ഡി പി പള്ളിക്കലിനെയും പ്രേക്ഷകർ കാണാതെ പോയത് . പ്രതികാരകഥ രണ്ടാം വരവിലും ഒരു പ്രതികാരം അനിവാര്യമായിരുന്നു ഫഹദിന് . . അത് തന്നിലെ നടനെ കണ്ടില്ലെന്നു നടിക്കുന്ന പ്രേക്ഷകനോടോ തനിക്കു പറ്റിയ കഥാപാത്രങ്ങൾ തരാത്ത സംവിധായകനോടോ അല്ല , തന്നിലെ തന്നെ നടനെ പൂർത്തീകരിക്കാനുള്ള കഥകളോടായിരുന്നു . . പ്രതികാരം ഫലം കണ്ടു . . പോത്തേട്ടൻസ് ബ്രില്ലിയൻസിലൂടെ മഹേഷ് മലയാളികളുടെ ഹൃദയത്തിൽ ഇടം നേടി . . തിരിച്ചറിവിന്റെ പാതയിൽ കരാറിലേർപ്പെട്ട പല സിനിമകളും വേണ്ടെന്നു വച്ച് . . കള്ളന്റെ വിശപ്പ് സിനിമയ്ക്കപ്പുറത്തു ഫഹദിനെ അധികം കാണാൻ പറ്റാറില്ലെങ്കിലും സിനിമയേക്കുറിച്ചു സംസാരിക്കുമ്പോൾ തന്റെ അഭിനയം പിന്നീട് കണ്ടപ്പോൾ തനിക്കു തന്നെ ബോറായി തോന്നിയിട്ടുണ്ടെന്നു തുറന്നു പറഞ്ഞിട്ടുണ്ട് . തന്റെ കഥാപാത്രത്തെക്കുറിച്ചു മാത്രം സംസാരിക്കാതെ സിനിമയേക്കുറിച്ചു തന്നെ സംസാരിക്കുന്നു . മലയാള സിനിമ കാഴ്ചകളിൽ മാറുന്ന കാലത്തെ പ്രധാന കണ്ണി തന്നെയാണ് ഫഹദും . സിനിമ ചെയ്തവരിൽ ഏറെയും പുതുമുഖങ്ങൾ തന്നെ . . പ്രത്യേക കോമ്പിനേഷൻ കെമിസ്ട്രികളിലേക്കു പോകാതെ തന്റെ കഥാപാത്രത്തിന്റെ കെമിസ്ട്രിയിൽ ഫഹദ് മറ്റുള്ളവരെയും കൂടെ കൂട്ടുന്നുണ്ട് . . 22 ഫീമെയിൽ കോട്ടയം , ആമേൻ , ഇയോബിന്റെ പുസ്തകം , അന്നയും റസൂലും , മഹേഷിന്റെ പ്രതികാരം , നത്തോലി ചെറിയ മീനല്ല , തൊണ്ടിമുതലും ദൃക്സാക്ഷിയും അങ്ങനെ ഓരോ കാലത്തും ഫഹദിന്റെ സിനിമകളും കഥാപാത്രങ്ങളും മാറ്റത്തിന്റെ ശംഖൊലി മുഴക്കുന്നുണ്ട് . വർഷം മുഴുവൻ സിനിമ ചെയ്തു സജീവമാകുക എന്നതിൽ നിന്നും മാറി ഒരു കഥാപാത്രത്തെ കൊടുത്തിട്ടു അതിനെ പ്രേക്ഷകന്റെ മനസ്സിൽ സജീവമാക്കി വയ്ക്കുക കുറെ കാലത്തേക്ക് എന്ന രീതി ഇപ്പോൾ ഫഹദിൽ കണ്ടു വരുന്നു . . നടനെ വിശ്വസിച്ചു ടിക്കറ്റെടുക്കേണ്ടി വരുന്നു എന്ന് പറയുമ്പോൾ ഉത്തരവാദിത്തം കൂടുമ്പോൾ ഫഹദ് നിരാശപ്പെടുത്തില്ല എന്ന് തന്നെയാണ് പ്രേക്ഷകന്റെയും വിശ്വാസം . നാളത്തെ സ്റ്റാർ ആകുമോ എന്നതിനെക്കുറിച്ചും ആവലാതിപ്പെടുന്നില്ല . . എങ്കിലും ഇന്നിന്റേയും നാളെയുടെയും നടനാണ് എന്ന് ഉറപ്പിച്ചു പറയാം . .


അടുത്ത വർഷം അവസാനത്തോടെ ടെന്നീസ് കോർട്ടിലേക്ക് തിരിച്ചെത്തുമെന്ന് ഇന്ത്യൻ ടെന്നീസ് താരം സാനിയ മിർസ . അമ്മയായതിന് ശേഷം കളിക്കളത്തിൽ നിന്ന് വിട്ടുനിൽക്കുകയാണിപ്പോൾ സാനിയ . കുഞ്ഞിൻറെ കാര്യങ്ങൾക്കാണ് ഇപ്പോൾ പ്രാധാന്യം നൽകുന്നത് . പതിയെ പരിശീലനം തുടങ്ങും . പൂർണ ആരോഗ്യം വീണ്ടെടുത്ത ശേഷമേ മത്സരങ്ങൾക്ക് എത്തുകയുള്ളുവെന്നും സാനിയ പറഞ്ഞു . കായിക ലോകത്തെ താര ജോഡികളായ ഷൊഹൈബ് മാലിക്ക് - സാനിയ ദമ്പതികൾക്ക് ഒക്ടോബർ 30നാണ് കുഞ്ഞ് പിറന്നത് . നേരത്തെ തീരുമാനിച്ചതു പോലെ ആൺകുട്ടിക്ക് ഇസ്ഹാൻ മിർസ മാലിക് എന്നാണ് സാനിയയും ഭർത്താവ് പാക് ക്രിക്കറ്റ് താരം കൂടിയായ ഷൊഹൈബ് മാലിക്കും ചേർന്ന് പേര് നൽകിയത് . 32 കാരിയായ സാനിയ തൻറെ ജീവിതത്തിൽ ഓരോ ആഘോഷങ്ങളും ആരാധകരുമായി സോഷ്യൽ മീഡിയിൽ പങ്കുവച്ചിരുന്നു . മകൻ പിറന്ന സന്തോഷം പങ്കുവയ്ക്കാനും അവർ മറന്നില്ല . ' അതൊരു ആൺകുട്ടിയാണ് . എൻറെ പെൺകുട്ടിയും ധൈര്യവതിയായി സുഖമായിരിക്കുന്നു . എല്ലാവരുടെയും പ്രാർഥനയ്ക്കും നന്ദി ' - ഇതായിരുന്നു കുട്ടി പിറന്നപ്പോൾ സാനിയക്ക് വേണ്ട് ഷൊഹൈബ് മാലിക് ട്വിറ്ററിൽ പങ്കുവച്ചത് . 2010 ഏപ്രിൽ 12നാണ് ഷൊഹൈബും സാനിയയും വിവാഹതിരായത് .


താരീഫ് യുദ്ധം ശക്തമായതോടെ പുതിയ ഓഫറുമായി ഐഡിയ രംഗത്ത് . 109 രൂപയ്ക്ക് ഒരു ജിബി 4ജി അല്ലെങ്കിൽ 3ജി നെറ്റാണ് ഐഡിയ വാഗ്ദാനം ചെയ്യുന്നത് . ഒപ്പം തന്നെ വോയ്സ് കോൾ പൂർണ്ണമായും ഫ്രീയാണ് ഇതിന് പുറമേ 100 എസ്എംഎസും ദിവസവും ഫ്രീയായി ലഭിക്കും . രണ്ട് ആഴ്ചത്തേക്കാണ് ഈ ഓഫറിൻറെ കാലാവധി . എന്നാൽ ദിവസത്തെ വോയിസ് കോളിന് ദിവസം 250 മിനുട്ട് എന്ന അതിർവരമ്പുണ്ട് . ഒപ്പം തന്നെ ആഴ്ചയിൽ ഇത് 1000 മിനുട്ടാണ് . അതായത് ഓഫർ കാലവധിയിൽ 2000 മിനുട്ട് ഫ്രീകോൾ വിളിക്കാം . അതിന് ശേഷമുള്ള കോളിന് സെക്കൻറി 1 പൈസ എന്ന നിരക്കിൽ ഈടാക്കും . ആദ്യഘട്ടത്തിൽ ദില്ലി , തെലുങ്കാന , ബീഹാർ എന്നിവിടങ്ങളിലായിരിക്കും ഈ ഓഫർ ഐഡിയ ആദ്യം ലഭ്യമാക്കുക . ഇത്തരത്തിൽ തന്നെ ഐഡിയ തങ്ങളുടെ 148 രൂപയുടെ ഓഫറും പരിഷ്കരിച്ചിട്ടുണ്ട് .


ബാലതാരമായി മലയാളികളുടെ മനം കവർന്ന അഭിനേത്രി സനുഷ ഇനി പുതിയ ലുക്കിൽ . മലയാളത്തിലും തമിഴിലും സനുഷയുടെ മികവുറ്റ പ്രകടനം നടത്തിയ താരം ഇപ്പോൾ കൊടിവീരൻ എന്ന ചിത്രത്തിന്റെ തിരക്കിലാണ് . ചിത്രത്തിലെ ഒരു ഗാനം പുറത്തിറങ്ങി . പാട്ടിൻറെ ലിറിക്കൽ വീഡിയോ ആണ് എത്തിയിരിക്കുന്നത് . പട്ടുസാരിയുടുത്ത് സനുഷ് പുതിയ ലുക്കിലാണ് എത്തിയിരിക്കുന്നത് . കേൾക്കാൻ മനോഹരമായ ഗാനമാണിത് . മോഹൻരാജൻറെ വരികൾക്ക് എൻ ആർ രഘുനന്ദനാണ് ഈണം പകർന്നിരിക്കുന്നത് . ഗുരുവാണ് പാടിയിരിക്കുന്നത് . എം മുത്തയ്യ സംവിധാനം ചെയ്യുന്ന ചിത്രത്തിൽ ശശികുമാറും മഹിമ നമ്പ്യാറും പ്രധാന വേഷത്തിലെത്തുന്നു . എം ശശികുമാറാണ് ചിത്രം നിർമ്മിക്കുന്നത് .


ആഭ്യന്തര സർവീസുകൾക്കാണ് ഉളവ് ലഭിയ്ക്കുക . എയർ ഇന്ത്യയുടെ 115 വിമാനങ്ങളിൽ 30 ശതമാനം ടിക്കറ്റ് നിരക്ക് ഇളവ് ലഭിയ്ക്കും . ഹ്രസ്വകാല സെയിൽ ബൊണാൻസയുടെ ഭാഗമായാണ് ഇളവ് പ്രഖ്യാപിയ്ക്കുന്നതെന്ന് എയർ ഇന്ത്യ . ഫെബ്രുവരി 26 മുതൽ മാർച്ച് ഒന്ന് വരെ ടിക്കറ്റ് ബുക്ക് ചെയ്യുന്നവർക്കാണ് ഓഫർ ലഭിയ്ക്കുക . മാർച്ച് 29 മുതൽ സെപ്റ്റംബർ 30 വരെയുള്ള യാത്രകൾക്ക് മാത്രമേ ഇളവ് ലഭിയ്ക്കുകയുള്ളൂ . പുതിയ ഓഫർ പ്രകാരം തിരുവനന്തപുരത്ത് നിന്ന് മുംബൈയിലേക്കുള്ള യാത്ര ടിക്കറ്റിന് 2,557 രൂപമാത്രമാണ് ചെലവാകുക . എയർ ഇന്ത്യയെയും സ്പൈസ് ജെറ്റിനേയും കൂടാതെ ഇൻഡിഗോയും ഗോഎയറും വിമാനയാത്ര നിരക്കുകളിൽ ഇളവുകൾ പ്രഖ്യപിച്ചിരുന്നു . വേനൽ അവധി വരുന്നതോടെ കൂടുതൽ യാത്രക്കാരെ ആകർഷിയ്ക്കുകയാണ് വിമാനകമ്പനികളുടെ ലക്ഷ്യം .


കൈവിരലിലെ ഒരു കുഞ്ഞു മോതിരം . അതിനുള്ളിലെ സാങ്കേതിക വിദ്യകൊണ്ട് ടി ഓണാക്കാം , ചാനൽ മാറ്റാം , കാർ ലോക്ക് ചെയ്യാം . . . അങ്ങനെ ഒരുപാടൊരുപാട് കാര്യങ്ങൾ . കേട്ടിട്ട് അത്ഭുതം തോന്നണ്ട . മിടുക്കരായ കുറച്ച് മലയാളി പയ്യൻമാർ ചേർന്ന് ഇത്തരമൊരുഗ്രൻ സാധനം ഉണ്ടാക്കിയിട്ടുണ്ട് . ഒരു പോസ്റ്റ് മോഡേൺ ഫാഷൻ മോതിരം പോലിരിക്കും ' ഫിൻ ' എന്ന് പേരിട്ടിരിക്കുന്ന ഈ ബ്ലൂടൂത്ത് ഉപകരണം . കൊച്ചിയിലെ സ്റ്റാർട്ട് അപ്പ് വില്ലേജിൽ നിന്നാണ് ഫിന്നിന്റെ ഉദയം . ഫിന്നിനെ കുറിച്ചുള്ള വാർത്തകൾ എപ്പോഴേ പുറത്ത് വന്ന് കഴിഞ്ഞതാണ് . ലോകത്തിലെ പല കിടിലൻ ടെക്ക് ഫെയറുകളിലും മികച്ച സ്വീകരണമാണ് ' ഫിൻ ' എന്ന ബ്ലൂ ടൂത്ത് മോതിരത്തിന് ലഭിച്ചിട്ടുള്ളത് . സ്റ്റാർട്ട് അപ്പ് വില്ലേജിലെ ആർഎച്ച്എൽ വിഷൻ ടെക്നോളജീസ് എന്ന സ്ഥാപനമാണ് ഫിൻ രംഗത്തിറക്കിയിരിക്കുന്നത് . രോഹിൽ ദേവ് എന്ന മലപ്പുറംകാരനായ യുവ എൻജിനീയറുടേതാണ് ഫിന്നിന്റെ പിറകിലുള്ള ബുദ്ധി . പിന്നീട് സുഹൃത്തുക്കൾപ്പം ചേർന്ന് ഫിൻ വകിസിപ്പിച്ചെടുത്തു . ആംഗ്യം മാത്രം കാണിച്ചാൽ മതി . നിങ്ങൾക്ക് കാറോടിക്കോമ്പോൾ ഫോൺ എടുക്കാൻ കൈ സ്റ്റിയറങിൽ നിന്ന് എടുക്കേണ്ടതില്ല . ചാനൽ മാറ്റാൽ വിരലൊന്ന് വെറുതേ മാറ്റിയാൽ മതി . ഫിൻ മുന്നോട്ട് വക്കുന്നത് ഇങ്ങനെയുള്ള അത്ഭുതങ്ങളാണ് . തുടക്കം എന്ന രീതിയിൽ വിഭവ സമാഹരണം ലക്ഷ്യമിട്ട് രോഹിലും കൂട്ടരും ക്രൌഡ് ഫണ്ടിങ് പ്ലാറ്റ്ഫോമിൽ പ്രചാരണം നടത്തി . ഒരു ലക്ഷം ഡോളർ ആയിരുന്നു ഇവരുടെ ലക്ഷ്യം . പക്ഷേ ലോകം ഇവർക്കൊപ്പമായിരുന്നു 2 ലക്ഷം ഡോളർ സമാഹരിക്കാൻ ഇവർക്ക് കഴിഞ്ഞു . 1600 പേരാണ് ഇപ്പോൾ തന്നെ ഫിൻ ലഭിക്കാനായി ഓർഡർ നൽകിയിട്ടുള്ളത് . ഒരു ഇന്ത്യൻ സ്റ്റാർട്ട് അപ്പ് പ്രൊഡക്ടിന്റെ വിഭവ സമാഹരണത്തിന്റെ റെക്കോർഡ് ഇപ്പോൾ ഫിന്നിനാണ് . < center > < iframe width = " 100 % " height = " 338 " src = " / / www . youtube . com / embed / iZ6PVBvQf - g " frameborder = " 0 " allowfullscreen > < / iframe > < / center >


ട്രെൻറിങ്ങ് ടോപ്പിക്കുകൾ ലിസ്റ്റ് ചെയ്യുന്നതിൽ ഫേസ്ബുക്ക് രാഷ്ട്രീയ പക്ഷപാതിത്വം കാണിക്കുന്നു എന്ന റിപ്പോർട്ടിന് വീണ്ടും ഫേസ്ബുക്ക് വിശദീകരണം . അമേരിക്കയിലെ ഫേസ്ബുക്ക് ട്രെൻറിങ്ങ് ടോപ്പിക്കിൽ ചേർക്കുന്ന വാർത്തകളിൽ ഫേസ്ബുക്ക് രാഷ്ട്രീയം കളിക്കുന്നു എന്ന് അമേരിക്കയിലെ ചില സെനറ്റർമാർ തന്നെയാണ് തെളിവുകൾ സഹിതം ആരോപണം ഉന്നയിച്ചത് . ഇതിനെ തുടർന്ന് പരാതിക്കാരുമായി ചർച്ച നടത്താൻ തയ്യാറാണെന്ന് ഫേസ്ബുക്ക് തലവൻ മാർക്ക് സൂക്കർബർഗ് തന്നെ അറിയിച്ചിരുന്നു . ഇതിന് പിന്നാലെയാണ് അമേരിക്കൻ സെനറ്റ് അംഗങ്ങളുടെ ഒരു സമിതി ഫേസ്ബുക്കിന് എതിരെ അന്വേഷണത്തിന് ഉത്തരവിട്ടത് . ഇതിനെ തുടർന്നാണ് ഫേസ്ബുക്ക് തങ്ങളുടെ ട്രെൻറിങ്ങ് ടോപ്പിക്ക് തിരഞ്ഞെടുക്കുന്ന രീതി ഫേസ്ബുക്ക് വ്യക്തമാക്കുന്നത് . അമേരിക്കയിലെ പ്രധാനപ്പെട്ട 10 സൈറ്റുകളിൽ നിന്നും നേരിട്ട് വിവരങ്ങൾ എടുക്കുന്ന രീതി ഫേസ്ബുക്കിന് ഇല്ലെന്ന് ഇവർ വ്യക്തമാക്കുന്നു . അതായത് വാഷിംഗ്ടൺ പോസ്റ്റ് , ന്യൂയോർക്ക് ടൈംസ് എന്നീ സൈറ്റുകൾ തങ്ങൾ നേരിട്ട് ട്രെൻറിങ്ങ് ടോപ്പിക്കിനായി ഉപയോഗിക്കാറില്ല . അതിന് പകരം ഫേസ്ബുക്ക് ന്യൂസ് ഫീഡിൽ എത്തുന്ന വിവരങ്ങളാണ് തങ്ങൾ ട്രെൻറിങ്ങ് ടോപ്പിക്കിലേക്ക് കൊണ്ടുവരുന്നത് , ഫേസ്ബുക്ക് വ്യക്തമാക്കുന്നു . തങ്ങൾ ഇപ്പോൾ ഉയരുന്ന ആരോപണങ്ങളിൽ വിശദമായി അന്വേഷണം നടത്തി , എന്നാൽ ഇത് സംബന്ധിച്ച് ഒരു തെളിവും ലഭിച്ചില്ലെന്ന് ഫേസ്ബുക്ക് ജനറൽ കൌൺസിൽ സെനറ്റ് സമിതിക്ക് മുന്നിൽ പറയുന്നു .


കോഴി വിഭവങ്ങളിൽ ഹോട്ടലുടമകൾ കൊള്ളലാഭം എടുക്കുകയാണെന്ന് കോഴി വ്യാപാരികൾ ആരോപിക്കുന്നു . കുറഞ്ഞ വിലയ്ക്ക് കോഴിയിറച്ചി നൽകിയിട്ടും വില കുറയ്ക്കാൻ ഹോട്ടലുകൾ തയ്യാറാകാത്തത് എന്തുകൊണ്ടെന്നാണ് വ്യാപാരികൾ ചോദിക്കുന്നത് . മാർക്കറ്റ് വിലയിൽ നിന്നും കുറഞ്ഞ വിലയിലാണ് ഹോട്ടലുകൾക്ക് കോഴിയിറച്ചി വിതരണം ചെയ്യാറുള്ളത് . കഴിഞ്ഞ ദിവസം 110 രൂപയ്ക്കാണ് ഹോട്ടലുകൾക്ക് വ്യാപാരികൾ ചിക്കൻ നൽകിയത് . ജി . എസ് . ടി നടപ്പിലാക്കിയ ആദ്യ ദിനങ്ങളിൽ കോഴിയിറച്ചി കിലോയ്ക്ക് 220 രൂപയുണ്ടായിരുന്നു . ധനമന്ത്രി തോമസ് ഐസക് ഇടപെട്ട് ഇത് 158 ആക്കി കുറച്ചു . ഇതിലും എത്രയോ താഴ്ന്ന വിലയിലാണ് ഇപ്പോൾ . എന്നിട്ടും കോഴിയിറച്ചി വിഭവങ്ങൾക്ക് വില കുറയ്ക്കാതെ ഹോട്ടലുടമകൾ ജി . എസ് . ടിയുടെ മറവിൽ കൊള്ളലാഭം എടുക്കുകയാണെന്ന് ചിക്കൻ ഡീലേസ് അസോസിയേഷൻ ആരോപിക്കുന്നു . എന്നാൽ കടകളുടെ കെട്ടിടവാടക , തൊഴിലാളികളുടെ കൂലി എന്നിവയെല്ലാം കണക്കാക്കി മാത്രമേ വിഭവവങ്ങളുടെ വില നിശ്ചയിക്കാനാവൂ എന്നാണ് ഹോട്ടൽ ആന്റ് റസ്റ്റോറൻറ് അസോസിയേഷൻ പറയുന്നത് . ജി . എസ് . ടി ചർച്ച സമയത്ത് ഹോട്ടൽ വിഭവങ്ങൾക്ക് വില കുറയ്ക്കാത്തതിന് പ്രധാന കാരണമായി ഹോട്ടലുടമകൾ ചൂണ്ടിക്കാട്ടിയിരുന്നത് കോഴി വില കുറയ്ക്കാത്തതായിരുന്നു . അന്ന് മുതൽ തുടങ്ങിയതാണ് കോഴി വ്യാപാരികളും ഹോട്ടലുടമകളും തമ്മിലെ അസ്വാരസ്യം .


ഏറെ വിവാദങ്ങൾക്കും ചർച്ചകൾക്കും കാത്തിരിപ്പിനും ശേഷം റിംഗിങ്ബെൽസിൻറെ ഏറ്റവും വിലകുറഞ്ഞ ഫോൺ ഫ്രീഡം 251 വിതരണം തുടങ്ങി . എന്നാൽ ഫ്രീഡം 251 ഫോണിനെ കുറിച്ച് റിംഗിങ് ബൈൽസ് വെബ്സൈറ്റിന്റെ ഹോംപേജിൽ ഒന്നും നൽകിയിട്ടില്ല . പുതിയ ആറു ഉൽപന്നങ്ങളെ പരിചയപ്പെടുത്തുന്ന ചിത്രങ്ങളാണ് ഹോം പേജിലുള്ളത് . എൽഇഡി ടിവി ഉടൻ തന്നെ വിപണിയിൽ എത്തുമെന്നും സൂചന നൽകുന്നു . 9990 രൂപ വിലയുള്ള എൽഇഡി ടിവിയുടെ ഒരു ലക്ഷം യൂണിറ്റുകൾ പുറത്തിറക്കുമെന്നും വെബ്സൈറ്റിലുണ്ട് . ഫ്രീഡം 251 ആദ്യഘട്ടത്തിൽ 5000 പേർക്കാണ് വിതരണം ചെയ്യുന്നതെന്ന് സിഇഒ മോഹിത് ഗോയൽ പറഞ്ഞു . ഇതിനിടെ ഫ്രീഡം 251 ഫോൺ രാജ്യവ്യാപകമായി വിതരണം ചെയ്യാൻ കേന്ദ്രത്തിന്റെ പിന്തുണ ആവശ്യപ്പെട്ട് ഗോയൽ പ്രധാനമന്ത്രിക്ക് കത്തയച്ചതായും റിപ്പോർട്ടുകളുണ്ട് . വലിയ തോതിൽ നഷ്ടം സഹിച്ച് എങ്ങനെയാണ് ഫോണുകളുടെ വിതരണം റിംഗിങ്ങ് ബെൽ നടത്തുന്നത് എന്നാണ് ഇപ്പോൾ ചില കേന്ദ്രങ്ങൾ ചോദിക്കുന്നത് . എന്നാൽ ഇതിനകം 80 - കോടി തങ്ങൾ നിക്ഷേപിച്ചെന്നും . ഉടൻ തന്നെ ഒരു പ്രമുഖ കമ്പനി 100 കോടി നിക്ഷേപിക്കും എന്നാണ് റിംഗിങ്ങ് ബെൽ പറയുന്നത് .


ലോകത്ത് ഇന്നുള്ള ഏറ്റവും വിലകൂടിയ ഫോണുകളിൽ ഒന്നാണ് ഐഫോൺ XS . ഈ ഫോൺ റെഡിക്യാഷ് കൊടുത്ത് വാങ്ങുവാൻ മോഹിക്കാത്ത സ്മാർട്ട്ഫോൺ പ്രേമികളും വിരളമായിരിക്കും . ഇപ്പോൾ ഇതാ വളരെ രസകരമായി ഐഫോൺ XS വാങ്ങാം എന്ന് തെളിയിച്ചിരിക്കുകയാണ് ഒരു കൂട്ടം റഷ്യൻ ചെറുപ്പക്കാർ ചെയ്തത് . സ്ലാറ്റ്സ്ലാവ് കോവലംങ്കോ എന്ന ബ്ലോഗറാണ് ഈ ആശയത്തിന് പിന്നിൽ . 1 , 08000 രൂപയ്ക്ക് സമാനമായ തുകയാണ് ഇവർ ബാത്ത്ടബ്ബിൽ ചില്ലറയായി നിറച്ചത് . ഇതിന് 350 കിലോ ഭാരം ഉണ്ടായിരുന്നു . ഇതുമായി ഈ അഞ്ച് അംഗ സംഘം സെൻട്രൽ മോസ്കോയിലെ ഒരു മാളിൽ സ്ഥിതി ചെയ്യുന്ന ആപ്പിൾ സ്റ്റോറിലേക്ക് പോയി . അവിടെ ഒരു ഗാർഡ് ഇവരെ തടഞ്ഞു . എന്നാൽ എന്താണ് ഇതിൽ വല്ല പ്രശ്നവും ഉണ്ടോ എന്ന് ചോദിച്ചതോടെ അയാൾ മാറി നിന്നു . രണ്ട് തവണയാണ് നാണയം മൊത്തം എണ്ണിയത് . അതിന് വേണ്ടി മാത്രം ആപ്പിൾ സ്റ്റോറുകാർ പുറത്തുനിന്നും ആളെ എത്തിച്ചു . രണ്ട് മണിക്കൂറാണ് ചില്ലറ എണ്ണുവാൻ എടുത്ത സമയം . പിന്നീടാണ് സ്ലാറ്റ്സ്ലാവ് കോവലംങ്കോവിന് 256 ജിബി മോഡൽ ഐഫോൺXS നൽകിയത് .


മനസിനക്കരയിലൂടെ വെള്ളിത്തിരയിലെത്തിയ നയൻതാര ഇന്ന് ദക്ഷിണേന്ത്യയിലെ ലേഡി സൂപ്പർസ്റ്റാർ എന്ന വിശേഷണത്തിന് ഉടമയാണ് . നയൻസിൻറെ വിശേഷങ്ങളറിയാൻ ആരാധകർക്ക് വലിയ താൽപര്യമാണ് . താരത്തിന്റെ സിനിമകൾ പോലെ പ്രണയങ്ങളും ഏറെ ആഘോഷിക്കപ്പെട്ടു . തമിഴ് സംവിധായകൻ വിഘനേഷുമായുള്ള പ്രണയം വിവാഹത്തിലേക്ക് നീങ്ങുന്നുവെന്നാണ് റിപ്പോർട്ടുകൾ . പ്രണയം വെളിപ്പെടുത്തി ഇരുവരും രംഗത്തെത്തിയിട്ടുണ്ട് . ഇപ്പോഴിതാ ഒരിക്കൽ കൂടി പ്രണയം പങ്കുവച്ച് വിഘ്നേഷ് രംഗത്തെത്തിയിരിക്കുകയാണ് . അറം എന്ന ചിത്രത്തിലെ അഭിനയത്തിന് പ്രമുഖ സ്വകാര്യ ചാനലിൻറെ അവാർഡ് നയൻസിന് ലഭിച്ചിരുന്നു . പുരസ്കാരം കയ്യിൽ പിടിച്ചു നിൽക്കുന്ന നയൻസിനൊപ്പമുള്ള ചിത്രം പങ്കുവച്ച വിഘ്നേഷ് എഴുതിയ കുറിപ്പ് ഇവരുടെ പ്രണയം വ്യക്തമാക്കുന്നതാണ് . ഞാൻ എന്നാണാവോ ഇത്പോലെ അവാർഡ് വാങ്ങി ഇവളെ ഏൽപ്പിക്കുന്നത് . . ' എന്നായിരുന്നു വിഘ്നേഷ് കുറിച്ചത് . കുറിപ്പും ചിത്രങ്ങളും ആരാധകർ ഏറ്റെടുത്തിട്ടുണ്ട് .


ഓഹരി വിപണിയിൽ നഷ്ടം . സെൻസെക്സ് 238.98 പോയിന്റും നിഫ്ടി 59.45 പോയിന്റും ഇടിഞ്ഞു . 26396 . 77ലാണു സെൻസെക്സിന്റെ ക്ലോസിങ് . നിഫ്ടി 8150ൽ ക്ലോസ് ചെയ്തു . സൺ ഫാർമ , ഡോ . റെഡ്ഡീസ് ലാബ് , ലൂപിൻ തുടങ്ങിയ ഓഹരികൾ നേട്ടമുണ്ടാക്കി . മാരുതി , അദാനി പോർട്സ് എന്നിവയും മികച്ച പ്രകടനം കാഴ്ചവച്ചു . ടാറ്റ സ്റ്റീൽ , ഐസിഐസിഐ ബാങ്ക് , ടാറ്റ മോട്ടോഴ്സ് , ഭാരതി എയർടെൽ , ഭെൽ എന്നിവ നഷ്ടത്തിലായിരുന്നു .


ശരീര സൌന്ദര്യമത്സരത്തിൽ മിസ്റ്റർ ഏഷ്യ ചാമ്പ്യൻ പട്ടം നേടി ബംഗളുരുവിലെ കുടിവെളള ടാങ്കർ ലോറി ഡ്രൈവർ . ജീവിത പ്രാരാബ്ദങ്ങളോട് പടപൊരുതിയാണ് ഇരുപത്തിയഞ്ചുകാരനായ ബാലകൃഷ്ണയുടെ നേട്ടം . ശ്രീ രാമഞ്ജനേയ എന്ന ഈ കുടിവെള്ള ടാങ്കർ ലോറിയുടെ ഡ്രൈവറായ ബാലകൃഷ്ണയാണ് ബംഗളുരുവിൽ ഇപ്പോഴത്തെ താരം . ഇന്നത്തെ ജോലി പൂർത്തിയാക്കി ബാലകൃഷ്ണ പോകുന്നത് വൈറ്റ്ഫീൽഡിലുള്ള ജിംനേഷ്യത്തിലേക്കാണ് . കഴിഞ്ഞ കുറേ വർഷങ്ങളാണ് കുടിവെള്ള വിതരണ ജോലിക്കിടയിലുള്ള ഇടവേളകളിൽ ബാലകൃഷ്ണയെ കാണണമെങ്കിൽ ജിമ്മിലെത്തണം . ഈ കടുത്ത പരിശീലനവും ചിട്ടകളുമാണ് ഫിലിപ്പീൻസിൽ നടന്ന ശരീര സൌന്ദര്യമത്സരത്തിൽ മിസ്റ്റർ ഏഷ്യ പട്ടത്തിലേക്കെത്തിച്ചത് . ദിവസവും ഇരുപത്തിയഞ്ച് മുട്ട , 750 ഗ്രാം കോഴിയിറച്ചി , 200 ഗ്രാം വേവിച്ച പച്ചക്കറികൾ , ഒരു കപ്പ് സാലഡ് , രണ്ട് ദിവസത്തിലൊരിക്കൽ 250 ഗ്രാം മീൻ എന്നിവയാണ് ബാലകൃഷ്ണയുടെ മെനു . പലപ്പോഴും പിന്മാറുന്നതിനെ കുറിച്ച് ചിന്തിച്ചപ്പോൾ സഹോദരനും പരിശീലകനും നൽകിയ പിന്തുണയാണ് ബാലകൃഷ്ണയെ ഏറെ ചിലവുള്ള ഈ രംഗത്ത് തുടരാൻ പ്രേരിപ്പിച്ചത് . അർനോൾഡ് ഷ്വാസ്നെനെഗറുടെ ആരാധകനായ ഈ ഇരുപത്തിയഞ്ചുകാരൻ അടുത്ത മാസത്തെ മിസ്റ്റർ യൂണിവേഴ്സ് മത്സരത്തിൽ പങ്കെടുക്കാനുള്ള തയ്യാറെടുപ്പിലാണ് .


ടി10 ക്രിക്കറ്റ് ലീഗിൽ പാക്കിസ്ഥാൻ താരം ഷാഹിദ് അഫ്രിദിയുടെ ബാറ്റിംഗ് വെടിക്കെട്ട് . നോർത്തേൺ വാരിയേർസിനെതിരായ മത്സരത്തിൽ പാക്തൂൺസ് നായകനായ അഫ്രിദി 14 പന്തിൽ അർദ്ധ സെഞ്ചുറി തികച്ചു . ആറാമനായി ബാറ്റിംഗിനിറങ്ങിയ അഫ്രിദി പുറത്താകാതെ 17 പന്തിൽ ഏഴ് സിക്സും മൂന്ന് ഫോറുമടക്കം 59 റൺസെടുത്തു . ആദ്യം ബാറ്റ് ചെയ്ത പാക്തൂൺസ് അഫ്രിദി വെടിക്കെട്ടിൽ 10 ഓവറിൽ അഞ്ച് വിക്കറ്റിന് 135 റൺസാണെടുത്തത് . എന്നാൽ മറുപടി ബാറ്റിൽ റോവ്മാൻ പവൽ തിരിച്ചടിച്ചെങ്കിലും വാരിയേഴ്സ് 13 റൺസിൻറെ തോൽവി വഴങ്ങി . 10 ഓവറിൽ നാല് വിക്കറ്റിന് 122 റൺസാണ് വാരിയേഴ്സിന് എടുക്കാനായത് . പുറത്താകാതെ 35 പന്തിൽ ഒമ്പത് സിക്സും നാല് ബൌണ്ടറിയും സഹിതം 80 റൺസെടുത്ത പവലിൻറെ പ്രകടനം പാഴായി . 24 റൺസെടുത്ത സിമ്മൺസാണ് രണ്ടക്കം കടന്ന മറ്റൊരു താരം . മുഹമ്മദ് ഇർഫാൻ രണ്ടും ഷറഫുദീൻ അഷ്റഫ് ഒരു വിക്കറ്റും വീഴ്ത്തി . രണ്ട് ഓവർ എറിഞ്ഞ അഫ്രിദി 25 റൺസ് വഴങ്ങിയെങ്കിലും വിക്കറ്റൊന്നും നേടാനായില്ല .


വിജയ് എആർ മുരുഗദോസ് കൂട്ടുകെട്ടിൻറെ പുതിയ ചിത്രം സർക്കാരിൻറെ ടീസർ റെക്കോഡ് നേട്ടത്തിൽ . ഏറ്റവും വേഗത്തിൽ 10 ലക്ഷം ലൈക്ക് നേടുന്ന ലോകത്തിലെ ആദ്യ സിനിമ ടീസർ എന്ന റെക്കോഡ് ഇനി വിജയ്യുടെ സർക്കാരിന് സ്വന്തം . അവഞ്ചേഴ്സ് ഇൻഫിനിറ്റി വാറിന്റെ റെക്കോഡാണ് സർക്കാരിന്റെ വേഗപാച്ചിലിൽ പഴംങ്കഥയായത് . അവഞ്ചേർസ് ഒരു ദിവസം കൊണ്ടുനേടിയ ലൈക്സ് വെറും നാല് മണിക്കൂറുകൾ കൊണ്ടാണ് സർക്കാർ സ്വന്തമാക്കിയത് . 10 ലക്ഷം ലൈക്കിൽ എത്താൻ വേണ്ടി വന്നത് വെറും 294 മിനിറ്റ് . നിലവിൽ 12 ലക്ഷം ലൈക്സ് ആണ് സർക്കാർ ടീസറിന് ലഭിച്ചിരിക്കുന്നത് . അവഞ്ചേർസ് ഇൻഫിനിറ്റി വാർ ട്രെയിലറിൻറെ ലൈക്സ് ഇതുവരെ വരെ ലൈക്സ് 3.3 ദശലക്ഷമാണ് ആണ് . പുറത്തിറങ്ങി ഒരു ദിവസം പിന്നിടും മുമ്പേ ഒരു കോടി പതിമൂന്ന് ലക്ഷം ആൾക്കാരാണ് ടീസർ കണ്ടിരിക്കുന്നത് . ഏവരും പ്രതീക്ഷിച്ചതു പോലെ തന്നെ ടീസർ റിലീസ് ചെയ്തു മിനിറ്റുകൾക്കുള്ളിൽ തന്നെ അത് യൂടൂബ് ട്രെൻഡിങിൽ ഒന്നാമതാവുകയും ചെയ്തു . സൂപ്പർഹിറ്റുകളായ തുപ്പാക്കിക്കും കത്തിക്കും ശേഷം ഇളയതളപതി വിജയ്യും എ . ആർ മുരുഗദോസ്സും ഒന്നിക്കുന്ന ചിത്രം തമിഴ്നാട് രാഷ്ട്രീയം ആണ് ചർച്ച ചെയ്യുന്നത് . കീർത്തി സുരേഷ് , വരലക്ഷ്മി ശരത്കുമാർ തുടങ്ങിയവർ നായികമാരായി എത്തുന്ന ചിത്രത്തിൽ വലിയ താരനിരയാണ് അണി നിരക്കുന്നത് . സൺ പിക്ചേഴ്സിന്റെ ബാനറിൽ കലാനിധി മാരൻ നിർമ്മിക്കുന്ന ചിത്രത്തിൻറെ സംഗീതം എ . ആർ റഹ്മാനും മലയാളിയായ ഗിരീഷ്ഗംഗാധരൻ ചായാഗ്രാഹരണവും നിർവഹിക്കുന്നു .


ലോകത്തെ ഏറ്റവും വലിയ എണ്ണക്കമ്പനികളിലൊന്നായ സൌദി അരാംകോയുടെ പ്രവർത്തനം ഇന്ത്യയിലേക്കും വ്യാപിപ്പിക്കുന്നു . ഇന്ത്യയിൽ പുതിയ ക്രൂഡോയിൽ സംസ്കരണ കേന്ദ്രം തുറന്നത് ഇരു രാജ്യങ്ങളും തമ്മിലുള്ള വാണിജ്യവ്യവസായ ചരിത്രത്തിൽ പുതിയ നാഴികക്കല്ലാകുമെന്നാണ് വിലയിരുത്തൽ . ലോകത്തെ ഏറ്റവും വലിയ എണ്ണ കമ്പനികളിലൊന്നായ സൌദി അരംകോയുടെ പ്രവർത്തനം ഇന്ത്യയിലേക്കും വ്യാപിപ്പിക്കുന്നതിന്റെ ഭാഗമായി ക്രൂഡോയിൽ സംസ്കരണ കേന്ദ്രത്തിനു ന്യൂഡൽഹിയിൽ ഇന്ന് തുടക്കം കുറിച്ചു . പെട്രോളിയം പ്രകൃതി വാതക മേഖലകളിൽ ഇരു രാജ്യങ്ങളും സഹകരിച്ചു പ്രവർത്തിക്കുന്നതിനു നേരത്തെ തീരുമാനിച്ചിരുന്നു . ഇതിന്റെ ഭാഗമായി നിരവധി ഉടമ്പടികൾക്കും ചർച്ചകൾക്കും ശേഷമാണ് ഡൽഹിയിൽ പുതിയ ക്രൂഡോയിൽ സംസ്കരണം ആരംഭിച്ചത് . ലോകത്തെ ഏറ്റവും കൂടുതൽ എണ്ണ ഉപഭോകൃത രാജ്യങ്ങളിൽ മൂന്നാം സ്ഥാനമാണ് ഇന്ത്യക്കുള്ളത് . അത്കൊണ്ട് സൌദിയെ സംബന്ധിച്ചടത്തോളം വലിയ വിപണി കളിലൊന്നാണ് ഇന്ത്യ . വിവിധ പെട്രാോൾ കെമിക്കൽ വസ്തുക്കളും സൌദി അരംകോ ഇന്ത്യയിൽ വിപണിയിലിറക്കും . നിലവിൽ ദിവസത്തിൽ 12 ദശലക്ഷത്തിലേറെ ബാരൽ എണ്ണ ഉത്പാദിപ്പിക്കുന്നതിനു സൌദി അരംകോക്ക് കഴിയുന്നുണ്ട് അതേ സമയം സൌദി അരംകോയുടെ അഞ്ച് ശതമാനം ഓഹരി അടുത്ത വർഷം വിൽക്കുമ്പോൾ പല ഇന്ത്യൻ കമ്പനികളും അരാംകോയുടെ ഓഹരികൾ സ്വന്തമാക്കുമെന്നാണ് റിപ്പോർട്ടുകൾ സൂചിപ്പിക്കുന്നത് . ഇന്ത്യയിൽ പുതിയ ക്രൂഡോയിൽ സംസ്കരണ കേന്ദ്രം തുറന്നത് ഇന്ത്യ സൌദി വാണിജ്യ വ്യവസായ ചരിത്രത്തിൽ പുതിയ നാഴികക്കല്ലായിരിക്കുമെന്നാണ് വിലയിരുത്തൽ .


ലോ ക ത്തെ ശ ക്ത രാ യ നൂ റ് വ നി ത ക ളു ടെ ഫോ ബ്സ് പ ട്ടി ക യി ൽ ബോളിവുഡ് സുന്ദരി പ്രി യ ങ്ക ചോ പ്ര യും . എ ൻറ ർ ടെ യ്ൻ മെ ൻറ് ആ ൻ ഡ് മീ ഡി യ വ്യ ക്തി ത്വ ങ്ങ ളു ടെ പ ട്ടി ക യി ൽ 15 - ാം സ്ഥാ ന മാ ണ് ബോ ളി വു ഡി ൽ നി ന്ന് ഹോ ളി വു ഡി ലേ ക്ക് ചേ ക്കേ റി യ പ്രി യ ങ്ക യ്ക്ക് . 100 പേ രു ടെ പ ട്ടി ക യി ൽ പോ പ് ഗാ യി ക ബി യോ ൺ സ് നാ ലാം സ്ഥാ ന ത്തും ടെ യ്ല ർ സ്വി ഫ്റ്റ് 12 - ാം സ്ഥാ ന ത്തു മാ ണ് ഇ ടം പി ടി ച്ചി ട്ടു ള്ള ത് . ഹാ രി പോ ട്ട ർ എ ഴു ത്തു കാ രി ജെ . കെ . റൌ ളിം ഗ് 13 - ാം സ്ഥാ ന ത്തെ ത്തി . മൊ ത്തം പ ട്ടി ക യി ൽ 97 - ാം സ്ഥാ ന ത്താ ണ് പ്രി യ ങ്ക . പ്രി യ ങ്ക യും യു എ സ് പ്ര സി ഡ ൻറ് ഡോ ണ ൾ ഡ് ട്രം പി ൻറെ പു ത്രി ഇ വാ ൻ ക ട്രം പു മാ ണ് പ ട്ടി ക യി ൽ ഇ ടം പി ടി ച്ചി ട്ടു ള്ള പു തു മു ഖ ങ്ങ ൾ . ഹോ ളി വു ഡി ൽ അ ര ങ്ങേ റ്റം കു റി ച്ച പ്രി യ ങ്ക യു നി സെ ഫി ൻറെ അം ബാ സ ഡ ർ കൂ ടി യാ ണ് . നി ല വി ൽ ഹോ ളി വു ഡ് സി നി മ ക ളി ലും ടി വി ഷോ ക ളി ലു മാ ണ് പ്രി യ ങ്ക ശ്ര ദ്ധ കേ ന്ദ്രീ ക രി ച്ചി ട്ടു ളളത് .


സ്വർണ്ണവില വർധിച്ചു . ഗ്രാമിന് 20 രൂപ കൂടി 2,795 രൂപയായി . ഇതോടെ പവന് 160 രൂപ വർധിച്ച് 22,360 രൂപയായി . കഴിഞ്ഞ രണ്ടു ദിവസത്തെ വിലയിടിവിനു ശേഷം ശനിയാഴ്ച്ചയാണ് സ്വർണ്ണവിലയിൽ മാറ്റമുണ്ടായത് . അന്താരാഷ്ട്ര വിപണിയിൽ സ്വർണ്ണവില ഉയർന്നതാണ് ഇവിടെ വില തിരിച്ചുകയറാൻ കാരണം . അന്താരാഷ്ട്ര വിപണിയിൽ ഒരു ട്രോയ് ഔൺസ് ( 31.1ഗ്രാം ) സ്വർണ്ണത്തിന് 13.50 ഡോളർ കുതിച്ചുയർന്ന് 1,238.70 ഡോളറായി . 2013 ആണ് സ്വർണ്ണവിലയിൽ റക്കോർഡ് സൃഷ്ടിച്ച വർഷം . ഇങ്ങനെ സ്വർണ്ണവില കുതിച്ചുയരുകയാണെങ്കിൽ ഈ റക്കോർഡ് തിരുത്തുന്ന വിധത്തിലായിരിക്കും 2014 ലെ സ്വർണ്ണവില . തീരുവ വർധിപ്പിച്ചതോടെ സ്വർണ്ണ ഇറക്കുമതിയിൽ നിയന്ത്രണമേർപ്പെടുത്തിയതും ആഭ്യന്തര വിപണിയിൽ സ്വർണ വില വർധിക്കാൻ കാരണമാണ് . ഇന്ത്യയിലെ സ്വർണ്ണ ഇറക്കുമതിയിൽ ഭൂരിഭാഗവും തായ്ലാന്റിൽ നിന്നുമാണ് .


ഡിജിറ്റൽ സാമ്പത്തിക രംഗത്ത് കൂടുതൽ കരുത്തോടെ ഇന്ത്യാക്കാർക്ക് മുന്നേറാൻ സാധിക്കുന്ന വിധം പുതിയ പരിശീലന പദ്ധതികളുമായി ഫെയ്സ്ബുക്ക് . ഡിജിറ്റൽ പരിശീലനം , സ്റ്റാർട്ട്അപ്പ് പരിശീലനം എന്നീ പദ്ധതികളുടെ പ്രഖ്യാപനമാണ് ഫെയ്സ്ബുക്ക് പ്രഖ്യാപിച്ചിരിക്കുന്നത് . 2020 നുള്ളിൽ 50 ലക്ഷം ഇന്ത്യാക്കാർക്ക് പരിശീലനം നൽകാനാണ് ഫെയ്സ്ബുക്കിന്റെ ശ്രമം . ഓൺലൈനായാണ് പരിശീലന പരിപാടി നടപ്പിലാക്കുന്നത് . തങ്ങളുടെ ആശയങ്ങൾ എങ്ങിനെ സുരക്ഷിതമാക്കണം , എങ്ങിനെ ആളുകളെ എടുക്കണം , മൂലധനത്തിനായി എന്തൊക്കെ ചെയ്യാം , നിയമതടസങ്ങൾ എന്തൊക്കെയാണ് , ഓൺലൈൻ രംഗത്ത് പേരെടുക്കുന്നതെങ്ങിനെ , എന്ന് തുടങ്ങി ഈ രംഗത്ത് ഏറ്റവും അത്യാവശ്യമായ ഏറെ കാര്യങ്ങൾ ഫെയ്സ്ബുക്ക് പറഞ്ഞുകൊടുക്കും . വിദ്യാർത്ഥികളും ബിസിനസ് സംരംഭകരുമടക്കം ആർക്കും ഫെയ്സ്ബുക്കിന്റെ പരിശീലന പരിപാടിയിൽ നിന്ന് അറിവ് നേടാം . ചെറുകിട ബിസിനസ് സംരംഭങ്ങൾക്ക് ഓൺലൈനിലെ വിപണന സാധ്യത മനസിലാക്കി കൊടുക്കാനാണ് ഫെയ്സ്ബുക്കിന്റെ ശ്രമം . 2011 മുതൽ ഇതുവരെ 100 കോടിയാണ് ഫെയ്സ്ബുക്ക് ചെറുകിട സംരംഭങ്ങളിൽ മുതൽമുടക്കിയിരിക്കുന്നത് .


രജനീകാന്തിനെ നായകനാക്കി കാർത്തിക് സുബ്ബരാജ് സംവിധാനം ചെയ്യുന്ന ' പേട്ട ' യ്ക്ക് പായ്ക്കപ്പ് . ചിത്രീകരണം പ്രതീക്ഷിച്ചതിലും വേഗത്തിൽ പൂർത്തിയായ വിവരം രജനീകാന്ത് തന്നെയാണ് ട്വിറ്ററിലൂടെ അറിയിച്ചത് . പ്രതീക്ഷിച്ചതിലും 15 ദിവസം നേരത്തേ ഷൂട്ടിംഗ് പൂർത്തിയായ വിവരം പങ്കുവച്ച അദ്ദേഹം എല്ലാവർക്കും വിജയദശമി ആശംസകളും നേർന്നു . ' തലൈവർ ' എന്ന് സംബോധന ചെയ്ത് രജനീകാന്തിന് നന്ദി പറഞ്ഞ കാർത്തിക് സുബ്ബരാജ് ഒരു സ്വപ്നമാണ് യാഥാർഥ്യമായതെന്നും ട്വിറ്ററിൽ കുറിച്ചു . " എൻറെ ജീവിതത്തിലെ ഏറ്റവും മികച്ച ദിനങ്ങളാണ് ഇത് . ഒരു തലൈവർ ചിത്രം സംവിധാനം ചെയ്തെന്ന് എനിക്ക് ഇപ്പോഴും വിശ്വസിക്കാനാവുന്നില്ല . എല്ലാം ഒരു സ്വപ്നം പോലെയുണ്ട് " , കാർത്തിക് കുറിച്ചു . രജനിക്കൊപ്പം വർക്ക് ചെയ്തത് ഒരു ജീവിതകാലത്തെ അനുഭവമായിരുന്നെന്ന് ക്യാമറാമാൻ തിരു ട്വിറ്ററിൽ കുറിച്ചു . സൺ പിക്ചേഴ്സിൻറെ ബാനറിൽ കലാനിധി മാരൻ നിർമ്മിക്കുന്ന പേട്ട ഒരു ആക്ഷൻ ചിത്രമാണ് . രജനിക്കൊപ്പം വൻ താരനിരയും അണിനിരക്കുന്നുണ്ട് . വിജയ് സേതുപതി , സിമ്രാൻ , തൃഷ , ശശികുമാർ , ബോബി സിംഹ എന്നിവർക്കൊപ്പം ബോളിവുഡിൽ നിന്ന് നവാസുദ്ദീൻ സിദ്ദിഖിയും കഥാപാത്രത്തെ അവതരിപ്പിക്കുന്നുണ്ട് . അടുത്ത വർഷം സംക്രാന്ത്രിയ്ക്കാണ് റിലീസ് നിശ്ചയിച്ചിരിക്കുന്നത് . ഇരട്ട പ്രതിച്ഛായയുള്ള കഥാപാത്രമാണ് ചിത്രത്തിൽ രജനിയുടേതെന്നാണ് റിപ്പോർട്ടുകൾ . പകൽ ഒരു ഹോസ്റ്റൽ വാർഡനും രാത്രി അധോലോക നേതാവുമാണ് രജനിയുടെ കഥാപാത്രമെന്നും കേൾക്കുന്നു . എന്നാൽ സംവിധായകനോ മറ്റ് അണിയറക്കാരോ ഈ റിപ്പോർട്ടുകളെക്കുറിച്ച് പ്രതികരിച്ചിട്ടില്ല .


ഭൂമിയുടെ ആയുസിന് വേണ്ടി ശാസ്ത്രകാരന്മാരുടെ മുന്നറിയിപ്പ് കത്ത് . 15 , 000ത്തോളം ശാസ്ത്രജ്ഞന്മാരാണ് ഭൂമിയുടെ ആയുസ്സിൻറെ കാര്യത്തിൽ മുന്നറിയിപ്പ് നൽകിയിയുള്ള കത്തിൽ പിന്തുണ അറിയിച്ചിരിക്കുന്നത് . കാലാവസ്ഥാ മാറ്റം , വനനശീകരണം , ശുദ്ധജലക്ഷാമം , അനിയന്ത്രിതമായ ജനസംഖ്യാ വർധന , തുടങ്ങിയ നിരവധി കാരണങ്ങൾ ഭൂമിയിലെ ജീവൻറെ ആയുസ് കുറയ്ക്കുന്നു എന്നാണ് റിപ്പോർട്ട് . 1992ലാണ് ഈ മുന്നറിയിപ്പ് കത്ത് ആദ്യമായി എഴുതിയിരുന്നത് . ഇതിൽ ആദ്യം ഒപ്പ് വച്ചിരുന്നത് 1700 ശാസ്ത്രജന്മാരായിരുന്നു . ഇതിനുള്ള അനുബന്ധമെന്നോണം പിന്നീട് പുറത്തിറക്കിയ മുന്നറിയിപ്പ് കത്തിലാണ് 184 രാജ്യങ്ങളിൽ നിന്നുമുള്ള 15,000 ശാസ്ത്രജ്ഞന്മാർ ഒപ്പ് വച്ചിരിക്കുന്നത് . 540 മില്യൺ വർഷങ്ങൾക്കിടെ ജീവിവർഗം നേരിടുന്ന ആറാമത് കൂട്ടനാശ ഭീഷണിയാണ് ഈ നൂറ്റാണ്ടിൻറെ അവസാനമാകുമ്പോഴേക്കും സമാഗതകമാകുന്നതെന്നും ഇതിൽ മനുഷ്യനായിരിക്കും കൂടുതൽ നാശമുണ്ടാവുകയെന്നും ശാസ്ത്രജ്ഞന്മാർ ആപത് സൂചനയേകുന്നു . ഇതിൽ നിന്നും രക്ഷപ്പെടാനായി ചില മുൻകരുതലുകൾ എടുത്താൽ നന്നായിരിക്കുമെന്നും ശാസ്ത്രജ്ഞർ നിർദേശിക്കുന്നു . അതായത് കുറച്ച് മാംസം കഴിക്കുക , കുറച്ച് കുട്ടികൾക്ക് ജന്മമേകുക , കുറച്ച് മാത്രം ഉപഭോഗിക്കുകയും ഗ്രഹത്തെ രക്ഷിക്കുന്നതിനായി ഗ്രീൻ എനർജി ഉപയോഗിക്കുക തുടങ്ങിയവയാണ് ശാസ്ത്രജ്ഞന്മാർ നാശത്തെ തടുക്കുന്നതിനായി നിർദേശിച്ചിരിക്കുന്നത് . ഓരോരുത്തർക്കും ലഭ്യമാകുന്ന ശുദ്ധ ജലത്തിൽ 26 ശതമാനം ഇടിവാണ് സമീപകാലത്തുണ്ടായിരിക്കുന്നതെന്നും ഇത് ജീവിവർഗങ്ങളുടെ നിലനിൽപ്പിന് കടുത്ത ഭീഷണിയാണ് സൃഷ്ടിച്ചിരിക്കുന്നത് . വർധിച്ച് വരുന്ന ജനസംഖ്യ ഭൂമിയിലെ അമൂല്യ വിഭവങ്ങളെ നിയന്ത്രണാതീതമായി ഉപഭോഗിച്ച് കൊണ്ടിരിക്കുന്നത് കടുത്ത ഭീഷണിയാണ് സൃഷ്ടിക്കുന്നതെന്ന് ഈ കത്ത് മുന്നറിയിപ്പേകുന്നു . സമുദ്രത്തിലെ ഡെഡ് സോണുകളിൽ സമീപകാലത്തായി 75ശതമാനമാണ് പെരുപ്പമുണ്ടായിരിക്കുന്നത് . ഇതിന് പുറമെ വനപ്രദേശങ്ങൾ വൻതോതിൽ കാർഷിക ഭൂമികളോ വാസസ്ഥലങ്ങളോ ആക്കുന്നതും ഭൂമിക്ക് കടുത്ത ഭീഷണിയാണ് സൃഷ്ടിച്ചിരിക്കുന്നത് . ആഗോള വ്യാപകമായി കാർബൺ പുറന്തള്ളൽ വ്യാപിച്ചതും പ്രശ്നമാകുന്നുണ്ട് . പ്രകൃതിക്ക് മേലുള്ള മനുഷ്യന്റെ അനിയന്ത്രിതമായ കടന്ന് കയറ്റം മനുഷ്യന്റെ കൂട്ട നാശത്തിനായിരിക്കും വഴിയൊരുക്കുകയെന്നാണ് ഈ കത്ത് ആപത് സൂചനയേകുന്നത് . നോബൽ സമ്മാന ജേതാക്കളായ ശാസ്ത്രജ്ഞന്മാരാണ് കഴിഞ്ഞ 25 വർഷങ്ങളായി ഈ കത്തിൽ ഒപ്പ് വച്ച് കൊണ്ടിരിക്കുന്ന ശാസ്ത്രജ്ഞന്മാരിൽ ഭൂരിഭാഗവുമെന്ന് കാണാം . ഭൂമിയുടെ ഭാവിയെച്ചൊല്ലി ആഗോള ശാസ്ത്രസമൂഹത്തിന് വളരെ നിരാശാപൂർവമായ കാഴ്ചപ്പാടാണുള്ളതെന്ന് ഈ കത്തിൽ നിന്നും വായിച്ചെടുക്കാം . ഓസോൺ പാളിയിലെ വിള്ളൽ കൂടാതെ ഭൂമിക്ക് ഭീഷണിയാകുന്ന ഇതിലെ മിക്ക കാര്യങ്ങളും 1992ലായിരുന്നു തിരിച്ചറിഞ്ഞിരുന്നത് . ഇവയെല്ലാം ഓരോ വർഷം കഴിയുന്തോറും കൂടുതൽ വഷളായി വരുന്നതാണ് ഈ കത്തുയർത്തുന്ന മുന്നറിയിപ്പ് സത്യമാകുന്നതിനുള്ള സാധ്യത വർധിപ്പിച്ചിരിക്കുന്നത് .


വായ്പ തട്ടിപ്പ് നടത്തി മുങ്ങിയ വിജയ് മല്ല്യക്ക് ഇപ്പോഴത്തെ സാഹചര്യത്തിൽ ശിക്ഷ വിധിക്കാൻ കഴിയില്ലെന്ന് സുപ്രീംകോടതി . വായ്പാ തട്ടിപ്പ് നടത്തിയതിന് വിജയ് മല്ല്യ കുറ്റക്കാരൻ തന്നെയാണ് . പക്ഷെ , വിജയ് മല്ല്യയെ ഇന്ത്യയിൽ എത്തിക്കാതെ എങ്ങനെ ശിക്ഷ നൽകാനാകുമെന്ന് കോടതി ചോദിച്ചു . മല്ല്യയെ ഇന്ത്യയിലേക്ക് തിരിച്ചെത്തിക്കാൻ കേന്ദ്ര സർക്കാർ വേഗത്തിൽ നടപടി സ്വീകരിക്കണമെന്നും കോടതി ആവശ്യപ്പെട്ടു . വായ്പാ തട്ടിപ്പ് നടത്തിയ വിജയ്മല്ല്യക്കെതിരെ സ്റ്റേറ്റ് ബാങ്ക് ഓഫ് ഇന്ത്യയുടെ നേതൃത്വത്തിൽ ബാങ്കുകൾ നൽകിയ ഹർജിയിലാണ് സുപ്രീംകോടതി നിർദ്ദേശം . ഇതിനിടെ വിജയ് മല്ല്യയെ ഇന്ത്യയിലേക്ക് തിരിച്ചയച്ചാൽ മുംബായിലെ ആർദർ റോഡ് ജയിലിൽ അടക്കുമെന്ന് കേന്ദ്ര സർക്കാർ യു . കെ സർക്കാരിനെ അറിയിച്ചു . മല്യയെ ഇന്ത്യക്ക് കൈമാറണമെന്ന് ജി20 ഉച്ചകോടിക്കിടെ പ്രധാനമന്ത്രി നരേന്ദ്രമോദി ബ്രിട്ടീഷ് പ്രധാനമന്ത്രി തെരേസ മെയോട് ആവശ്യപ്പെട്ടിരുന്നു . നേരത്തെ മല്യയെ ബ്രീട്ടീഷ് പൊലീസ് അറസ്റ്റ് ചെയ്ത ശേഷം ജാമ്യത്തിൽ വിടുകയും ചെയ്തിരുന്നു .


ഹിന്ദി സിനിമാ ലോകത്ത് വീണ്ടും ഒരു വിവാഹത്തിന് കൂടി കളമൊരുങ്ങുന്നു . രൺവിർ സിംഗും ദീപിക പദുക്കോണും തമ്മിൽ ഉടൻ വിവാഹിതരാകുമെന്നാണ് സിനിമ മാധ്യമങ്ങൾ റിപ്പോർട്ട് ചെയ്യുന്നത് . ഇരുവരും അഞ്ച് വർഷത്തോളമായി പ്രണയത്തിലായിരുന്നു . ഇവരുടെ വിവാഹതീയതി മാതാപിതാക്കൾ നിശ്ചയിച്ചതായാണ് റിപ്പോർട്ട് . സെപ്റ്റംബർ മുതൽ നാല് തീയതികളാണ് വിവാഹത്തിനായി കണ്ടിരിക്കുന്നത് . അതേസമയം ദീപിക വധുവാകാനുള്ള ഒരുക്കത്തിലാണ് . വിവാഹ ഷോപ്പിംഗ് തുടങ്ങിയെന്നും അടുത്തവൃത്തങ്ങൾ പറയുന്നു . ഹിന്ദു മതാചാരപ്രകാരമായിരിക്കും വിവാഹം . അടുത്ത സുഹൃത്തുക്കൾക്കും ബന്ധുക്കൾക്കും മാത്രമായിരിക്കും ക്ഷണം ഉണ്ടാകുക . തുടർന്ന് വലിയ തോതിൽ വിവാഹവിരുന്നും നടത്താനാണ് തീരുമാനമെന്നുമാണ് റിപ്പോർട്ട് .


സംസ്ഥാനത്ത് ഇന്ന് സ്വർണ്ണവിലയിൽ വൻ വർദ്ധനവ് രേഖപ്പെടുത്തി . ഗ്രാമിന് 15 രൂപയും പവന് 120 രൂപയുമാണ് ഇന്ന് ഉയർന്നത് . ഗ്രാമിന് 2,935 രൂപയും പവന് 23,480 രൂപയുമാണ് ഇന്നത്തെ നിരക്ക് . ഗ്രാമിന് 2,920 രൂപയും പവന് 23,360 രൂപയുമായിരുന്നു ഡിസംബർ 26 ലെ സ്വർണ്ണ നിരക്ക് . ഡിസംബർ രണ്ടിനായിരുന്നു സ്വർണ്ണത്തിന് ഈ മാസത്തെ ഏറ്റവും കുറഞ്ഞ നിരക്ക് രേഖപ്പെടുത്തിയത് . ഗ്രാമിന് 2,815 രൂപയായിരുന്നു ഡിസംബർ രണ്ടാം തീയതിയിലെ നിരക്ക് . ഡിസംബർ 11 നായിരുന്നു സ്വർണ്ണത്തിന് ഈ മാസത്തെ ഏറ്റവും ഉയർന്ന നിരക്ക് രേഖപ്പെടുത്തിയത് . പവന് 23,680 രൂപയായിരുന്നു 11 ലെ സ്വർണ്ണ വില . ഗ്രാമിന് 2,960 രൂപയും . അന്താരാഷ്ട്ര വിപണിയിൽ 31 ഗ്രാം ട്രോയ് ഔൺസിന് 1157 ഡോളറാണ് ഇന്നത്തെ നിരക്ക് .


ഈ റിപ്പബ്ലിക് വാരത്തിൽ സന്തോഷം ഇരട്ടിയാക്കാൻ തയ്യാറെടുക്കൂ . വൺ ഇന്ത്യ കൂപ്പണിലൂടെ ഓൺലൈൻ സേവിംഗ്സിനുള്ള മികച്ച അവസരങ്ങൾ നേടൂ . ഒപ്പം വേറേയും തെരഞ്ഞെടുത്ത സേവുകളും . സ്ക്രോൾ ചെയ്യു , ഫ്ളിപ്പ് കാർട്ട് , ആമസോൺ , സ്നാപ്പ്ഡീൽ Flipkart , Amazon , and Snapdeal തുടങ്ങിയവയിൽ നിന്നുമുള്ള ഒഴിവാക്കാനാവത്ത ഓഫറുകൾ കണ്ടെത്തൂ . കാലിത്തീറ്റ കുംഭകോണംഃ മൂന്നാം കേസിലും ലാലു പ്രസാദ് യാദവ് കുറ്റക്കാരനെന്ന് സിബിഐ കോടതി എൻഡ് ഓഫ് ദി സീസൺ സെയിലിൽ മികച്ച ഓഫറുകളുമായി ഫഌപ്പ്കാർട്ട് ഇ കൊമേഴ്സ് വെബ്സൈറ്റായ ഫഌപ്പ്കാർട്ട് സ്ത്രീകളുടെയും , പുരുഷന്മാരുടെയും , കുട്ടികളുടെയും ഫാഷൻ സ്റ്റോറിന് മാസ്സിവ് ക്ലിയറൻസ് ബോണസായി 90 % വരെ ഓഫ് നൽകുന്നു . സ്റ്റോറിൽ കയറാൻ ഇവിടെ ക്ലിക്ക് ചെയ്യൂ CLICK HERE . എംഐ സ്മാർട്ട്ഫോണുകൾ വാങ്ങാൻ നിങ്ങൾ ആലോചിക്കുന്നുണ്ടെങ്കിൽ ഇതാണ് പറ്റിയ സമയം . ഏകദേശം 2000 രുപ വരെ വിലകുറച്ച് ഫോൺ വാങ്ങാൻ സാധിക്കും . ഫഌപ്പ്കാർട്ടിൽ പോവൂ , സെയിൽസ് എക്സ്ട്രവജൻസ് ആസ്വദിക്കൂ . മികച്ച ഓഫറുകളുമായി ആമസോൺ ഗ്രെയ്റ്റ് ഇൻഡ്യൻ സെയിൽ ഇന്ന് ( 2018 ജനുവരി 24 ) ആമസോൺ ഗ്രെയ്റ്റ് ഇന്ത്യൻ സെയിലിന്റെ അവസാന ദിനമാണ് . 55 ശതമാനത്തോളം ഇലക്ട്രോണിക്സിനും , 80 ശതമാനത്തോളം ഫാഷൻ ഐറ്റങ്ങൾക്കും , 60 ശതമാനത്തോളം ഡെയ്ലി അവശ്യമായവയ്ക്കും ഓഫറുകൾ നൽകുന്നു . ഓഫറുകളെക്കുറിച്ചറിയാൻ ഇവിടെ ക്ലിക്ക് CLICK HERE ചെയ്യൂ കൂടാതെ ആമസോൺ പേക്കൊപ്പം പണം ലഭിക്കാനും ഉപഭാക്താക്കൾക്ക് കഴിയും . 500 രൂപ വരെയുള്ള പർച്ചേസിന് 20ശതമാനം വരെ കിഴിവ് നേടാൻ മറക്കരുത് . ആമസോണിലേക്ക് പോവൂ കൂടുതലൽ ഓഫറുകൾ ഇപ്പോൾതന്നെ പരിശോധിക്കൂ . സ്നാപ്പ്ഡീലിൽ മികച്ച ഓഫറുകൾ ലഭ്യമാണ് ഈ ആഴ്ചയിൽ സ്നാപ്പ്ഡീലിന്റെ അൺബോക്സ് ഇന്ത്യൻ സെയിൽ വഴി 80ശതമാനം വരെ ഓഫർ ലഭിക്കുന്നു . ഈ വിൽപ്പനയിൽ എച്ച്എസ്ബിസി , ഇൻഡസ്ഇൻഡ് ബാങ്ക് ഉപഭോക്താക്കൾക്ക് കാർട്ട് വാല്യൂ 1000ഉള്ള ഉൽപന്നങ്ങളിൽ 15 % വരെ ഇളവ് ലഭിക്കുന്നു . ഇടപാടിന് ലഭ്യമായ പരമാവധി ഇളവ് 2500 രൂപയും കാർഡിന് 5000 രൂപയുമാണ് . സ്നാപ്പ് ഡീലിലേക്ക് Snapdeal പോവൂ , ഓഫറുകൾ പരിശോധിക്കൂ .


വാട്ട്സ്ആപ്പ് വഴി പല തട്ടിപ്പുകൾ ഇന്ന് വാർത്തയാണ് . വ്യാജ ലിങ്കുകൾ വഴിയാണ് പ്രധാനമായും തട്ടിപ്പ് നടക്കുന്നത് . ഏറ്റവും പുതിയ വ്യാജ ഫിഷിങ് മെസേജുകളെ കാര്യമായി തന്നെ സൂക്ഷിക്കണമെന്നാണ് ടെക് വിദഗ്ധർ മുന്നറിയിപ്പ് നൽകുന്നത് . ബാങ്ക് വിശദാംശങ്ങൾ വരെ തന്ത്രപരമായി ചോർത്തുന്ന ഫിഷിങ്ങാണ് ഇപ്പോൾ പ്രചരിക്കുന്നത് . ഫെയ്സ്ബുക്കിന്റെ ഉടമസ്ഥതയിലുള്ള വാട്സാപ്പിലൂടെ പ്രചരിക്കുന്ന സന്ദേശം ഇങ്ങനെഃ " Your subscription has expired . To verify your account and purchase a lifetime subscription for just 0.99 GBP simple tap on this link . " നിങ്ങളുടെ വാട്സാപ്പിന്റെ സബ്സ്ക്രിപ്ഷൻ സമയം കഴിഞ്ഞു , അജീവനാന്തം സബ്സ്ക്രിപ്ഷൻ ലഭിക്കാൻ ഈ ലിങ്കിൽ ക്ലിക്ക് ചെയ്യുക . ഇതിനായി കേവലം 0.99 പൌണ്ട് നൽകിയാൽ മതി . ഇതേ ലിങ്കുകൾ യൂറോപ്പിൽ മാത്രമല്ല , ഏഷ്യൻ രാജ്യങ്ങളിലും പ്രചരിക്കുന്നുണ്ട് . വ്യാജ സന്ദേശത്തിനൊപ്പം നൽകിയിരിക്കുന്ന ലിങ്ക് വ്യാജ വെബ്സൈറ്റിലേക്കാണ് കൊണ്ടുപോകുക . ഇവിടെ പേയ്മെൻറ് വിശദാംശങ്ങൾ നൽകാൻ ആവശ്യപ്പെടും . നേരത്തെ വാട്സാപ്പ് അജീവനാന്തം ലഭിക്കാൻ കമ്പനി തന്നെ 0.99 പൌണ്ട് ഈടാക്കിയിരുന്നു . എന്നാൽ ഇപ്പോൾ പ്രചരിക്കുന്നത് തട്ടിപ്പിൻറെ സന്ദേശമാണ് . ഇത്തരം സന്ദേശങ്ങൾ ഉടനെ നീക്കം ചെയ്തു അയച്ച വ്യക്തിയെ ബ്ലോക്ക് ചെയ്യുന്നതാണ് നല്ലത് . മെസേജ് സ്പാം ആയും റിപ്പോർട്ട് ചെയ്യുക .


ഇന്ത്യൻ രൂപ ചരിത്രത്തിലെ ഏറ്റവും വലിയ ഇടിവാണ് ഇന്ന് നേരിട്ടുകൊണ്ടിരിക്കുന്നത് . ഇന്ന് ഒരു ഘട്ടത്തിൽ സർവ്വകാലത്തെ താഴ്ന്ന നിരക്കായ 69.62 എന്ന നിരക്കിലേക്ക് വരെ മൂല്യം ഇടിഞ്ഞു . വെള്ളിയാഴ്ച 68.83ലാണ് വിപണി വ്യാപാരം അവസാനിപ്പിച്ചത് . ഇതിൽ നിന്ന് 0.9 ശതമാനത്തിന്റെ ഇടിഞ്ഞ് 69.46ലായിരുന്നു ഇന്ന് രാവിലെ 9.15ന് വ്യാപാരം നടന്നത് . പിന്നീട് 69.62 വരെ ഇടിഞ്ഞെങ്കിലും പിന്നീട് ചെറിയ രീതിയിൽ നില മെച്ചപ്പെടുത്തിയിട്ടുണ്ട് . ഓഹരിവിപണിയിൽ തകർച്ചയോടെയാണ് ഇന്ന് വ്യാപാരം തുടങ്ങിയത് . 37 , 869 പോയിന്റിൽ വ്യാപാരം തുടങ്ങിയ സെൻസെക്സ് രാവിലെ 290 പോയിന്റ് ഇടിഞ്ഞു . 80 പോയിന്റോളം ഇടിഞ്ഞ നിഫ്റ്റിയും നഷ്ടത്തിൽ തന്നെയാണ് വ്യാപാരം തുടങ്ങിയത് . നില അൽപം മെച്ചപ്പെടുത്തിയ സെൻസെക്സ് 257 പോയിന്റ് നഷ്ടത്തിൽ 37,612 ആണ് ഇപ്പോൾ വ്യാപാരം നടത്തുന്നത് . നിഫ്റ്റി 64 പോയിന്റ് നഷ്ടത്തിൽ 11364ലും വ്യാപാരം തുടരുന്നു . ടെക് മഹീന്ദ്ര , കോൾ ഇന്ത്യ , ഗെയിൽ തുടങ്ങിയ കമ്പനികളാണ് ഇന്ന് നേട്ടമുണ്ടാക്കിയത് . വേദാന്ത , എസ്ബിഐ , എച്ച്പിസിഎൽ എന്നിവ നഷ്ടത്തിലാണ് വ്യാപാരം നടത്തുന്നത് .


ഹോണറിൻറെ പുതിയ 7 എക്സ് അവതരിപ്പിച്ചു . ബി 12999/64 ജി . ബി 15999 / രൂപ എന്ന ആകർഷകമായ വിലയാണ് ഇതിനുള്ളത് . ഹോണർ ഫുൾവ്യൂ ഡിസ്പ്ലേ എന്ന സവിശേഷത അവതരിപ്പിക്കുന്ന ആദ്യ സ്മാർട്ട് ഫോണാണ് ഹോണർ 7 എക്സ് . ഒരു വശത്തു നിന്ന് മറ്റേ വശം വരെ 5.93 , ഇഞ്ച് , ബെസെൽലെസ് സ്ക്രീൻ രൂപകൽപ്പന എന്നിവയെല്ലാം ഇതിന്റെ വലുപ്പവും ഡിസ്പ്ലേയും തമ്മിലുള്ള ഏറ്റവും ഉയർന്ന അനുപാതം ലഭ്യമാക്കും വിധത്തിലുള്ള സവിശേഷമായ ഗുണനിലവാരമാണ് ഉറപ്പു വരുത്തുന്നത് . ഉപഭോക്താക്കൾക്ക് തങ്ങളുടെ കയ്യിൽ ഒതുങ്ങുന്ന വിധത്തിലുള്ള ഫോണിൽ ഏറ്റവും മികച്ച രീതിയിൽ ഇമേജുകൾ ദർശിക്കാൻ അവസരമൊരുക്കുകയാണിതിലൂടെ ചെയ്യുന്നത് . ലണ്ടനിൽ നടത്തിയ ചടങ്ങിൽ പുറത്തിറക്കിയ ഈ ഫോണിന് 16 എം . പി . ഇരട്ട ലെൻസ് , 2 എം . പി . പിൻ ക്യാമറ എന്നിവയാണുള്ളത് . ഡി . എസ് . എൽ . ആർ . നിലവാരത്തിൽ ചിത്രങ്ങൾ പകർത്താനാവും വിധം വലിയ അപാർച്ചർ , സെൽഫി പ്രേമികകൾക്കായുള്ള സവിശേഷതകൾ എന്നിവയെല്ലാം ഇതിനെ കൂടുതൽ മികവുറ്റതാക്കുന്നു . ഓക്ടൽ കോർ കിൻ 659 , ഗ്രാഫിക് പ്രോസസിങ് യൂണിറ്റ് , എന്നിവയെല്ലാം ഏറ്റവും മികച്ച വിലയിൽ ഏറ്റവും മികച്ച വ്യക്തതയാണ് ഹോണർ 7 എക്സിലൂടെ ലഭ്യമാക്കുന്നത് .


പുലിമുരുകൻ തീയറ്ററുകൾ നിറഞ്ഞോടുമ്പോൾ , ചിത്രം കാണാൻ ഇന്ന് ആക്ഷൻ ഹീറോയുമെത്തി . ചിത്രത്തിൻറെ സ്റ്റണ്ട് കോറിയോഗ്രഫർ പീറ്റർ ഹെയ്നാണ് തലസ്ഥാനത്ത് ചിത്രം കാണാനെത്തിയത് . താരപരിവേഷത്തോടെ വന്നിറങ്ങിയ ആക്ഷൻ സംവിധായകനെ കണ്ട് ആരാധകർക്കും സന്തോഷം . പീറ്റർ ഹെയിനിനെ ജയ് വിളിച്ച് സ്വീകരിച്ച് ആരാധകർ തിയേറ്ററിലേക്കു നയിച്ചു . പുലിമുരുകനും മോഹൻലാലിനുമൊപ്പം മലയാളിക്ക് ഇപ്പോൾ പരിചിതനാണ് അതിശയിപ്പിക്കുന്ന സ്റ്റണ്ട് രംഗങ്ങളൊരുക്കിയ ഈ അക്ഷൻ കോറിയോഗ്രഫർ . മലയാളത്തെ കുറിച്ചും മോഹൻലാലിനെക്കുറിച്ചും പറഞ്ഞുപ്പോൾ നൂറുനാവ് . പുലിമുരുകൻ പൂർണ്ണ സംതൃപ്തി തന്നോ എന്ന ചോദ്യത്തിന് ശതമാനക്കണക്കു വച്ചുള്ള മറുപടി . മലയാളത്തിലടക്കം പുതിയ ഒരുപിടി ചിത്രങ്ങളുടെ പണിപ്പുരയിലാണിപ്പോൾ പീറ്റർ ഹെയ്ൻ .


കര , നാവിക , വ്യോമ സേനങ്ങളുടെ പ്രത്യേക ഫോർസിൻറെ ആയുധങ്ങളിൽ വലിയ പരിഷ്കാരത്തിന് കേന്ദ്രസർക്കാർ ഒരുങ്ങുന്നു . ഇത് സംബന്ധിച്ച ആയിരം കോടിയുടെ കരാറുകൾ ഉടൻ രാജ്യം ഒപ്പുവയ്ക്കുമെന്ന് കേന്ദ്ര പ്രതിരോധ മന്ത്രാലയത്തെ ഉദ്ധരിച്ച് ടൈംസ് ഓഫ് ഇന്ത്യ റിപ്പോർട്ട് ചെയ്യുന്നു . സ്പൈഷ്യലൈസ്ഡ് ആയുധങ്ങളും , ഉപകരണങ്ങളുമാണ് സൈന്യത്തിലെ പ്രത്യേക വിഭാഗങ്ങൾക്ക് വേണ്ടി ഫിൻലാൻറ് , സ്വീഡൻ , ഇറ്റലി , റഷ്യ , ഇസ്രയേൽ , ജർമ്മനി എന്നിവിടങ്ങളിൽ നിന്നും വാങ്ങുവാൻ ഉദ്ദേശിക്കുന്നത് . 2016 സെപ്തംബറിൽ അതിർത്തി കടന്ന് അധിനിവേശ കാശ്മീരിലെ പാക് തീവ്രവാദി കേന്ദ്രങ്ങളിൽ സൈന്യത്തിൻറെ പ്രത്യേക സംഘം മിന്നലാക്രമണം നടത്തിയിരുന്നു . ഇതോടെ സൈന്യത്തിലെ പ്രത്യേക കമാൻറോ വിഭാഗങ്ങൾ കൂടുതൽ ശ്രദ്ധിക്കപ്പെട്ടു . ഇതോടെയാണ് ഇവരുടെ ആയുധ ശേഷിയിൽ നൂതന പരിഷ്കാരം വരുത്താൻ സർക്കാർ തീരുമാനിച്ചതെന്ന് പ്രതിരോധ വൃത്തങ്ങൾ പറയുന്നു . ഏറ്റവും പുതിയ ഫീനിഷ് സാക്കോ സ്നൈപ്പർ റൈഫിൾ , സ്വീഡിഷ് കാൾ ഗസ്റ്റഫ് മാർക്ക് 4 ലൈറ്റ് വൈറ്റ് റോക്കറ്റ് ലോഞ്ചർ , ഇറ്റാലിയൻ ബരേറ്റ പിസ്റ്റൾ തുടങ്ങിയ ആയുധങ്ങൾ ഇന്ത്യൻ സൈന്യത്തിൻറെ പാല സ്പെഷ്യൽ ഫോർസ് ബറ്റാലിയൻറെ ഭാഗമാകും എന്നാണ് റിപ്പോർട്ട് . അതേ സമയം നേവിയുടെ സ്പെഷ്യൽ ഫോർസായ മാർക്കോസിനായി റഷ്യൻ വിഎസ്എസ് സപ്പർസ്ഡ് സ്നൈപ്പർ റൈഫിൾ , ഏയർ ഡ്രോപ്പബിൾ റബ്ബറൈസ്ഡ് ഇൻഫ്ലാറ്റബിൾ ബോട്ട് , വിദൂര നിയന്ത്രിത അന്തർജല വാഹനം , കോംബാക്സ്ട് ഫ്രീ ഫാൾ പാരച്യൂട്ട് എന്നിങ്ങനെയുള്ള സജ്ജീകരണങ്ങളാണ് വാങ്ങുവാൻ ഉദ്ദേശിക്കുന്നത് . നേവി സ്പെഷ്യൽ ഫോർസിന് മാത്രമായി 2,017 കോടി ബഡ്ജറ്റാണ് ഒരുങ്ങുന്നത് . ഇതേ സമയം ഏയർഫോർസിൻറെ സ്പെഷ്യൽ ഫോർസിനായി പുതിയ 12 വിമാനങ്ങൾ വാങ്ങും . ഗരുഡ് എന്നാണ് ഇന്ത്യൻ വ്യോമസേന കമാൻറോസ് അറിയപ്പെടുന്നത് . ഇപ്പോൾ 15 വിമാനങ്ങളാണ് ഈ വിഭാഗത്തിനുള്ളത് . മൈക്രോ യുഎവികളാണ് ഗരുഡിനായി വാങ്ങുന്നത് ഇവയ്ക്ക് 25 കോടിയാണ് ഒന്നിൻറെ ബഡ്ജറ്റ് .


ഇന്ത്യയ്ക്ക് സർപ്രൈസ് നൽകാൻ ആപ്പിൾ ഒരുങ്ങുന്നു എന്ന് റിപ്പോർട്ട് . ആദ്യമായി ഇന്ത്യയിലെ വിൽപ്പന നിരക്ക് രണ്ടക്കം കടന്ന കാര്യം ഈ മാസം ആദ്യമാണ് ആപ്പിൾ വെളിപ്പെടുത്തിയത് . ഈ വിൽപ്പന വളർച്ചയിൽ ആപ്പിളിനെ പ്രധാനമായും സഹായിച്ചത് ആപ്പിൾ ഐഫോൺ എസ്ഇയും . താരതമ്യേന ഏറ്റവും വിലകുറഞ്ഞ ഐഫോൺ ആണ് എസ്ഇ . ഇപ്പോൾ 2018ൽ ഈ സ്പെഷ്യൽ എഡിഷൻ ഫോണിൻറെ രണ്ടാം പതിപ്പ് ഇറങ്ങാൻ ഒരുങ്ങുകയാണ് ആപ്പിൾ . അതും മെയ്ക്ക് ഇൻ ഇന്ത്യ പദ്ധതിയുടെ ഭാഗമായിരിക്കും ഈ ഫോൺ എന്നാണ് റിപ്പോർട്ട് . ഇക്കണോമിക് ടൈംസിൻറെ റിപ്പോർട്ട് പ്രകാരം അടുത്തവർഷം ആദ്യപാദത്തിൽ തന്നെ ഐഫോൺ എസ്ഇ 2 എത്തുവാൻ സാധ്യതയുണ്ട് . ആപ്പിളിൻറെ എ10 ഫ്യൂഷൻ ചിപ്പുമായി എത്തുന്ന ഫോൺ ആണ് ഐഫോൺ എസ്ഇ 2 . കഴിഞ്ഞവർഷം ഇറങ്ങിയ ഐഫോൺ 7,7പ്ലസ് എന്നിവയിലാണ് മുൻപ് ഈ ചിപ്പ് ആദ്യമായി ഉപയോഗിച്ചത് . 12എംപി പ്രധാന ക്യാമറയും , 5 എംപി മുൻക്യാമറയും ഐഫോൺ എസ്ഇയ്ക്ക് ഉണ്ടെന്നാണ് റിപ്പോർട്ട് . 1700 എംഎഎച്ച് ബാറ്ററിയാണ് ഈ ഫോണിനുള്ളത് എന്നാണ് റിപ്പോർട്ട് .


ദക്ഷിണാഫ്രിക്കയുടെ അതിവേഗ പേസർ ഡെയ്ൽ സ്റ്റെയ്ൻ തിരിച്ചെത്തുന്നു . പരിക്കുമൂലം ഒരു വർഷത്തിലേറെ പുറത്തിരുന്ന ശേഷമാണ് 34കാരനായ സ്റ്റെയ്ൻ മടങ്ങിവരുന്നത് . ദക്ഷിണാഫ്രിക്കയിലെ റാം സ്ലാം ട്വൻറി20 ലീഗിൽ നൈറ്റ്സിനെതിരായ മത്സരത്തിനുള്ള ടൈറ്റൻസ് ടീമിൽ സ്റ്റെയിനെ ഉൾപ്പെടുത്തി . ആൽബി മോർക്കൽ നയിക്കുന്ന ടീമിൽ എബി ഡിവില്ലേഴ്സ് , ക്വിൻറൺ ഡി കോക്ക് ഉൾപ്പെടെയുള്ള മികച്ച താരങ്ങളുണ്ട് . 2016 നവംബറിൽ ഓസീസിനെതിരെ വാക്ക ടെസ്റ്റിലാണ് സ്റ്റെയിൻ അവസാനം കളിച്ചത് . മത്സരത്തിനിടെ ഷോൾഡറിന് പരിക്കേറ്റ സ്റ്റെയ്ൻ ശസ്ത്രക്രിയക്ക് വിധേയനായിരുന്നു . ടെസ്റ്റിൽ ദക്ഷിണാഫ്രിക്കയ്ക്കായി കൂടുതൽ വിക്കറ്റു് നേടിയ താരമാകാനുള്ള തയ്യാറെടുപ്പിലാണ് താരം . സഹതാരമായിരുന്ന ഷോൺ പൊള്ളോക്കിൻറെ റെക്കോർഡ് മറികടക്കാൻ അഞ്ച് വിക്കറ്റുകൾ കൂടി മതി സ്റ്റെയ്ന് .


ഇന്ത്യയിലെ നമ്പർ വൺ ബഹുഭാഷാ പോർട്ടലായ വൺഇന്ത്യ ഇനി മുതൽ ബംഗാളി ഭാഷയിലും ( bengali . oneindia . com . ) ലഭ്യമാകും . നിലവിൽ ഇംഗ്ലീഷ് , ഹിന്ദി , കന്നഡ , മലയാളം , തമിഴ് , തെലുങ്ക് , ഗുജറാത്തി ഭാഷകളിൽ സൈറ്റ് ലഭ്യമാണ് . രാജ്യത്തിന്റെ കിഴക്കൻ മേഖലകളിലേക്കും സൈറ്റിന്റെ സ്വാധീനം വർദ്ധിപ്പിക്കുന്നതിന്റെ ആദ്യപടിയാണിത് . ഇന്ത്യൻ ഉപഭൂഖണ്ഡത്തിൽ ഏറ്റവും കൂടുതൽ ആളുകൾ സംസാരിക്കുന്ന രണ്ടാമത്തെ ഭാഷയാണ് ബംഗാളി . രാജ്യത്തെ പ്രധാന ഭാഷകളിലെല്ലാം തന്നെ പോർട്ടലുകൾ കൊണ്ടു വരികയാണ് വൺഇന്ത്യയുടെ പ്രഖ്യാപിത നയം - വൺഇന്ത്യയുടെ ഉടമസ്ഥരായ ഗ്രെയിനിയം ഇൻഫർമേഷൻ ടെക്നോളജീസ് പ്രൈവറ്റ് ലിമിറ്റഡിന്റെ സിഇഒ ശ്രീരാം ഹെബ്ബാർ ആറിയിച്ചു . എല്ലാ ബ്രൌസറിലും സൈറ്റ് ലഭ്യമാകുന്നതിനുവേണ്ടി റെസ്പോൺസീവ് ഫോർമാറ്റിലാണ് സൈറ്റ് വികസിപ്പിച്ചിട്ടുള്ളത് . യൂനികോഡ് ഫോണ്ടിലായതിനാൽ മൊബൈലിലും ടാബിലും ലാപ്ടോപ്പിലും ഡെസ്ക്ടോപ്പിലും കൃത്യമായ വായന സാധ്യമാകും . വൺഇന്ത്യയുടെ ഭാഷാ പോർട്ടലുകൾ ഏപ്രിൽ 2000ലാണ് ആരംഭിച്ചത് . ദാറ്റ്സ് മലയാളം എന്ന പേരിലായിരുന്നു വൺഇന്ത്യയുടെ മലയാളം പോർട്ടൽ ആദ്യം അറിയപ്പെട്ടിരുന്നത് .


ഇറ്റാലിയൻ സീരിസ് എയിൽ വംശീയാധിക്ഷേപത്തിൻറെ കറുത്ത ദിനം . ഇൻറർ മിലാനെതിരായ മത്സരത്തിൽ നാപ്പോളി പ്രതിരോധ താരം കലിദു കോലിബാലിക്കെതിരെയാണ് വംശീയാധിക്ഷേപം ഉയർന്നത് . സെനഗൽ താരമായ കലിദുവിനെ കുരങ്ങൻമാരുടെ ശബ്ദമുണ്ടാക്കി മത്സരത്തിലുടനീളം അപമാനിക്കുകയായിരുന്നു ചിലർ . മത്സരം നിർത്തിവെക്കണമെന്ന് നാപ്പോളി പരിശീലകൻ കാർലോ ആൻസലോട്ടി ആവശ്യപ്പെട്ടെങ്കിലും റഫറി ചെവികൊടുത്തില്ല എന്നതും വിവാദമായി . ഇനിയും ഇത്തരം സംഭവം ആവർത്തിച്ചാൽ മത്സരങ്ങൾ ബഹിഷ്കരിക്കുമെന്ന് സീരിസ് എ സംഘാടകർക്ക് ആൻസലോട്ടി മുന്നറിയിപ്പ് നൽകി . ഇതേസമയം കലിദുവിന് പിന്തുണയുമായി യുവൻറസ് സൂപ്പർ താരം ക്രിസ്റ്റ്യാനോ റൊണാൾഡോ രംഗത്തെത്തി . ലോകത്തും ഫുട്ബോളിലും വിദ്യാഭ്യാസവും ബഹുമാനവും എപ്പോഴും ആവശ്യമുണ്ട് . വംശീയാധിക്ഷേപം അടക്കമുള്ള എല്ലാത്തരം വിവേചനങ്ങളോടും നമുക്ക് വിട പറയാമെന്നും റൊണാൾഡോ ഇൻസ്റ്റാഗ്രാമിൽ കുറിച്ചു . ഫുട്ബോൾ ലോകം ഞെട്ടിയ സംഭവത്തിൽ കലിദുവും പരസ്യമായി പ്രതികരിച്ചു . സെനഗൽ മാതാപിതാക്കൾക്ക് ഫ്രാൻസിൽ ജനിച്ചതിൽ അഭിമാനമുണ്ട് . ഒരു ഗോളിന് തോറ്റതിലും മത്സരം പൂർത്തിയാകും മുൻപ് മടങ്ങിയതിലും സഹതാരങ്ങളോട് മാപ്പ് ചോദിക്കുന്നു . എന്നാൽ തൻറെ നിറത്തിൽ അഭിമാനിക്കുന്നതായും കലിദു ട്വിറ്ററിൽ കുറിച്ചു . മത്സരത്തിൽ രണ്ട് മഞ്ഞക്കാർഡ് കണ്ട് 81 - ാം മിനുറ്റിൽ താരത്തിന് മൈതാനം വിടേണ്ടിവന്നിരുന്നു . സംഭവത്തിൽ മിലാൻ ഗവർണർ മാപ്പ് ചോദിച്ച് രംഗത്തെത്തി .


ഫേസ്ബുക്ക് ന്യൂസ് ഫീഡിലെ ട്രെൻറിംഗ് വിഭാഗം നീക്കം ചെയ്യുന്നു . ഫേസ്ബുക്കിൽ ഒരോ ദിവസവും ട്രെൻറ് ചെയ്യുന്ന വാർത്തയും , വിഷയങ്ങളുമായിരുന്നു ഈ വിഭാഗത്തിൽ കാണിച്ചിരുന്നത് . 2014 ലാണ് ഫേസ്ബുക്ക് ഈ സംവിധാനം ആരംഭിച്ചത് . അടുത്തിടെ ഉയർന്ന് ഫേക്ക് ന്യൂസ് വിവാദത്തെ തുടർന്നാണ് ഇത് നീക്കം ചെയ്യാൻ ഫേസ്ബുക്ക് തീരുമാനിച്ചത് . ഇതിൻറെ മുന്നോടിയായി ട്രെൻറിംഗ് ബോക്സിൽ ഈ സെക്ഷൻ ഉടൻ നീക്കും എന്ന സന്ദേശം ഫേസ്ബുക്ക് കാണിക്കുന്നുണ്ട് . ഈ ടൂൾ കാലഹരണപ്പെടുകയും , ജനപ്രിയവും അല്ലാത്തതിനാലാണ് എടുത്തുകളയുന്നത് എന്നാണ് ഫേസ്ബുക്കിൻറെ വിശദീകരണം . ഫേസ്ബുക്ക് ഫീഡിലെ വിവരങ്ങൾവച്ച് ആർട്ടിഫിഷൽ ഇൻറലിജൻസാണ് ഈ ട്രെൻറിംഗ് തിരഞ്ഞെടുപ്പ് നടത്തുന്നത് എന്നാണ് ഫേസ്ബുക്കിൻറെ വാദം . എന്നാൽ അമേരിക്കൻ പ്രസിഡൻറ് തിരഞ്ഞെടുപ്പ് കാലത്ത് ഈ ട്രെൻറിംഗിൽ അട്ടിമറികൾ നടന്നുവെന്ന് ഫേസ്ബുക്ക് സ്ഥാപകൻ മാർക്ക് സുക്കർബർഗ് തന്നെ സൂചിപ്പിച്ചിരുന്നു . 2014 ൽ ട്വിറ്ററിലെ ട്രെൻറിംഗ് ഏറെ ആൾക്കാരെ ആകർഷിക്കുന്നു എന്ന വിലയിരുത്തലിലാണ് ഫേസ്ബുക്കും ട്രെൻറിംഗ് എന്ന വിഭാഗം ആരംഭിച്ചത് . 2018 ൽ എത്തുമ്പോൾ ഫേസ്ബുക്ക് വഴി ന്യൂസ് അറിയുന്നവരുടെ എണ്ണം അമേരിക്കയിൽ 44 ശതമാനം എന്നാണ് കണക്ക് . അതിനാൽ തന്നെ പ്രത്യേക ട്രെൻറിംഗ് വച്ച് ഉപയോക്താവിനെ ന്യൂസിലേക്ക് ആകർഷിക്കേണ്ട അവസ്ഥയില്ലെന്നാണ് ഫേസ്ബുക്ക് വിലയിരുത്തുന്നത് . അതേ സമയം റിയൽ ടൈം വാർത്തകൾ ഉപയോക്താവിൽ എത്തിക്കാൻ ഫേസ്ബുക്ക് പ്രതിജ്ഞാബദ്ധമാണ് എന്നാണ് ഫേസ്ബുക്ക് ന്യൂസ് പ്രോഡക്ഷൻ തലവൻ അലക്സ് ഹാർഡിമാൻ പറയുന്നത് . രസകരമായ മറ്റൊരു കാര്യം ഫേസ്ബുക്ക് ട്രെൻറിംഗ് പിൻവലിക്കാൻ തയ്യാറായതോടെ , ഫേസ്ബുക്കിൻറെ ട്രെൻറിംഗിൽ ഫേസ്ബുക്ക് തന്നെ ഇടം പിടിച്ചിട്ടുണ്ട് എന്നതാണ് .


കുറഞ്ഞ ചെലവിൽ 4ജി സ്മാർട്ട് ഫോൺ പുറത്തിറക്കുന്നതിനായി റിലയൻസ് ജിയോയും ഗൂഗിളും കൈകോർക്കുന്നതായി റിപ്പോർട്ട് . റിലയൻസ് ജിയോയ്ക്ക് മാത്രമായി 4ജി ഫോൺ നിർമിക്കാനാണ് നീക്കമെന്ന് ബിസിനസ് ലൈൻ റിപ്പോർട്ട് ചെയ്യുന്നു . ഈ വർഷത്തിന്റെ അവസാനത്തോടെ സ്മാർട്ട്ഫോൺ പുറത്തിറക്കുമെന്നും ഗൂഗിൾ ബ്രാൻഡ് ഫോണിന് കൂടുതൽ വിപണി കണ്ടെത്താൻ സഹായിക്കുമെന്നുമാണ് കണക്കുകൂട്ടൽ . ഇതിന് പുറമേ ഈ വർഷം പുറത്തിറക്കാവുന്ന വിധത്തിൽ ടെലികോം സ്മാർട്ട് ടിവി സർവ്വീസിനുള്ള സോഫ്റ്റ് വെയറും വികസിപ്പിച്ചെടുക്കുന്നുണ്ട് . ജിയോ കണക്ഷനുള്ള ആൻഡ്രോയ്ഡ് പ്ലാറ്റ്ഫോമിലുള്ള സ്മാർട്ട് ഫോണുകളാണ് പുറത്തിറക്കുക . ഇതിന് പുറമേ റിലയൻസ് റീട്ടെയിലുമായി ചേർന്ന് റിലയൻസ് ഇൻഡസ്ട്രീസ് വിവിധ ചൈനീസ് ഒഡിഎസ് കമ്പനികളുമായി ചേർന്ന് 4ജി വോൾട്ട് സ്മാർട്ട്ഫോൺ , പോക്കറ്റ് റൂട്ടർ എന്നിവ വികസിപ്പിച്ചെടുക്കാനുള്ള ശ്രമങ്ങൾ നടത്തുന്നുണ്ട് . സ്മാർട്ട് സെറ്റ് ടോപ്പ് ബോക്സുകളും ചൈനീസ് കമ്പനിയായ ലാവ ഇന്റർനാഷണലുമായി ചേർന്ന് വോൾട്ട് ഫീച്ചർ ഫോൺ നിർമിച്ച് വിപണിയിലെത്തിക്കാനുള്ള ശ്രമങ്ങളും റിലയൻസ് നടത്തി വരുന്നുണ്ട് . ആദ്യഘട്ടത്തിൽ സബ്സിഡിയിൽ 1000 രൂപയ്ക്ക് 4ജി ഫീച്ചർ ഫോൺ വിപണിയിലെത്തിക്കാനാണ് കമ്പനി ലക്ഷ്യമിടുന്നത് . ഫോണിനൊപ്പം അൺലിമിറ്റഡ് വോയ്സ് - വീഡിയോ കോളിംഗും ഉണ്ടാകുമെന്നും ഇക്കണോമിക് ടൈംസ് റിപ്പോർട്ട് ചെയ്യുന്നു .


ലോകത്തെ മറ്റെല്ലാ കമ്പനികളെക്കാളും ഉയർന്ന വളർച്ചാ നിരക്കാണ് ജിയോ സ്വന്തമാക്കിയതെന്നും ഫേസ്ബുക്ക് അടക്കമുള്ള സാമൂഹിക മാധ്യമങ്ങളിലൂടെയുള്ള പ്രചരണത്തിലും ജിയോ തന്നെയാണ് മുന്നിലെന്നും ഞായറാഴ്ച ജിയോ പുറത്തിറക്കിയ ഔദ്ദ്യോഗിക വാർത്താക്കുറിപ്പിൽ അറിയിച്ചു . സെപ്തംബർ അഞ്ചിനാണ് റിലയൻസ് ഇൻഡസ്ട്രീസ് ലിമിറ്റഡ് ചെയർമാൻ മുകേഷ് അംബാനി ഡേറ്റാ താരിഫ് പ്രഖ്യാപിച്ചത് . ഏറ്റവും ചുരുങ്ങിയ കാലയളവിൽ 100 മില്യൻ ഉപഭോക്താക്കളെ സൃഷ്ടിച്ച് മറ്റൊരു ലോക റെക്കോർഡ് സ്വന്തമാക്കാനാണ് ജിയോ ലക്ഷ്യമിടുന്നതെന്ന് അംബാനി പ്രസ്താവനയിൽ അറിയിച്ചു . ഓഗസ്റ്റ് വരെയുള്ള കണക്ക് അനുസരിച്ച് എയർടെല്ലിനാണ് ഏറ്റവും കൂടുതൽ ഉപഭോക്താക്കളുള്ളത് . 257 . 5 മില്യൺ പേരാണ് എയർടെൽ കണക്ഷനുകൾ ഉപയോഗിക്കുന്നത് . 200 മില്യൺ പേർ വോഡഫോണിൽ വിശ്വാസമർപ്പിക്കുമ്പോൾ 177 മില്യൺ പേർ ഐഡിയ ഉപയോഗിക്കുന്നവരാണ് . ഇതിനിടയിലേക്കാണ് 100 മില്യൺ ഉപഭോക്താക്കളെ എത്രയും വേഗം സൃഷ്ടിക്കണമെന്ന ലക്ഷ്യവുമായി ജിയോ എത്തുന്നത് . നിലവിൽ ആധാർ കാർഡ് ഉപയോഗിച്ച് മറ്റ് രേഖകൾ ഒന്നു നൽകാതെ സിം ആക്ടിവേറ്റ് ചെയ്യാൻ 3,100 നഗരങ്ങളിൽ ജിയോ സൌകര്യമൊരുക്കിയിട്ടുണ്ട് .


ജിയോ ഫോണിന് വെല്ലുവിളി ഉയർത്തി മൈക്രോമാക്സിൻറെ 4ജി ഫീച്ചർ ഫോൺ . റിലയൻസ് ജിയോയോട് മത്സരിക്കാനായി ബിഎസ്എൻഎല്ലിനോട് കൂട്ടുചേർന്നാണ് ' ഭാരത് വൺ ' മൈക്രോമാക്സ് വിപണിയിലെത്തിക്കുന്നത് . പുതിയ ഫീച്ചർ ഫോണിൽ ഫ്രീ വോയ്സും ഡാറ്റാ ഓഫറുകളും നൽകുന്നത് ബിഎസ്എൻഎല്ലാണ് . വലിയ സ്ക്രീനും ഈടുനിൽക്കുന്ന ബാറ്ററിയും ഷാർപ്പ് ക്യാമറയും പുതിയ ഫോണിനെ ഉപഭോക്താക്കൾക്ക് പ്രിയപ്പെട്ടതാക്കുമെന്നാണ് പ്രതീക്ഷ . ' ഭാരത് വൺ ' സ്വന്തമാക്കാൻ 2000 രൂപ മതി . റിലയൻസ് ജിയോയ്ക്ക വെറും 1500 രൂപയാണ് വില . മൂന്നു വർഷം പൂർത്തിയാകുമ്പോൾ മണിബാക്ക് ഓഫർ എന്ന തരത്തിൽ ഈ പണം ജിയോ തിരികെ നൽകും . ഒരു സെക്യൂരിറ്റി ഡെപ്പോസിറ്റ് എന്ന തരത്തിൽ മാത്രമാണ് ഫോൺ വാങ്ങുന്നവരിൽനിന്ന് 1500 രൂപ ജിയോ ഈടാക്കുന്നത് . ഈയടുത്ത് മാത്രം വോൾട്ടേ സർവ്വീസുകൾ കൊണ്ടുവന്ന ബിഎസ്എൻഎൽ ഈ വർഷമാദ്യമാണ് പരിധിയില്ലാത്ത വോയ്സ് , ഡാറ്റാ പ്ലാനുകൾ മുന്നോട്ട് വെച്ചത് . 249 രുപയ്ക്കും 429 രൂപയ്ക്കുമാണ് ബിഎസ്എൻഎല്ലിൻറെ ഈ ഓഫറുകൾ സ്വന്തമാക്കാൻ കഴിയുക . എന്നാൽ ജിയോയുടെ 399 രുപയുടെ ഡാറ്റാ പ്ലാനിലൂടെ പരിധിയില്ലാത്ത വോയ്സ് കോളും 84 ദിവസത്തേക്ക് ദിവസവും ഒരു ജിബി ഡാറ്റയും ലഭിക്കും .


പ്രേമം എന്ന സിനിമയിലൂടെ മലയാളികളുടെ മനം കവർന്ന നടിയാണ് അനുപമ പരമേശ്വരൻ . തെലുങ്കിലും തമിഴിലുമായി കൈനിറയെ ചിത്രങ്ങളുമായി മുന്നേറുകയാണ് . എന്നാൽ തനിക്ക് ഏറ്റവും ഇഷ്ടപ്പെട്ട പാട്ടുകൾ പാടുന്ന വീഡിയോ താരം സമൂഹമാധ്യമങ്ങളിൽ പങ്കുവച്ചിരുന്നു . വീഡിയോ പങ്കുവച്ചതോടെ അനുപമയ്ക്ക് വിമർശനവും ട്രോളുമായി നിരവധി പേരെത്തി . ചിലർ നടിയെ പുകഴ്ത്തിയും രംഗത്ത് എത്തിയിട്ടുണ്ട് . എനിക്ക് ഏറ്റവും ഇഷ്ടപ്പെട്ട പാട്ടുകളിലൊന്നാണിത് ക്ഷമിക്കണം ഞാനൊരു പ്രൊഫഷണൽ ഗായികയല്ല എന്ന കുറിപ്പോടുകൂടിയാണ് നടി ഗാനം പങ്കുവച്ചത് . ആസിഫ് അലി നായകനായ ബാച്ചിലർ പാർട്ടി എന്ന ചിത്രത്തിലെ കാർമുകിലിൻ എന്ന ഗാനമാണ് അനുപമ പാടിയത് . ഇതോടെ ആളുകൾ ട്രോളുകളുമായെത്തി . ആദ്യ പാട്ട് പാടിയതിന് പിന്നാലെ തനിക്ക് ഏറ്റവും ഇഷ്ടപ്പെട്ട തമിഴ് ഗാനം പാടുന്ന വീഡിയോയും അനുപമ ആരാധകർക്കായി പങ്കുവച്ചു . അനുപമയുടെ പാട്ടിനെ മാത്രമല്ല താരത്തിന്റെ ലുക്കിനേയും ചിലർ വിമർശിച്ചു .


ധ്യാൻ ശ്രീനിവാസൻ സംവിധാനം ചെയ്യുന്ന ചിത്രത്തിൽ നിവിൻ പോളി നായകനാകുന്നു . നയൻതാരയാണ് ചിത്രത്തിലെ നായിക . ലവ് ആക്ഷൻ ഡ്രമ എന്ന ഈ ചിത്രം നിർമ്മിക്കുന്നത് അജു വർഗീസും , വിശാഖും ചേർന്നാണ് . ഷാൻ റഹ്മാനാണ് സംഗീതം . എട്ടു വർഷങ്ങൾക്ക് മുമ്പ് തൻറെ കോളേജ് പഠന കാലത്ത് ധ്യാൻ എഴുതിയ കഥയാണ് ഇപ്പോൾ സിനിമയായി പുറത്തിറങ്ങാൻ പോകുന്നത് . ടൈറ്റിൽ ലോഞ്ചിൽ ധ്യാൻ തന്നെയാണ് ഇക്കാര്യം പങ്കുവച്ചത് . എന്നാൽ ഈ ചടങ്ങിന് ധ്യാനിൻറെ സഹോദരനും നിവിനെ ആദ്യമായി നായകനാക്കിയ വിനീത് ശ്രീനിവാസൻറെ അസാന്നിധ്യം ഏറെ ചർച്ച ചെയ്യപ്പെട്ടു . എന്തായിരിക്കും ഇതിൻറെ കാരണം , അതായിരുന്നു സോഷ്യൽ മീഡിയയിലെ ചർച്ച . അതിന് ഒടുവിൽ മറുപടി വിനീത് തന്നെ നൽകി . ലവ് ആക്ഷൻ ഡ്രാമ എന്ന ചിത്രത്തിൻറെ ലോഞ്ചിങ്ങിന് വരാത്തതിനെക്കുറിച്ച് ചോദിച്ചവരോട് , ഞാൻ ചെന്നൈയിൽ എന്റെ കുഞ്ഞിന്റെ ഡയപ്പർ മാറ്റുന്ന തിരക്കിലാണ് . വിനീതിൻറെ മറുപടി സോഷ്യൽ മീഡിയ ഒന്നടങ്കം ഏറ്റെടുത്തിട്ടുണ്ട് . കഴിഞ്ഞ ദിവസമായിരുന്നു വിനീതിനും ദിവ്യയ്ക്കും ആൺകുഞ്ഞ് പിറന്നത് . അഭിനയത്തിൽ നിന്നും മാറി സംവിധാനത്തിലും കഴിവു തെളിയിക്കാനൊരുങ്ങുകയാണ് ധ്യാൻ ശ്രീനിവാസൻ . സംവിധാനത്തിൽ താൽപര്യമുണ്ടെന്ന് വളരെ മുൻപേ തന്നെ ധ്യാൻ വ്യക്തമാക്കിയിരുന്നു . വിവാഹ ശേഷം താൻ സംവിധാനം ചെയ്യുന്ന സിനിമയിലേക്ക് കടക്കുമെന്നും താരം അറിയിച്ചിരുന്നു . വിനീത് ശ്രീനിവാസൻ ആദ്യമായി സംവിധാനം ചെയ്ത സിനിമയായ മലർവാടി ആർട്സ് ക്ലബിലൂടെയായിരുന്നു നിവിൻ പോളി സിനിമയിൽ അരങ്ങേറിയത് .


ഏഷ്യൻ ഗെയിംസിൽ ഇന്ത്യക്ക് വീണ്ടും സ്വർണം . ജിൻസൺ ജോൺസണ് പിന്നാലെ ഇന്ത്യയുടെ വനിതാ റിലേ ടീമും സ്വർണം നേടി . 4 - 400 മീറ്റർ റിലേയിലായിരുന്നു ഇന്ത്യയുടെ സ്വർണം . മലയാളി താരം വിസ്മയ . വി ഉൾപ്പെടെയുള്ള ടീമിനാണ് സ്വർണം . ഇതേയിനത്തിൽ മത്സരിച്ച പുരുഷ ടീം വെള്ളി നേടി . 3 . 28 . 72 സെക്കൻഡിൽ മത്സരം പൂർത്തിയാക്കിയാണ് വനിതാ ടീം സ്വർണം നേടിയത് . വിസ്മയക്ക് പുറമെ ഹിമ ദാസ് , പൂവമ്മ , സരിതാബൻ ലക്ഷമൺഭായ് എന്നിവരാണ് വനിതാ ടീമിലുണ്ടായിരുന്നത് .


സന്തോഷ് പണ്ഡിറ്റ് തിരക്കഥയെഴുതി സംവിധാനം ചെയ്യുന്ന പുതിയ ചിത്രം ഉരുക്ക് സതീഷൻ തിയേറ്ററുകളിലെത്തി . ചിത്രത്തേക്കാൾ ചിത്രത്തെ കുറിച്ച് സന്തോഷ് പണ്ഡിറ്റ് ഫേസ്ബുക്കിൽ പോസ്റ്റ് ചെയ്ത കുറിപ്പാണ് ഇപ്പോൾ ചർച്ചാവിഷയമാകുന്നത് . ഉരുക്ക് സതീഷൻ സന്തോഷ് പണ്ഡിറ്റ് എന്ന താരത്തിൻറെ ചിത്രമല്ല , മറിച്ച് സന്തോഷ് പണ്ഡിറ്റ് എന്ന നടൻറെ ചിത്രമാണിതെന്നുമാണ് സന്തോഷ് പണ്ഡിറ്റ് ഫേസ്ബുക്കിൽ കുറിച്ചത് . ഞാൻ ഒരുക്കിയത് ഒരു മാസ് ചിത്രമല്ല , ചിത്രം പൊട്ടിയാൽ ഉടനെ ഉരുക്ക് 2 എന്ന പേരിൽ അടുത്ത സിനിമ ചെയ്ത് അത് മലയാളികൾ മെഗാ ഹിറ്റാക്കുകയും ആട് 2വിൻറെ റെക്കോർഡ് തകർക്കുമെന്നും പണ്ഡിറ്റ് ഫേസ്ബുക്കിൽ കുറിക്കുന്നു . സന്തോഷ് പണ്ഡിറ്റിൻറെ കുറിപ്പ് “മക്കളേ… എന്റെ 9 - ാ മത്തെ സിനിമയായ “ഉരുക്കു സതീശൻ” Censoring കഴിഞ്ഞു… Jun 1 നു Releasing expect ചെയ്യുന്നു . . 10 ലക്ഷം collect ചെയ്താലേ ഞാൻ Happy ആകും… . ( 5 Lakhs ലാഭമാകും ) “ഉരുക്കു സതീശൻ” ഒരു മാസ്സ് പടമല്ല…ഭീകരമായ ഷോട്ടുകളോ , തെലുങ്കു സിനിമാ മോഡൽ stunds ഇതിലില്ല… . വളരെ realistic ആയ ഒരു കഥാചിത്രമാണിത്… . New Generation films ലൊക്കെ കാണുന്ന പോലുള്ള മദ്യപാനം , മയക്കു മരുന്ന് , പുകവലി ഒന്നും ഇതിലില്ല… . സ്ത്രീ വിരുദ്ധ പരാമർശങ്ങളോ , double meaning comedy യും ഇല്ല…ഇതൊരു കുടുംബ ചിത്രം… . വലിയ പ്രതീക്ഷ ഇല്ലാതെ കണ്ടാൽ ഒരു കിടിലൻ സിനിമ കാണാം… . പതിവ് നായകൻ , നായികാ സങ്കൽപ്പങ്ങളെല്ലാം മാറ്റി വച്ചു മാത്രം ഈ സിനിമ കാണാൻ അപേക്ഷ… . ഇത് Santhosh Pandit എന്ന star ന്റെ സിനിമയല്ല… . Santhosh Pandit എന്ന നടന്റെ മാത്രം film ആണ്… . ( വാൽക്കഷ്ണംഃ - അഥവാ ഈ പടം എങ്ങാൻ മാന്യമായി പൊട്ടിയാൽ ഞാൻ ഉടനെ “ഉരുക്ക് 2″ എന്ന പേരിലൊരു പടം കൂടി ചെയ്യും… . മലയാളികളെല്ലാം അതു കണ്ടു Super mega hit ആക്കും… . ആട് 2 ന്റെ record അങ്ങനെ ഞാൻ തകർക്കും… എല്ലാവരും ജാഗ്രതൈ… നോക്കിക്കോ… ) ”


സ്ത്രീകളെ രാത്രികാലങ്ങളിൽ ജോലിക്ക് നിയോഗിക്കാമെന്ന കേരളാ ഷോപ്പ് ആന്റ് എസ്റ്റാബ്ലിഷ്മെന്റ് നിയമത്തിലെ ഭേഗഗതിയിൽ ആശങ്ക പ്രകടിപ്പിച്ച് സ്ത്രീ തൊഴിലാളികൾ . രാത്രികാലത്തെ ജോലി സുരക്ഷയെ ബാധിക്കുമെന്ന ആശങ്കയിലാണ് തൊഴിലാളികൾ . കഴിഞ്ഞ ദിവസമാണ് കേരളാ ഷോപ്പ് ആന്റ് എസ്റ്റാബ്ലിഷ്മെന്റ് നിയമഭേദഗതി നിയമസഭ പാസാക്കിയത് . തൊഴിലിടങ്ങളിൽ ഇരുന്ന് ജോലി ചെയ്യാനുള്ള അവകാശമാണ് ഭേദഗതിയിലെ പ്രാധാന വ്യവസ്ഥ . ആഴ്ചയിൽ ഒരു ദിവസം കടകൾ അടച്ചിടണമെന്ന വ്യവസ്ഥ ഒഴിവാക്കി . പകരം ആഴ്ചയിൽ ഒരുദിവസം തൊഴിലാളികൾക്ക് അവധി നൽകണമെന്ന് നിയമത്തിൽ പറയുന്നു . സ്ത്രീതൊഴിലാളികളുടെ ജോലിസമയത്തിലും ഭേദഗതി വരുത്തിയിട്ടുണ്ട് . നേരത്തെ സ്ത്രീകൾ ജോലി ചെയ്യേണ്ട പരമാവധി സമയം രാത്രി 7 മണി വരെ ആയിരുന്നത് 9 മണിയാക്കി നീട്ടി . കൂടാതെ രാത്രികാലങ്ങളിലും സ്ത്രീകളെ തൊഴിലുടമക്ക് ജോലിക്ക് നിയോഗിക്കാം . ഇതിന് തൊഴിലാളിയുടെ സമ്മതപത്രം ആവശ്യമാണ് . 5 അനുപാതം 2 എന്ന നിലയിലാണ് രാത്രികാലങ്ങളിൽ സ്ത്രീകളെ നിയോഗിക്കേണ്ടത് . എന്നാൽ ഇങ്ങനെ ജോലി ചെയ്യേണ്ടി വരുമ്പോൾ മതിയായ സുരക്ഷാ കിട്ടുമോ എന്ന ആശങ്ക സ്ത്രീതൊഴിലാളികൾക്കിടയിലുണ്ട് . ഭേദഗതി തയ്യാറാക്കിയ സബ്ജറ്റ് കമ്മിറ്റിയിലെ യുഡിഎഫ് അംഗങ്ങൾ രാത്രികാലങ്ങളിൽ സ്ത്രീകളെ ജോലിക്ക് നിയോഗിക്കുന്ന വ്യവസ്ഥയിൽ വിയോജനകുറിപ്പ് എഴുതിയിരുന്നു . നിയമത്തിലെ വ്യവസ്ഥകൾ ലംഘിക്കുന്ന തൊഴിലുടമകൾക്കുള്ള പിഴ ഓരോ വകുപ്പിനും അയ്യായിരം രൂപയിൽ നിന്ന് ഒരു ലക്ഷം രൂപയായി വർധിപ്പിച്ചു . നിയമലംഘനം ആവർത്തിക്കുന്നവർക്ക് ചുമത്തുന്ന പിഴ പതിനായിരം രൂപയിൽ നിന്ന് രണ്ടു ലക്ഷം രൂപയായാണ് ഉയർത്തിയത് . 1960ലെ കേരള ഷോപ്പ്സ് ആന്റ് എസ്റ്റാബ്ലിഷ്മെന്റ്സ് നിയമത്തിൻറെ പരിധിയിൽ മൂന്നരലക്ഷം സ്ഥാപനങ്ങൾ ഉണ്ടെന്നാണ് കണക്ക് . ഈ സ്ഥാപനങ്ങളിൽ ജോലി ചെയ്യുന്ന 35 ലക്ഷം തൊഴിലാളികളാണ് നിയമത്തിന്റെ പരിധിയിൽ വരിക .


അത്ലറ്റിക്സിൽ ഇന്ത്യൻ പ്രതീക്ഷയായ നീരജ് ചോപ്ര പരിശീലകനെ തേടുന്നു . കോച്ച് ഇല്ലാതെയാണ് നീരജ് ഏഷ്യൻ അത്ലറ്റിക് ചാമ്പ്യൻഷിപ്പിൽ റെക്കോർഡോടെ സ്വർണം നേടിയത് . ഏഷ്യൻ അത്ലറ്റിക് ചാമ്പ്യൻഷിപ്പിൽ ചരിത്രത്തിൽ ആദ്യമായി കിരീടം നേടിയതിന്റെ ആഹ്ലാദലഹരിയിലാണ് ഇന്ത്യ . എന്നാൽ പിന്നാമ്പുറത്തെ കാര്യങ്ങൾ അത്രശുഭകരമല്ല . ലോക അത്ലറ്റിക് വേദിയിൽ ഇന്ത്യയുടെ സുവർണ പ്രതീക്ഷയായ നീരജ് ചോപ്ര ഒരുവർഷത്തിലേറെയായി മത്സരിക്കുന്നത് പരിശീലകനില്ലാതെ . കോച്ച് ഇല്ലാതെയാണ് നീരജ് ഭുവനേശ്വറിൽ റെക്കോർഡോടെ സ്വർണം നേടിയത് . 85 . 23 മീറ്റർ ദൂരം കണ്ടെത്തിയാണ് നീരജ് ജാവലിൻ ത്രോയിൽ ഏഷ്യൻ രാജാവായത് . അത്ലറ്റിക്സിൽ ലോക റെക്കോർഡിന് ഉടമയായ ഏക ഇന്ത്യൻ താരമാണ് പത്തൊൻപതുകാരനായ നീരജ് . 2016ലെ ലോകജൂനിയർ മീറ്റിൽ 86.48 മീറ്റർ ദൂരം കണ്ടെത്തിയാണ് നീരജ് ചരിത്രം കുറിച്ചത് . ഓസ്ട്രേലിയൻ കോച്ച് ഗാരി കാൽവർട്ടിന് കീഴിലായിരുന്നു നീരജിന്റെ പരിശീലനം . കഴിഞ്ഞ വർഷം ഏപ്രിലിൽ ഗാരി മടങ്ങിയതോടെ സ്വന്തം പരിശീലനം . കോച്ചുണ്ടായിരുന്നെങ്കിൽ പിഴവുകൾ തിരുത്തി മുന്നേറാമെന്ന് നീരജും പറയുന്നു . ലോക അത്ലറ്റിക് ചാമ്പ്യൻഷിപ്പ് പടിവാതിൽക്കൽ എത്തിനിൽക്കേയാണ് ഇന്ത്യയുടെ അഭിമാനതാരം കോച്ചില്ലാതെ പ്രയാസപ്പെടുന്നത് . മലയാളി താരം വി നീനയുടെ അവസ്ഥയും ഇതുതന്നെ . കോച്ചില്ലാതെയാണ് നീന ഏഷ്യൻ ചാമ്പ്യൻഷിപ്പിൽ വെള്ളിമെഡൽ നേടിയതെന്ന് ഏഷ്യാനെറ്റ് ന്യൂസ് മീറ്റിനിടെ തന്നെ റിപ്പോർട്ട് ചെയ്തിരുന്നു .


ഡൽഹിയിലേക്കുള്ള തിരിച്ചുവരവ് ഗൌതം ഗംഭീർ അർധസെഞ്ചുറിയടെ ആഘോഷമാക്കിയപ്പോൾ കിംഗ്സ് ഇലവൻ പഞ്ചാബിനെതിരെ ഡൽഹി ഡെയർ ഡെവിൾസിന് ഭേദപ്പെട്ട സ്കോർ . ടോസ് നഷ്ടപ്പെട്ട് ആദ്യം ബാറ്റ് ചെയ്ത ഡൽഹി ഗംഭീറിന്റെ അർധസെഞ്ചുറി മികവിൽ 20 ഓവറിൽ ഏഴു വിക്കറ്റ് നഷ്ടത്തിൽ 166 റൺസെടുത്തു . 42 പന്തിൽ 55 റൺസെടുത്ത ഗംഭീറിന് പുറമെ 13 പന്തിൽ 28 റൺസെടുത്ത റിഷഭ് പന്തും ഡൽഹിക്കായി തിളങ്ങി . ഡൽഹിയുടെ വമ്പനടിക്കാർക്കൊന്നും നിലയുറപ്പിക്കാനാവാത്തത് വലിയ സ്കോർ നേടുന്നതിൽ തിരിച്ചടിയായി . ഓപ്പണർ കോളിൻ മൺറോ ( 4 ) തുടക്കത്തിലേ വീണപ്പോൾ , ശ്രേയസ് അയ്യർ ( 11 ) , വിജയ് ശങ്കർ ( 13 ) എന്നിവരും നിരാശപ്പെടുത്തി . നാലു ബൌണ്ടറിയും ഒരു സിക്സറും പറത്തി 13 പന്തിൽ 28 റൺസടിച്ച പന്താണ് ഡൽഹി സ്കോറിംഗിന് ഗതിവേഗം പകർന്നത് . പഞ്ചാബിനായി ക്യാപ്റ്റൻ രവിചന്ദ്ര അശ്വിൻ നാലോവറിൽ 23 റൺസ് മാത്രം വഴങ്ങി ഒരു വിക്കറ്റെടുത്തപ്പോൾ മോഹിത് ശർമയും മുജീബ് ഉർ റഹ്മാനും രണ്ട് വിക്കറ്റ് വീതം വീഴ്ത്തി . നാലോവറിൽ 38 റൺസ് വഴങ്ങിയ ആൻഡ്യ്രൂ ടൈയും മൂന്നോവറിൽ 35 റൺസ് വഴങ്ങിയ അക്ഷർ പട്ടേലും നിരാശപ്പെടുത്തി . വെടിക്കെട്ട് വീരൻ ക്രിസ് ഗെയിൽ ഇല്ലാതെയാണ് പഞ്ചാബ് ഇന്നിറങ്ങിയത് .


ടെസ്റ്റിൽ മാത്രം കളിക്കുന്ന പൂജാരയെ എങ്ങനെ എ പ്ലസ് കാറ്റഗറിയിലേക്ക് ഉയർത്താമെന്നത് ചർച്ച ചെയ്യാനായി സുപ്രീംകോടതി നിയോഗിച്ച വിനോദ് റായ് സമിതി വൈകാതെ യോഗം ചേരുമെന്നാണ് സൂചന . നിലവിൽ എല്ലാ ഫോർമാറ്റിലും കളിക്കുന്ന താരങ്ങളാണ് എ പ്ലസിലുള്ളത് . ക്യാപ്റ്റൻ വിരാട് കോലിക്ക് പുറമെ , രോഹിത് ശർമ , ശീഖർ ധവാൻ , ജസ്പ്രീത് ബൂംമ്ര , ഭുവനേശ്വർ കുമാർ എന്നിവരാണ് എ പ്ലസ് കരാറുള്ള താരങ്ങൾ . എന്നാൽ പൂജാരയുടെ കാര്യത്തിൽ ഇളവ് അനുവദിക്കണമെന്ന് ആവശ്യം ഉയർന്നിട്ടുണ്ട് . പൂജാരയെ എ പ്ലസിലേക്ക് ഉയർത്തുന്നത് യുവതാരങ്ങൾക്കും നല്ല സന്ദേശമാണ് നൽകുകയെന്നാണ് ബിസിസിഐയുടെ വിലയിരുത്തൽ . യുവതാരങ്ങൾ ട്വന്റി - 20 ക്രിക്കറ്റിനും ഐപിഎല്ലിനും പുറകെ പോകാതെ ടെസ്റ്റിന് കൂടുതൽ പ്രാധാന്യം നൽകാനും ഇത് ഉപകരിക്കുമെന്നാണ് ബിസിസിഐ കരുതുന്നത് . ടെസ്റ്റിൽ മാത്രം കളിക്കുന്ന പൂജാരയെ ഐപിഎൽ ലേലത്തിൽ കഴിഞ്ഞ നാലഞ്ചു സീസണുകളിലായി ഒരു ടീമും വാങ്ങാറില്ല . ക്രിക്കറ്റിന്റെ മൂന്ന് ഫോർമാറ്റിലും കളിക്കുന്നവർക്ക് എ പ്ലസ് കരാർ അനുവദിക്കുക എന്നതാണ് ഇതുവരെയുള്ള കീഴ്വഴക്കമെങ്കിലും ശീഖർ ധവാനും രോഹിത് ശർമയും സ്ഥിരമായി ടെസ്റ്റ് ടീമിൽ കളിക്കുന്നവരല്ലെന്നതും ശ്രദ്ധേയമാണ് . ഇതേ കാരണത്താൽ പൂജാരയ്ക്കും ഇളവ് അനുവദിക്കാമെന്നാണ് ബിസിസിഐ കരുതുന്നത് .


സ്വീഡിഷ് ആഡംബര കാർ നിർമാതാക്കളായ വോൾവോയുടെ എക്സ് . സി 90 ടി 8 പുറത്തിറങ്ങി . നിലവിൽ ഇന്ത്യക്കായി പ്രത്യേകം ഒരുക്കിയ ഡീസൽ എൻജിനിൽ ഓടുന്ന വാഹനത്തിന്റെ പ്ലഗ് ഇൻ ഹൈബ്രിഡ് മോഡലാണ് പുറത്തിറങ്ങിയത് . ഇരട്ട എഞ്ചിനുകളോടു കൂടിയ എക്സ് സി 90 ടി 8 വൈദ്യുതിയിലും കുതിക്കും . വോൾവോ ഇന്ത്യയിൽ ഇറക്കുന്ന ഇത്തരത്തിലുള്ള ആദ്യ വാഹനമാണിത് . ടി 8 പെട്രോൾ ട്വിൻ എൻജിനുമായി സഹകരിക്കുന്ന ഇലക്ട്രിക് മോട്ടോറാണ് എക്സ് സി 90 ടി 8 പ്ലഗ് ഇൻ ഹൈബ്രിഡിൻറെ പ്രത്യേകത . 2 . 0 ലിറ്റർ പെട്രോൾ യൂണിറ്റും ഇലക്ട്രിക് മോട്ടോറും ചേരുമ്പോൾ 400 പി . എസ് . ഊർജം ലഭിക്കും . നിലവിലെ എക്സ് സി 90 നിൽ ഉള്ള 8 - സ്പീഡ് ഐസിൻ ഗിയർ ബോക്സ് തന്നെയാണ് പുതിയതിലും . എ ഡബ്ല്യു ഡി , സേവ് , ഓഫ്റോഡ് , പ്യുവർ , ഹൈബ്രിഡ് ആൻഡ് പവർ എന്നിങ്ങനെ ആറ് ഡ്രൈവിങ് മോഡുകളുണ്ട് പുതിയ വാഹനത്തിന് . സാഹചര്യത്തിനനുസരിച്ച് പെട്രോൾ എൻജിനിലോ , ഇലക്ട്രിക് മോട്ടോറിലോ അല്ലെങ്കിൽ രണ്ടിലും കൂടിയോ ഓടാൻ പാകത്തിലാണ് എക്സ് സി 90 ടി 8 പ്ലഗ് ഇൻ ഹൈബ്രിഡിനെ ഒരുക്കിയിരിക്കുന്നത് . കഴിഞ്ഞ വർഷം ഷാംഗ്ഹായ് മോട്ടോർ ഷോയിലാണ് വോൾവോ എസ് സി അവതരിപ്പിക്കുന്നത് . സ്കെയിലബിൾ പ്രോഡക്റ്റ് ആർക്കിടെക്ചർ സാങ്കേതികവിദ്യ അടിസ്ഥാനമാക്കിയാണ് നിർമ്മാണം . ആംബിയന്റ് ലൈറ്റിംഗ് , ഇലക്ട്രിക്കലായി അഡ്ജസ്റ്റ് ചെയ്യാവുന്ന റിയർ സീറ്റുകൾ തുടങ്ങിയവ പുതിയ വോൾവോയുടെ സവിശേഷതയാണ് . ആവശ്യത്തിന് ലെഗ്സ്പേസും പുതിയ വോൾവോയിൽ ലഭ്യമാക്കിയിട്ടുണ്ട് . യൂറോപ്യൻ മാതൃകയിലുള്ള ടച്ച്സ്ക്രീനും റെഫ്രിജറേറ്ററും ഫോൾഡ് ചെയ്യാവുന്ന ടേബിളുകളും ബോവേഴ്സ് വിൽക്കിൻസ് ഓഡിയോ സിസ്റ്റവും വോൾവോയിലുള്ളത് . സുരക്ഷയ്ക്ക് അതീവ പ്രാധാന്യം നൽകുന്ന നിർമ്മാതാക്കളാണ് വോൾവോ . പിരേലി നോയിസ് ക്യൻസലിംഗ് സിസ്റ്റവും വാഹനത്തിന്റെ മികവ് വർധിപ്പിക്കുന്നു . 9 . 2kWh ലിഥിയം ബാറ്ററിയാണ് വാഹനത്തിന്റെ മറ്റൊരു സവിശേഷത . 1 . 25 കോടി രൂപയാണ് പുതിയ വോൾവോയുടെ ഡൽഹിയിലെ എക്സ് ഷോറൂം വില .


ഫുട്ബോൾ കളിക്കാരായ പ്രേംകുമാറും സുഹൃത്ത് ലെനിൻ മാനുവലിനും സംഭവത്തെക്കുറിച്ച് പറയുന്നത് ഇങ്ങനെ - അഡയാറിൽ ഒരു മൽസരത്തിനായി പോവുകയായിരുന്നു ഇരുവരും . ഇതേസമയം എതിരെ വന്ന ഒരു കാർ പെട്ടന്ന് ബ്രേക്കിടാൻ ശ്രമിക്കുകയും ഇവർ സഞ്ചരിച്ചിരുന്ന ബൈക്കിൽ ഇടിക്കുകയുമായിരുന്നു . ഒരു സ്ത്രീയായിരുന്നു കാറോടിച്ചിരുന്നത് . അപകടത്തെത്തുടർന്ന് സ്ത്രീയും ഇവരും തമ്മിൽ തർക്കം ആരംഭിച്ചു . ബൈക്കിന് സംഭവിച്ച കേടുപാടുകൾക്ക് മാന്യമായ നഷ്ടപരിഹാരം വേണമെന്ന് ആവശ്യപ്പെടുകയായിരുന്നു യുവാക്കളുടെ വാദം . അപ്പോൾ ആ വഴി കാറിൽ വന്ന സൂര്യ ഇതിൽ ഇടപെട്ടു . സൂര്യ ഞങ്ങളെ കുറ്റപ്പെടുത്തുകയും പ്രേംകുമാറിനെ മർദ്ദിക്കുകയുമായിരുവെന്നാണ് യുവാക്കളുടെ ആരോപണം . പിന്നീട് സൂര്യ രണ്ട് ബോഡീഗാർഡിനെ അവിടെ നിർത്തി കടന്ന് കളഞ്ഞു എന്ന് യുവാക്കൾ പറയുന്നു . പിന്നീട് പൊലീസ് വന്ന് ഇവരെ പിടികൂടി . എന്നാൽ സംഭവത്തെക്കുറിച്ച് സൂര്യയുടെ സെക്രട്ടറി പറയുന്നത് ഇങ്ങനെയാണ് - സൂര്യയുടെ വഴിയിൽ രണ്ട് വിദ്യാർത്ഥികൾ പ്രായമായ സ്ത്രീയെ കൈയ്യേറ്റം ചെയുന്നതായി കണ്ടു . ഉടൻ തന്നെ വണ്ടി നിർത്തി കാര്യമെന്തെന്ന് അന്വേഷിച്ചു . കാര്യങ്ങൾ മനസ്സിലാക്കിയ സൂര്യ പൊലീസിനെ വിവരമറിയിക്കുകയും തൻറെ സഹായികളെ അവിടെ നിർത്തി യാത്രയാകുകയുമായിരുന്നു . സൂര്യയുടെ അഭാവത്തിൽ കള്ളകഥകൾ മെനയുകയാണെന്നാണ് സൂര്യയുടെ വക്താവ് പറയുന്നത് . സൂര്യയ്ക്കെതിരെ പ്രേംകുമാറും ലെനിനും ശാസ്ത്രി നഗർ പോലീസ് സ്റ്റേഷനിൽ പരാതി നൽകിയിട്ടുണ്ട് .


എ . ടി . എം കാർഡ് വിവരങ്ങൾ ഉപയോഗിച്ചുള്ള തട്ടിപ്പ് തടയാൻ കർശന നടപടികളുമായി ബാങ്കുകൾ . എ . ടി . എം കാർഡുകൾ രാജ്യത്തിന് പുറത്ത് ഉപയോഗിക്കുന്നത് നിയന്ത്രിക്കാൻ പ്രമുഖ ബാങ്കുകൾ തീരുമാനിച്ചു . ഒറ്റത്തവണ പാസ്വേഡ് പോലുള്ള സുരക്ഷാ നടപടികൾ ഇല്ലാതെ തന്നെ വിദേശത്ത് നിന്ന് കാർഡ് ഉപയോഗിച്ച് പണമിടപാട് നടത്താൻ കഴിയുമെന്നുള്ളത് കൊണ്ടാണ് ഇത് തടയുന്നത് . ഉപഭോക്താക്കൾക്ക് ബാങ്കുകൾ നൽകുന്ന എ . ടി . എം / ഡെബിറ്റ് കാർഡുകൾ അന്താരാഷ്ട്ര ഉപയോഗം സാധ്യമാകുന്നവയാണ് . മറ്റ് രാജ്യങ്ങളിലും നിബന്ധനകൾക്ക് വിധേയമായി എടിഎമ്മുകളിൽ നിന്ന് പണം പിൻവലിക്കാനും സ്വൈപ് ചെയ്ത് സാധനങ്ങൾ വാങ്ങാനും കഴിയും . വിദേശ വെബ്സൈറ്റുകളിൽ നിന്ന് സാധനങ്ങൾ വാങ്ങാൻ എ . ടി . എം കാർഡുകൾ ഉപയോഗിക്കുന്ന നിരവധി പേരുണ്ട് . എന്നാൽ കാർഡ് ഉപയോഗിച്ച് ഇടപാട് നടത്തുമ്പോൾ ഉപഭോക്താവിന്റെ ഫോണിലേക്ക് ഒറ്റത്തവണ പാസ്വേഡ് അയച്ചുകൊടുത്ത് യഥാർത്ഥ കാർഡുടമ തന്നെയാണ് കാർഡ് ഉപയോഗിക്കുന്നതെന്ന് ഉറപ്പുവരുത്തുന്ന സംവിധാനം വിദേശരാജ്യങ്ങളിലില്ല . കാർഡ് നമ്പറും മറ്റ് വിവരങ്ങളും നൽകിയാൽ പണം ട്രാൻസ്ഫർ ചെയ്യപ്പെടും . ഇത് ഉപയോഗപ്പെടുത്തി വിദേശ രാജ്യങ്ങളിലിരുന്ന് പണം തട്ടുന്ന സംഘങ്ങൾ വ്യാപകമായതിനെ തുടർന്നാണ് ഇത് തടയാൻ സത്വര നടപടികൾ ബാങ്കുകൾ സ്വീകരിക്കുന്നത് . നിലവിൽ വലിയൊരു ശതമാനം പേരും കാർഡുകൾ എ . ടിഎമ്മിൽ നിന്ന് പണം പിൻവലിക്കാൻ മാത്രമാണ് ഉപയോഗിക്കുന്നത് . കടകളിലും മറ്റും കാർഡ് സ്വൈപ്പ് ചെയ്യുന്നവരേക്കാൾ കുറച്ച് പേർ മാത്രമേ അതുപയോഗിച്ച് ഓൺലൈൻ ഇടപാടുകൾ നടത്തുന്നുള്ളൂ . ഇവരിൽ തന്നെ വിദേശ വെബ്സൈറ്റുകളിൽ നിന്നും മറ്റും സാധനങ്ങൾ വാങ്ങുന്നവരും കാർഡുകൾ വിദേശത്ത് ഉപയോഗിക്കുന്നവരും കുറവാണ് . ഈ സാഹചര്യത്തിലാണ് ബാങ്കുകൾ വിദേശ ഇടപാട് തടയുന്നത് . ആവശ്യമുള്ളവർ പ്രത്യേകം അപേക്ഷ നൽകിയാൽ മാത്രം ഇത് നൽകിയാൽ മതിയെന്നാണ് തീരുമാനം . ബാങ്കുകൾക്ക് ഇത് സംബന്ധിച്ച് റിസർവ് ബാങ്ക് നിർദ്ദേശം നൽകിയിട്ടുണ്ട് . ഇതിനോടകം തന്നെ പല ബാങ്കുകളും തങ്ങളുടെ കാർഡുകൾ ഇത്തരത്തിലേക്ക് മാറ്റിയിട്ടുണ്ട് .


ഓസ്ട്രേലിയക്കെതിരെ നാലാമത്തെയും അവസാനത്തെയും ക്രിക്കറ്റ് ടെസ്റ്റിൽ ഇന്ത്യക്ക് കൂറ്റൻ സ്കോർ . ചേതേശ്വർ പൂജാരയുടെയും ( 193 ) , ഋഷഭ് പന്തിന്റെയും ( 159 ) സെഞ്ചുറി കരുത്തിൽ ഇന്ത്യ ആദ്യ ഇന്നിങ്സിൽ ഏഴിന് 622 എന്ന നിലയിൽ ഡിക്ലയർ ചെയ്തു . രവീന്ദ്ര ജഡേജയും ( 81 ) വാലറ്റത്ത് നിർണായക സംഭാവന നൽകി . നേരത്തെ മായങ്ക് അഗർവാളും ( 77 ) , ഹനുമ വിഹാരി ( 42 ) യും മികച്ച പ്രകടനം പുറത്തെടുത്തിരുന്നു . ഓസീസിന് വേണ്ടി നഥാൻ ലിയോൺ മൂന്നും ജോഷ് ഹേസൽവുഡ് രണ്ടും വിക്കറ്റ് നേടി . പന്തിന്റെ അതിവേഗ സെഞ്ചുറിയും പൂജാരയുടെ ഇരട്ട സെഞ്ചുറി നഷ്ടവുമായിരുന്നു രണ്ടാം ദിവസത്തെ പ്രധാന ഹൈലൈറ്റസ് . നാലിന് 303 എന്ന നിലയിലാണ് ഇന്ത്യ രണ്ടാം ദിനം ആരംഭിച്ചത് . എന്നാൽ തലേ ദിവസത്തെ സ്കോറിനോട് മൂന്ന് റൺ കൂടി കൂട്ടിച്ചേർക്കുന്നതിനിടെ ഇന്ത്യക്ക് വിഹാരിയെ നഷ്ടമായി . നഥാൻ ലിയോണിനാണ് വിക്കറ്റ് . എന്നാൽ പിന്നീട് ഒത്തുച്ചേർന്ന പന്ത് - പൂജാര സഖ്യം 89 റൺസ് കൂട്ടിച്ചേർത്തു . അധികനേരം ഈ കൂട്ടുക്കെട്ട് മുന്നോട്ട് പോയില്ല . ഇരട്ട സെഞ്ചുറിക്ക് തൊട്ടടുത്ത് പൂജാര വീണു . 193 റൺസെടുത്ത പൂജാരയെ സ്വന്തം പന്തിൽ നഥാൻ ലിയോൺ ക്യാച്ചെടുത്ത് പുറത്താക്കുകയായിരുന്നു . ഓസീസിനെതിരെ മാത്രം മൂന്ന് ഇരട്ട സെഞ്ചുറികൾ നേടാനുള്ള അവസരമാണ് പൂജാരയ്ക്ക് നഷ്ടമായത് . 373 പന്തിൽ 22 ബൌണ്ടറി ഉൾപ്പെടെയാണ് പൂജാര 193 റൺസെടുത്തത് . നേരത്തെ , സിഡ്നിയിലും ടോസിലെ ഭാഗ്യം ഇന്ത്യയെ തുണച്ചപ്പോൾ ബാറ്റിംഗ് തെരഞ്ഞെടുക്കാൻ ക്യാപ്റ്റൻ വിരാട് കോലിക്ക് രണ്ടാമതൊന്ന് ആലോചിക്കേണ്ടിവന്നില്ല . കെ എൽ രാഹുലാണ് മായങ്കിനൊപ്പം ഇന്നിംഗ്സ് ഓപ്പൺ ചെയ്തത് . എന്നാൽ ഒരിക്കൽ കൂടി രാഹുൽ ( 9 ) തുടക്കത്തിലേ മടങ്ങി . 10 റൺസെ അപ്പോൾ ഇന്ത്യൻ സ്കോർ ബോർഡിലുണ്ടായിരുന്നുള്ളു . എന്നാൽ വൺഡൌണായി എത്തിയ പൂജാരക്കൊപ്പം ഇന്ത്യയ്ക്ക് മികച്ച അടിത്തറയിട്ട മായങ്ക് നഥാൻ ലിയോണിനെ സിക്സറടിക്കാനുള്ള ശ്രമത്തിൽ 77 റൺസെടുത്ത് പുറത്തായി . 126 / 2 എന്ന സ്കോറിൽ പൂജാരയ്ക്ക് കൂട്ടായി വിരാട് കോലി ക്രീസിലെത്തി . മികച്ച തുടക്കമിട്ട കോലിയെ ( 23 ) ലെഗ് സ്റ്റംപിന് പുറത്തുപോയൊരു പന്തിൽ ഹേസൽവുഡ് , ടിം പെയ്നിന്റെ കൈകകളിലെത്തിച്ചു . 180 റൺസായിരുന്നു അപ്പോൾ ഇന്ത്യൻ സ്കോർ . രഹാനെയും ( 18 ) നല്ല തുടക്കമിട്ടെങ്കിലും സ്റ്റാർക്കിന്റെ അതിവേഗ ബൌൺസറിൽ വീണു . പിന്നാലെ എത്തിയ ഹനുമാ വിഹാരിയിൽ പൂജാര മികച്ച പങ്കാളിയെ കണ്ടെത്തിയതോടെ ഇന്ത്യ സുരക്ഷിത തീരത്തേക്ക് നീങ്ങി . ഇരുവരും 101 റൺസാണ് കൂട്ടിച്ചേർത്തത് . ഇതിനിടെ പരമ്പരയിലെ മൂന്നാമത്തെയും ടെസ്റ്റ് കരിയറിലെ പതിനെട്ടാമത്തെയും സെഞ്ചുറിയും പൂജാര സ്വന്തം പേരിൽ കുറിച്ചു .


പുര കത്തുമ്പോൾ വാഴവെട്ടുക എന്നതൊരു നാടൻ പ്രയോഗമാണ് . പ്രമുഖർക്കെതിരെ സോഷ്യൽ മീഡിയ വഴി കരുതിക്കൂട്ടി ഗുരുതര ആരോപണം ഉന്നയിച്ച് മാധ്യമശ്രദ്ധ കവരാൻ ശ്രമിക്കാറുള്ള ബോളിവുഡ് താരം കമാൽ ആർ ഖാൻ എന്ന കെആർകെ ഇത്തവണ ആരോപണം ഉന്നയിച്ചിരിക്കുന്നത് വനിതാ ക്രിക്കറ്റ് ടീം നായിക മിതാലി രാജിനെതിരെയാണ് . ലോകകപ്പ് ഫൈനലിൽ മിതാലി ഒത്തുകളിച്ചുവെന്നാണ് കെആർകെയുടെ ആരോപണം . ഫൈനലിൽ മിതാലി റൺ ഔട്ടായ രീതി കണ്ടിട്ട് കോഴ വാങ്ങിയെന്ന് സംശയമുണ്ടെന്നായിരുന്നു കെ . ആർ . കെയുടെ പ്രതികരണം . നിർബന്ധപൂർവം മിതാലി ഔട്ടാവുകയായിരുന്നുവെന്നും ഇത് അവിശ്വസനീയമാണെന്നും കെ . ആർ . കെ പറഞ്ഞു . മുമ്പ് മോഹൻലാലിനും രജനീകാന്തിനുമെല്ലാം എതിരെ രംഗത്തെത്തിയിട്ടുള്ളയാളാണ് കെആർകെ . ഫൈനലിൽ ഒൻപത് റൺസിനാണ് ഇന്ത്യ ഇംണ്ടിനോട് തോൽവി ഏറ്റുവാങ്ങിയത് . മിഥാലി ഫൈനലിൽ 31 പന്തിൽ 17 റൺസ് നേടി പുറത്താവുകയായിരുന്നു . 191 / 4 എന്ന നിലയിൽ കിരീടത്തിലേക്ക് നീങ്ങുകയായിരുന്ന ഇന്ത്യ അപ്രതീക്ഷിതമായി 219 റൺസിന് ഓൾഔട്ടാവുകയായിരുന്നു


ഇംഗ്ലണ്ടിലും ദക്ഷിണാഫ്രിക്കയിലും അവസരങ്ങൾ നഷ്ടമാക്കിയെങ്കിലും ഓസ്ട്രേലിയയിൽ പരമ്പര നേടാൻ ഇത് ഇന്ത്യക്ക് സുവർണാവസരമാണ് . ഇംഗ്ലണ്ടിലും ദക്ഷിണാഫ്രിക്കയിലും ജയിക്കാവുന്ന സാഹചര്യങ്ങളും അവസരങ്ങളും നമുക്കുണ്ടായിരുന്നു . എന്നാൽ സെലക്ഷൻ അടക്കമുള്ള കാര്യങ്ങളിൽ നമുക്ക് ചില പിഴവുകൾ പറ്റി . ഓസ്ട്രേലിയയിൽ ഇതാവർത്തിച്ചില്ലെങ്കിൽ തീർച്ചയായും ഇന്ത്യക്ക് തന്നെയാണ് സാധ്യത . ഓസ്ട്രേലിയയിൽ ചരിത്രത്തിലാദ്യമായി പരമ്പര നേടുന്ന ഇന്ത്യൻ ടീമാവുമിതെന്നും കുംബ്ലെ പറഞ്ഞു . 2 - 1ന് ഇന്ത്യ ടെസ്റ്റ് പരമ്പര സ്വന്തമാക്കുമെന്നാണ് കുംബ്ലെയുടെ പ്രവചനം . റിഷഭ് പന്തിനെ ഏഴാം നമ്പറിൽ ബാറ്റിംഗിനയച്ച് അശ്വിനെ ആറാം നമ്പറിൽ ഇറക്കുന്നതാവും ഉചിതമെന്നും കുംബ്ലെ വ്യക്തമാക്കി . ഒരു സ്പിന്നറെ മാത്രം കളിപ്പിക്കാനാണ് തീരുമാനിക്കുന്നതെങ്കിൽ അത് അശ്വിനായിരിക്കണം . ഓസീസ് ബാറ്റിംഗ് നിരയിൽ നിരവധി ഇടം കൈയൻമാരുണ്ടെന്നത് അശ്വിന് മുതലെടുക്കാനാവും . ബൂമ്രയും ഷാമിയും ഇഷാന്ത് അല്ലെങ്കിൽ ഭവനേശ്വർ കുമാർ ഇവരായിരിക്കണം പേസ് ബൌളിംഗിലെ ആദ്യ ചോയ്സ് . ഹനുമാ വിഹാരിയോ രോഹിത് ശർമയോ ആരെങ്കിലും ഒരാൾ മാത്രമെ ടീമിൽ ഇടം നേടാൻ സാധ്യതതയുള്ളു . വിഹാരിയുടെ ഓഫ് സ്പിൻ അദ്ദേഹത്തിന് സാധ്യത നൽകുന്നുവെന്നും കുംബ്ലെ വ്യക്തമാക്കി .


സ്വർണവിലയിൽ വീണ്ടും വൻ വർദ്ധനവ് രേഖപ്പെടുത്തി . 120 രൂപയാണ് ഇന്ന് പവന് കൂടിയത് . ഗ്രാമിന് 15 രൂപയും . ഒരു പവൻ സ്വർണത്തിന് 22,960 രൂപയാണ് ഇന്നത്തെ വില . 2 , 870 രൂപയാണ് ഒരു ഗ്രാം സ്വർണത്തിന്റെ നിരക്ക് . രൂപയുടെ മൂല്യം അൽപ്പം ഇടിതാണ് രാജ്യത്ത് സ്വർണ്ണവില കൂടാൻ കാരണമായത് . 31 ഗ്രാം ട്രോയ് ഔൺസ് സ്വർണത്തിന് 1229 ഡോളറാണ് ഇന്നത്തെ നിരക്ക് . ഇന്നലെയും സ്വർണ്ണവിലയിൽ വൻ വർദ്ധന രേഖപ്പെടുത്തിയിരുന്നു . ഇന്നലെ ഒരു ഗ്രാം സ്വർണ്ണത്തിന് 2,855 രൂപയായിരുന്നു നിരക്ക് .


ഇൻറർനെറ്റ് വിലക്കുകളെ മറികടക്കാൻ ഉപയോഗിച്ചിരുന്ന വിപിഎൻ , പ്രോക്സി വെബ്സൈറ്റുകൾക്ക് ജിയോ പൂട്ടിട്ടതായി റിപ്പോർട്ട് . ദ ക്വാർട്സ് ആണ് ഇത് സംബന്ധിച്ച വാർത്ത പുറത്തുവിട്ടിരിക്കുന്നത് . ആൽഫ - ഗ്രിസ്ലി എന്ന പേരിലുള്ള റെഡ്ഡിറ്റ് യൂസർ തുടങ്ങിയ ത്രെഡ്ഡിൽ hide . me , vpnbook . com , whoer . nte വെബ്സൈറ്റുകൾ റിലയൻസ് ജിയോ ബ്ലോക്ക് ചെയ്യുന്നുണ്ടെന്ന സംശയം പ്രകടിപ്പിക്കുന്നു . പിന്നാലെ നിരവധിയാളുകൾ ഇതേ കാര്യം സ്ഥിരീകരിച്ച് രംഗത്തെത്തി . hide . me , proxysite . com , hidester . com , kproxy . com , zend2 . com , anonymouse . org , megaproxy . com , whoer . net , vpnbook . com പോലുള്ള പ്രോക്സി വെബ്സൈറ്റുകൾ റിലയൻസ് ജിയോ നെറ്റ് വർക്കിൽ ബ്ലോക്ക് ചെയ്യപ്പെട്ടിട്ടുള്ളതായി എൻഡി ടിവി ഗാഡ്ജെറ്റ് 360 വെബ്സൈറ്റ് സ്ഥിരീകരിക്കുന്നു . എന്നാൽ വിപിഎൻ സേവനങ്ങൾ ഉപയോഗിക്കാൻ സാധിച്ചുവെന്നും ഗാഡ്ജെറ്റ് 360 പറയുന്നു . പ്രാദേശികമായി നിലനിൽക്കുന്ന ഇൻറർനെറ്റ് നിയന്ത്രണങ്ങളെ മറികടക്കുന്നതിനായാണ് വിപിഎൻ , പ്രോക്സി നെറ്റ് വർക്കുകളെ ആശ്രയിച്ചിരുന്നത് . വോഡറോൺ , എയർടെൽ പോലുള്ള നെറ്റ് വർക്കിൽ ഈ പ്രോക്സി വെബ്സൈറ്റുകൾ ലഭ്യമാണ് എന്നതും റിലയൻസ് ജിയോ അവയ്ക്ക് നിരോധനം ഏർപ്പെടുത്തിയിട്ടുണ്ട് എന്നതിൻറെ തെളിവാണെന്ന് സൂചന നൽകുന്നു . പ്രോക്സി വെബ്സൈറ്റുകൾ ബ്ലോക്ക് ചെയ്യുന്നതിനോടൊപ്പം ' ടെലികോം വകുപ്പിൻറെ നിർദേശമനുസരിച്ച് നിങ്ങൾക്ക് ഈ വെബ്പേജിലേക്ക് പ്രവേശം നൽകാൻ കഴിയില്ല ' എന്ന സന്ദേശവും റിലയൻസ് ജിയോ നൽകുന്നു .


ഇപ്പോൾ വിവിധ ആപ്പുകളിലായി ചിതറിക്കിടക്കുന്ന എല്ലാ സേവനങ്ങളും ഒരു കുടക്കീഴിലാക്കിയും കൂടുതൽ ലൈഫ് സ്റ്റൈൽ സേവനങ്ങൾ കൂട്ടിച്ചേർത്തും എസ്ബിഐയുടെ ന്യൂ ജനറേഷൻ മൊബൈൽ ആപ്ലിക്കേഷൻ . പേര് യോനോ ( YONO - You Only Need One ) . ബാങ്ക് ഇടപാടുകൾക്കു പുറമെ ബുക്കിങ് , വിനോദം , യാത്ര , ഭക്ഷണം , താമസം , ഇൻഷുറൻസ് , മെഡിക്കൽ സേവനങ്ങളെല്ലാം ആപ്പിലൂടെ കണ്ടെത്താം . ആമസോൺ , ഉൌബർ , ഒല , മിന്ത്ര , ജബോങ് , ഷോപ്പേഴ്സ് സ്റ്റോപ് , കോക്സ് ആൻഡ് കിങ്സ് , തോമസ് കുക്ക് , യാത്ര , സ്വിഗ്ഗി , ബൈജൂസ് തുടങ്ങിയ 60 ഇ കൊമേഴ്സ് സ്ഥാപനങ്ങളുമായി ഇതിനായി എസ്ബിഐ കരാറുണ്ടാക്കി . ആപ് വഴി ഇൌ സേവനങ്ങൾ തേടിയാൽ പ്രത്യേക കിഴിവും ലഭിക്കും . ഗൂഗിൾ പ്ലേ സ്റ്റോറിൽ നിന്നും ആപ് സ്റ്റോറിൽ നിന്നും ഇൻസ്റ്റാൾ ചെയ്യാം . എസ്ബിഐ പോർട്ടലിലൂടെയും യോനോയിൽ ലഭിക്കുന്ന സേവനങ്ങൾ കിട്ടും . ഡിജിറ്റലായി അഞ്ചു മിനിറ്റു കൊണ്ട് പുതിയ അക്കൌണ്ട് തുറക്കൽ , നാലു ക്ലിക്കുകൾ കൊണ്ട് പണമടയ്ക്കൽ , പേപ്പർ ജോലികളില്ലാതെ പഴ്സനൽ ലോൺ , എഫ്ഡിക്കു മേൽ ഓവർ ഡ്രാഫ്റ്റ് , ഇന്റലിജന്റ് സ്പെൻഡ് അനലൈസർ , ചാറ്റ് വഴി ഉപദേശം തേടൽ തുടങ്ങിയവയാണ് ആപ്പിലൂടെ ലഭിക്കുന്ന മുഖ്യ ബാങ്കിങ് സേവനങ്ങൾ .


ലോക സിനിമയിലെ അതുല്യനായ അഭിനയ ചക്രവർത്തിയായിരുന്നു ചാർളി ചാപ്ലിൻ . ഇന്നും ലോകത്തെ ചിരിപ്പിക്കുകയും ചിന്തിക്കുകയും ചെയ്യുന്ന ഈ കലാകാരന്റെ 127മത് ജന്മദിനമാണ് ഇന്ന് . അഞ്ചാം വയസ്സുമുതൽ അഭിനയിച്ചുതുടങ്ങിയ ചാർളി ചാപ്ലിൻ 80ആം വയസ്സുവരെ അഭിനയരംഗത്തു തുടർന്നു . ചാപ്ലിൻ ഏറ്റവും കൂടുതൽ തവണ അവതരിപ്പിച്ചത് ' ട്രാമ്പ് ' എന്ന കഥാപാത്രമായിരുന്നു . ജാക്കറ്റും വലിയ പാന്റും ഷൂസും കറുത്ത തൊപ്പിയും ധരിച്ച ട്രാമ്പ് , നല്ല മനസ്സും നല്ല ശീലങ്ങളുമുള്ള ഒരു കഥാപാത്രമായിരുന്നു . ജീവിതത്തിലെ ദുരിതങ്ങളിലൂടെയാണ് ചാപ്ലിൻ തന്റെ ജീവിതം മുന്നോട്ട് കൊണ്ടുപോയത് , ജീവിതത്തിലെ അനുഭവങ്ങളിൽ നിന്ന് ചലച്ചിത്രങ്ങൾ രൂപപ്പെടുത്തിയ ചാപ്ലിൻ ലോകത്തിന് മുന്നിൽ വച്ച ചില വാചകങ്ങളാണ് ഇവിടെ പരിചയപ്പെടുത്തുന്നത് . ജീവിതം ഒരു ദുരന്തമാണ് ക്ലോസ്ആപ്പിൽ , എന്നാൽ ലോങ്ങ് ഷോട്ടിൽ അത് ഒരു തമാശയാണ് ചിരിയില്ലാത്ത ദിനങ്ങൾ , പാഴ് ദിനങ്ങളാണ് നാം കുറേ ആലോചിക്കുന്നു , എന്നാൽ അനുഭവിക്കുന്നത് കുറച്ച് മാത്രം പരാജയത്തിന് ഒരു പ്രധാന്യവും ഇല്ല , അത് നിങ്ങളെ സ്വയം വിഡ്ഢിയാക്കുവാനുള്ള ശൌര്യം നൽകും ഈ ദുഷിച്ച ലോകത്ത് ഒന്നും ശാശ്വതമല്ല , നമ്മുടെ പ്രതിസന്ധികൾ പോലും അവസാനം , എല്ലാം ഒരു നേരമ്പോക്ക് മാത്രമാകും മദ്യപിക്കുമ്പോഴാണ് ഒരു മനുഷ്യന്റെ യഥാർത്ഥ സ്വഭാവം പുറത്തുവരുക താഴോട്ട് നോക്കിനിൽക്കുന്ന ഒരു വ്യക്തിക്ക് മഴവില്ല് കാണുവാൻ സാധിക്കില്ല എന്റെ വേദന ചിലർക്ക് ചിരിക്കാനുള്ള വക നൽകുന്നു , എന്നാൽ എന്റെ ചിരി ഒരിക്കലും മറ്റൊരാൾക്ക് വേദനയാകില്ല